IP/09/342 Bruxelles, 3 martie 2009Comisia Europeană va finanța Coaliția financiară europeană (CFE), pentru a lupta împotriva distribuirii pe internet de imagini care prezintă abuzuri asupra copiilorComisia Europeană va oferi până la 427 000 de euro pentru finanțarea activităților Coaliției financiare europene de luptă împotriva difuzării pe internet de conținut care prezintă abuzuri sexuale asupra copiilor, a anunțat astăzi Jacques Barrot, vicepreședintele Comisiei Europene, responsabil pentru justiție, libertate și securitate. Coaliția – condusă de Child Exploitation and Online Protection (CEOP) Centre (o organizație polițienească britanică specializată în domeniul protecției copiilor împotriva exploatării sexuale) și finanțată de Comisia Europeană - este un grup informal care include actori din sectoarele public și privat (autorități polițienești, operatori financiari, furnizori de servicii de internet, organizații neguvernamentale și alți parteneri) al căror obiectiv este unirea forțelor în lupta împotriva pornografiei infantile. MasterCard, Microsoft, PayPal, VISA Europa și organizația neguvernamentală Copii dispăruți - Europa se numără printre membrii fondatori ai noii coaliții, cărora li se alătură firma de avocatură Allen and Overy și ICMEC – Centrul internațional pentru copii dispăruți și exploatați - în calitate de membri consultativi ai CFE. În ceea ce privește dimensiunea de aplicare a legii a CFE, printre membrii fondatori se mai numără Europol și Poliția poștală și de comunicații italiană. Lansarea coaliției a avut loc astăzi, cu ocazia unei conferințe de presă organizate la sediul agenției britanice de aplicare a legii, CEOP (Child Exploitation and Online Protection Centre), în prezența vicepreședintelui Comisiei, Jacques Barrot. Comisia va oferi o finanțare de 427 000 de euro pentru activitățile coaliției, care vizează reunirea tuturor partenerilor implicați în lupta împotriva distribuției pe internet, în scopuri comerciale, a imaginilor care prezintă abuzuri sexuale asupra copiilor. Coaliția va contribui la identificarea și protejarea victimelor, la localizarea și arestarea infractorilor – atât a pedofililor, cât și a celor care obțin beneficii economice din vânzarea imaginilor – și, mai ales, la confiscarea profiturilor provenite din aceste activități criminale. Cumpărarea de pornografie infantilă cu cartea de credit sau cu alte sisteme electronice de plată va fi, astfel, împiedicată. În plus, în scurt timp, Comisia va prezenta o propunere de actualizare și de consolidare a Deciziei-cadru a Consiliului privind lupta împotriva abuzurilor și a exploatării sexuale a copiilor. Vicepreședintele Jacques Barrot, comisar responsabil pentru justiție, libertate și securitate, a subliniat importanța acestei propuneri, declarând următoarele: „Sunt pe deplin hotărât să depun toate eforturile, astfel încât copiii să beneficieze de cea mai eficientă formă de protecție posibilă împotriva oricărei forme de criminalitate sau abuz. Este incontestabil faptul că dezvoltarea rapidă a internetului a dus la crearea unei importante piețe criminale pentru imaginile cu abuzuri sexuale asupra copiilor. Coaliția financiară europeană va contribui la identificarea și protejarea victimelor și, mai ales, la confiscarea profiturilor provenite din aceste activități criminale. Cu toate acestea, pentru ca activitatea coaliției să aibă o eficacitate deplină, este necesar ca mai mulți parteneri, inclusiv statele membre, să se alăture acesteia. Sunt gata să ofer întregul meu sprijin pentru eforturilor lor. "