IP/09/659 Bruxelles, den 29. april 2009Statsstøtte: Kommissionen vedtager en forenklingspakke, som skal gøre det hurtigere at træffe beslutning om statsstøtteEuropa-Kommissionen har vedtaget en forenklingspakke bestående af en kodeks for god praksis ved behandling af statsstøttesager og en meddelelse om en forenklet anmeldelsesprocedure. Det er i begge tilfælde formålet at gøre statsstøtteprocedurerne mere effektive, gennemsigtige og forudsigelige på hvert trin i undersøgelsen og dermed fremme det frivillige samarbejde mellem Kommissionen og medlemsstaterne. Det foreslås i både kodeksen og meddelelsen, at medlemsstaterne i højere grad tager kontakt til Kommissionen, før de anmelder støtteforanstaltninger, så eventuelle vanskeligheder ryddes af vejen tidligt i processen, ligesom der indføres en række forbedrede planlægningsinstrumenter til behandling af såvel komplicerede som ukomplicerede sager. Vedtagelsen af forenklingspakken er et vigtigt led i det reformprogram, som Kommissionen bebudede i sin handlingsplan på statsstøtteområdet i 2005 (se IP/05/680). Konkurrencekommissær Neelie Kroes udtalte: "Forenklingspakken på statsstøtteområdet vil gavne erhvervslivet, fordi den gør det lettere og hurtigere at træffe beslutning om statsstøtte, især ved at der iværksættes et bedre samarbejde mellem Kommissionen og medlemsstaterne på et tidligere tidspunkt. Gennem vedtagelsen af kodeksen og meddelelsen har Kommissionen holdt det løfte om at modernisere og forenkle statsstøtteprocedurerne, som den gav i handlingsplanen på statsstøtteområdet." Forenklingspakken tager sigte på at gøre behandlingen af forskellige former for statsstøtte lettere og hurtigere, og det gælder både ukomplicerede foranstaltninger, der anmeldes til Kommissionen, komplicerede sager, der rejser nye spørgsmål, og klager. Dette er i overensstemmelse med det mål, der blev fastlagt i handlingsplanen fra 2005 (IP/05/680), nemlig at indføre mere effektive, enkle og forudsigelige procedurer på statsstøtteområdet. Forenklingspakken er blevet drøftet indgående med medlemsstaterne og andre interesserede (se IP/08/1950) og er overvejende blevet modtaget positivt. Kodeksen for god praksis indeholder udførlige oplysninger om, hvordan statsstøtteprocedurerne bør gennemføres i praksis, især med hensyn til varighed, gennemsigtighed og forudsigelighed. Kodeksen indeholder en række frivillige ordninger mellem Kommissionen og medlemsstaterne med det formål at opnå mere ensartede og forudsigelige procedurer på de enkelte trin i statsstøtteundersøgelsen. Den skal gælde for alle sager, der ikke er omfattet af den generelle gruppefritagelsesforordning (se IP/08/1110) eller meddelelsen om den forenklede procedure. Kodeksen bygger på et fælles engagement fra Kommissionens og medlemsstaternes side. På den ene side vil Kommissionen mere regelmæssigt tilbyde medlemsstaterne, at der føres anmeldelsesforberedende kontakter for at gøre anmeldelserne bedre og mere fuldstændige. Gennem en fælles planlægning vil man behandle nye, komplicerede eller hastende sager. Kommissionen vil også bestræbe sig på at gruppere sine anmodninger om oplysninger. På den anden side opfordres medlemsstaterne til at besvare Kommissionens henvendelser om bestemte sager hurtigere og mere udførligt. Til dette formål foreslås det også i kodeksen, at de eksisterende proceduremæssige muligheder for at få medlemsstaterne til at reagere hurtigt, så sagerne skrider frem, håndhæves strengt. Kodeksen skal også forbedre proceduren for behandling af klager, bl.a. gennem vejledende frister og bedre information til klagerne. Den forenklede procedure skal forbedre Kommissionens behandling af ukomplicerede sager, såsom sager, der klart er i overensstemmelse med de horisontale statsstøtteregler eller Kommissionens faste beslutningspraksis. Kommissionen ønsker at sikre, at støtte, som klart er forenelig med fællesmarkedet, godkendes inden for en måned efter, at medlemsstaterne har indgivet en fuldstændig anmeldelse. Meddelelsen omfatter derfor også en vejledende liste over støtteforanstaltninger, som principielt kan behandles efter den forenklede procedure, herunder visse former for støtte til SMV, støtte til miljøbeskyttelse, støtte til innovation samt støtte til redning og omstrukturering. Den nye procedure skal ikke blot være hurtigere, men også mere gennemsigtig. Interesserede vil få mulighed for at kommentere den planlagte statsstøtteforanstaltning, idet et resumé af de foranstaltninger, som medlemsstaterne anmelder i henhold til den forenklede procedure, offentliggøres på forhånd på Kommissionens websted. Hverken kodeksen eller meddelelsen skal anvendes ved foranstaltninger, som medlemsstaterne anmelder under den nuværende finansielle og økonomiske krise, idet der på dette område er indført særlige interne ad hoc procedurer, så Kommissionen kan behandle de anmeldte foranstaltninger omgående. Kodeksen og meddelelsen findes på engelsk, fransk og tysk på Kommissionens websted på følgende adresse: http://ec.europa.eu/competition/state_aid/reform/reform.html De vil også snart foreligge på de øvrige EU-sprog. Der henvises til MEMO/09/208, som indeholder yderligere oplysninger.