IP/09/86 V Bruslju, 21. januarja 2009Evropska skupina za etiko zahteva od Evropske komisije, naj etična načela vključi v kmetijske politikeEvropska skupina za etiko (European Group on Ethics – EGE) se je danes sestala z Mariann Fischer Boel, komisarko za kmetijstvo in razvoj podeželja, da predstavi glavna priporočila iz mnenja skupine o etičnih vidikih sodobnih dosežkov kmetijskih tehnologij. Za reševanje novih težav in izkoriščanje priložnosti, ki jih ima pred sabo kmetijstvo EU, je EGE decembra na zahtevo predsednika Barrosa sprejela mnenje glede etičnih vidikov sodobnih dosežkov kmetijskih tehnologij. Skupina se je odločila, da se bo pri tem osredotočila zlasti na kmetijske tehnologije in metode primarne proizvodnje hrane rastlinskega izvora. Iz mnenja EGE je razvidna ozaveščenost o potrebi po spodbujanju inovacij v kmetijstvu, da se omogoči prehrana za vse številčnejše svetovno prebivalstvo. Ugotavlja tudi, da tehnologije same ne morejo zagotoviti končnih rešitev za izzive, s katerimi se spopada sodobno kmetijstvo v EU in po svetu. Skupina poudarja potrebo po usklajenem pogledu na kmetijske tehnologije ter celovitem pristopu k njim, tako da se pri proučevanju posledic vseh novih tehnologij z etičnega vidika upoštevajo postopki proizvodnje, shranjevanja in distribucije. Cilji (1) zanesljive preskrbe s hrano, (2) varnosti hrane in (3) trajnosti se ocenjujejo kot najpomembnejše prednostne naloge ter vodilna načela, ki jih morajo upoštevati vse tehnologije v kmetijstvu. Skupina za etiko kot izhodišče postavlja ta etični okvir in predlaga priporočila glede vrste vprašanj, kot so: pregled skupne kmetijske politike EU, tehnološka ocena učinka kmetijskih tehnologij, pravica do hrane, trajnost kmetijskih tehnologij, varnost hrane, kmetijska biotska raznovrstnost, zaščita tal in voda, biogoriva, gensko spremenjeni pridelki, raziskave v kmetijskih znanostih, oblikovanje politik za pridelavo poljščin, svetovna trgovina s kmetijskimi proizvodi, sistem pravic intelektualne lastnine, pravična konkurenca in „vertikalni monopoli“, cene hrane, družbeni vidiki, udeležba javnosti, odgovornost državljanov EU, ostanki živil itd. Ozadje Evropska skupina za etiko (EGE) je neodvisno, pluralistično in multidisciplinarno telo, sestavljeno iz petnajstih izvedencev, ki jih imenuje Komisija, namen katerega je predstavljati mnenja o etičnih vprašanjih. Sprejeto mnenje, celotno sporočilo za javnost in seznam članov so na voljo na spletni strani Evropske skupine za etiko: http://ec.europa.eu/european_group_ethics/index_en.htm.