IP/09/655 V Bruseli 29. apríla 2009Rozpočet EÚ na rok 2010 je zameraný na obnovuKomisia dnes prijala predbežný návrh rozpočtu na rok 2010 vo výške 139 miliárd EUR. Výdavky sa v budúcom roku zamerajú predovšetkým na hospodársku obnovu, preto najväčší podiel finančných prostriedkov (45 %) je určený na opatrenia na podporu rastu a zamestnanosti (nárast o 3,2 % v porovnaní s rokom 2009), čo by malo pomôcť obnove konkurencieschopnosti v celej Únii. Finančné prostriedky pridelené na významné programy v oblasti výskumu a energetiky sa zvýšia o viac než 12 % a navýšia sa aj zdroje pre politiku súdržnosti, pričom krajiny EÚ-12 dostanú 52 % zo štrukturálnych fondov a z Kohézneho fondu. Všetky výdavkové kapitoly zaznamenajú zvýšenie, ktoré dosiahne celkovo 138,6 miliárd EUR (1,18 % HND) v záväzkoch a 122,3 miliárd EUR (1,04 % HND) v platbách. Podpredseda Komisie Siim Kallas, zodpovedný za administratívu, audit, boj proti podvodom a finančné plánovanie a rozpočet, pri predkladaní návrhu uviedol: „Tento rozpočet sa zameriava na opatrenia, ktoré majú zabrániť ešte prudšiemu poklesu hospodárstva. Na výskum a inováciu bude určených 6 miliárd EUR a 9 miliónov občanov dostane pomoc z Európskeho sociálneho fondu.“ Dodal, že „v roku 2010 sa uskutoční druhá fáza financovania plánu hospodárskej obnovy z rozpočtových prostriedkov EÚ, vďaka čomu dosiahne celková výška dodatočných prostriedkov vyčlenených v rokoch 2008-2010 na boj proti kríze viac ako 6 miliárd EUR“. Na zamestnanosť, infraštruktúru a konkurencieschopnosť je určených 62 miliárd EUR Hlavnou prioritou EÚ bude smerovanie finančných prostriedkov do projektov na zachovanie a vytváranie pracovných miest, na pomoc podnikom a na obnovu konkurencieschopnosti. V porovnaní s rokom 2009 bude pre transeurópske dopravné a energetické siete vyčlenených o 12,7 % viac financií (1,08 miliárd EUR) a na program pre konkurencieschopnosť a inovácie (CIP) bude vyčlenených o 3,3 % viac (0,5 miliárd EUR). Rok 2010 bol vyhlásený za Európsky rok boja proti chudobe a sociálnemu vylúčeniu s rozpočtom takmer 20 miliónov EUR a s množstvom iniciatív naplánovaných pre všetky členské štáty. Už po druhýkrát sa financovanie projektu satelitnej navigácie Galileo, ktorý je vlajkovým projektom EÚ, navýši, a to o 8 % (0,9 miliardy EUR). Najväčší podiel z Kohézneho fondu pre EÚ-12 Zo sumy 62 miliárd EUR, vyčlenenej na pracovné miesta a konkurencieschopnosť, bude 49 miliárd EUR určených na súdržnosť v EÚ-27. Pokračuje trend k postupnému začleňovaniu financovania pre členské štáty, ktoré vstúpili do EÚ v roku 2004 a 2007 (EÚ-12). Po prvý krát dostanú krajiny EÚ-12 najväčší podiel zo štrukturálnych fondov a z Kohézneho fondu (52 %). Vzrastie aj podpora poľnohospodárstva v týchto krajinách, čo bude mať dosah na krajiny EÚ-12, ktoré z tejto podpory teraz dostávajú takmer 20 % (11 miliárd EUR). Vďaka spoločnej poľnohospodárskej politike, jednotnému trhu a vyšším trhovým cenám sú v súčasnosti príjmy poľnohospodárov v EÚ-12 o 47 % vyššie než pred vstupom do EÚ. Finančné prostriedky na ochranu a riadenie prírodných zdrojov v krajinách EÚ-27 predstavujú 59 miliárd EUR a v rámci nich vzrastú výdavky na životné prostredie a rozvoj vidieka o necelých 2,5 % na takmer 15 miliárd EUR. Druhá fáza financovania plánu hospodárskej obnovy Európy V apríli 2009 sa Európsky parlament, Rada a Komisia dohodli, že je potrebné poskytnúť ďalších 5 miliárd EUR na financovanie významných európskych projektov v oblasti energetiky a širokopásmových infraštruktúr, ako aj na nové výzvy vo vidieckych oblastiach, ktoré sa vyskytli pri preskúmaní stavu SPP. Po prvej finančnej injekcii vo výške 2,6 miliárd EUR v roku 2009 sa do rozpočtu na rok 2010 pridá ďalších 2,4 miliárd EUR, pričom o zdroji financovania sa rozhodne neskôr v priebehu rozpočtového postupu na rok 2010. Vonkajšia pomoc vo výške 8 miliárd EUR EÚ bude aj v roku 2010 pokračovať vo svojom úsilí pomôcť chudobnejším krajinám a zachovať si silnú pozíciu na svetovej scéne, s cieľom zvládnuť globálne výzvy akými je zmena klímy, potravinová bezpečnosť a globalizácia. Pomoc EÚ rozvojovým krajinám poskytovaná prostredníctvom nástroja financovania rozvojovej spolupráce sa zvýši o 1,7 %, čím dosiahne 2,4 miliardy EUR. Predvstupová pomoc (IPA) sa zvýši o takmer 5 % (1,6 miliárd EUR). Financovanie spoločnej zahraničnej a bezpečnostnej politiky (SZBP) sa zvýši o 16 % (na 282 miliónov EUR). Posledná časť z pomoci vo výške 1 miliardy EUR poskytnutej v rámci nástroja potravinovej pomoci bude tiež financovaná z rozpočtu na rok 2010 (170 miliónov EUR). Bezpečnejšia EÚ pre všetkých Časťou rozpočtu, ktorá zaznamená najväčší nárast výdavkov (v súlade so sedemročným finančným plánovaním) budú projekty na boj proti zločinu, terorizmu a na riadenie migračných tokov. Ich financovanie sa zvýši o 13,5 % na takmer 1 miliardu EUR. Administratívne výdavky pre všetky inštitúcie EÚ vzrastú len mierne, a to o 2,1 %, pričom vlastné výdavky Európskej komisie sa zvýšia o menej než 1 % (0,9 %) na 3,6 miliárd EUR. Kontext Rozpočtová prognóza zahŕňa tak rozpočtové záväzky (zákonné záväzky poskytnúť finančné prostriedky, pokiaľ sú splnené určité podmienky), ako aj platby (skutočné hotovostné alebo bankové prevody príjemcom). Konečné prijatie rozpočtu EÚ sa uskutoční na plenárnom zasadnutí Európskeho parlamentu v decembri.