IP/09/659 Brüsszel, 2009. április 29.Állami támogatás: A Bizottság egyszerűsítési csomagot fogad el az állami támogatásokról szóló döntések felgyorsításáraAz Európai Bizottság az állami támogatásra vonatkozóan egyszerűsítési csomagot fogadott el, amely a legjobb gyakorlatra vonatkozó kódexet és egyszerűsített eljárásról szóló közleményt foglal magába. Mindkettő célja, hogy a vizsgálat minden egyes lépésében javítsa az állami támogatási eljárások hatékonyságát, átláthatóságát és kiszámíthatóságát, és erősítse ezáltal a Bizottság és a tagállamok közötti önkéntes együttműködést. Mindkét szöveg azt javasolja, hogy a tagállamok még a támogatási intézkedések bejelentése előtt vegyék fel a kapcsolatot a Bizottsággal, hogy már a folyamat korai szakaszában ki lehessen küszöbölni az esetleges problémákat. Emellett javított tervezési eszközök egész sorát tartalmazzák a bonyolult és a legegyértelműbb ügyek kezelésére. Az egyszerűsítési csomag elfogadása fontos lépést jelent a Bizottság által a 2005. évi Állami Támogatási Akciótervében ismertetett reformprogram megvalósításában (lásd IP/05/680). Neelie Kroes versenypolitikai biztos a következőket nyilatkozta: „Az állami támogatási egyszerűsítési csomag előnyös lesz a vállalkozások számára, mert a tagállamok és a Bizottság közötti korai és javított együttműködés révén felgyorsítja az állami támogatásokról szóló döntések meghozatalát. A legjobb gyakorlatra vonatkozó kódex és az egyszerűsített eljárásról szóló közlemény elfogadásával a Bizottság konkrét eredményt mutat fel az állami támogatási eljárások korszerűsítésére és egyszerűsítésére tett ígéretével kapcsolatban, az Állami Támogatási Akciótervben foglaltaknak megfelelően.” Az egyszerűsítési csomag meg kívánja könnyíteni és ezáltal fel kívánja gyorsítani a különböző típusú állami támogatási eljárásokat: a Bizottságnak bejelentett egyszerű intézkedéseket, az új kérdéseket felvető komplex ügyeket, panaszokat. Ez összhangban van a 2005. évi Állami Támogatási Akciótervben (IP/05/680) ismertetett céllal, mely szerint hatékonyabb, egyszerűbb és kiszámíthatóbb eljárásokra van szükség az állami támogatások terén. A csomagot kimerítően megtárgyalták a tagállamokkal és a külső érintettekkel (lásd IP/08/1950), és összességében pozitív reakciókat váltott ki. A legjobb gyakorlatra vonatkozó kódex részletesen ismerteti, hogy a gyakorlatban hogyan ajánlatos lefolytatni az állami támogatási eljárásokat, különösen azok időtartama, valamint az átláthatóság és a kiszámíthatóság tekintetében. A kódex tartalmaz olyan önkéntes megegyezéseket is, amelyeket a Bizottság és a tagállamok annak érdekében kötöttek, hogy az állami támogatási vizsgálat minden egyes lépésére vonatkozóan racionalizált és kiszámítható eljárásokat lehessen alkalmazni. Minden olyan ügyre vonatkozni fog, mely nem tartozik az általános csoportmentességi rendelet (lásd IP/08/1110) vagy az egyszerűsített eljárásról szóló közlemény hatálya alá. A legjobb gyakorlatra vonatkozó kódex a Bizottság és a tagállamok közös vállalására épül. Egyrészről a Bizottság rendszeresebben kínál majd lehetőséget az előzetes bejelentést megelőző kapcsolatfelvételre a bejelentések minőségének és hiánytalanságának előmozdítása céljából. A különösen újszerű, komplex vagy sürgős ügyek lefolytatásának keretét közösen elfogadandó tervezés fogja meghatározni. A Bizottság törekedni fog információkéréseinek csoportosítására is. Másrészről felszólítják a tagállamokat, hogy a Bizottság konkrét ügyekhez kapcsolódó kéréseire gyorsabban és mindenre kiterjedően válaszoljanak. Ennek érdekében a Bizottság a létező eljárási eszközök szigorú alkalmazását is javasolja, hogy ösztönözze a tagállamokat az azonnali reagálásra és az eljárások folyamatosságának biztosítására. A legjobb gyakorlatra vonatkozó kódex további célja a panaszkezelési eljárás javítása, ideértve az indikatív határidőket és a panaszosok jobb tájékoztatását is. Az egyszerűsített eljárás javítani kíván a legegyértelműbb ügyek Bizottság általi kezelésén, például olyan ügyek esetében, amelyek egyértelműen összhangban vannak a létező horizontális eszközökkel vagy a Bizottság kialakult döntéshozatali gyakorlatával. A Bizottság azt kívánja biztosítani, hogy a szabályokkal nyilvánvalóan összeegyeztethető támogatást egy hónapon belül jóváhagyják, amennyiben a tagállamok hiánytalan bejelentést nyújtanak be. E célból a közlemény szemléltető jelleggel felsorol az egyszerűsített eljárás szerinti kezelésnek elvben megfelelő támogatási intézkedéseket – ilyenek például a kkv-knak nyújtott bizonyos támogatások, a környezetvédelmi támogatás, az innovációs támogatás, valamint a megmentési és szerkezetátalakítási támogatás. Az új eljárás nemcsak gyorsabb, de átláthatóbb is: az érdekelt érintettek új lehetőséget kapnak arra, hogy észrevételeket tegyenek a tervezett állami támogatási intézkedéssel kapcsolatban, mivel az egyszerűsített eljárás keretében a tagállam által bejelentett intézkedések összefoglalóját előzetesen közzéteszik a Bizottság honlapján. E kezdeményezések egyike sem alkalmazandó a tagállamok által a jelenlegi pénzügyi és gazdasági válság kontextusában bejelentett intézkedésekre. Ezekre ad hoc belső eljárásokat dolgoztak ki annak érdekében, hogy a Bizottság kiemelt sürgősséggel kezelhesse a bejelentett intézkedéseket. A kódex és a közlemény elérhető angol, francia és német nyelven a Bizottság honlapján a következő címen: http://ec.europa.eu/competition/state_aid/reform/reform.html Hamarosan elérhetők lesznek további nyelvi változatok is. További információ: lásd MEMO/09/208.