IP/09/640 Bryssel 27. huhtikuuta 2009Euroopan komissio julistaa kilpailun uuden luomulogon suunnittelemiseksi EU:lleLuomuruoka ja moderni muotoilu kohtaavat: Euroopan komission maatalouden ja maaseudun kehittämisen pääosasto kutsuu muotoilu- ja taidealojen opiskelijat kaikista unionin 27 jäsenmaasta osallistumaan EU:n laajuiseen luomulogokilpailuun. Kilpailun palkintoa on vaikea mitata rahassa. Voittajalogo näet otetaan käyttöön heinäkuussa 2010 luomutuotteiden virallisena tunnuksena koko Euroopan unionin alueella. Mariann Fisher Boel, maataloudesta ja maaseudun kehittämisestä vastaava EU-komissaari kommentoi kilpailua: ”Uusi EU-logo tulee luomaan uutta identiteettiä luomumaataloussektorille. Se auttaa yhteismarkkinoiden kehittämisessä, mikä on hyvä uutinen niin tuottajille kuin kuluttajillekin.” Tavoitteena on suunnitella EU:lle oivaltava ja luova luomulogo. EU antaakin lupaaville uusille kyvyille tilaisuuden suunnitella logon, joka voidaan tulevaisuudessa painaa miljooniin tuotepakkauksiin. EU:n uusi luomulogo tulee olemaan pakollinen kaikissa valmiiksi pakatuissa luomutuotteissa, jotka ovat peräisin jostakin EU:n 27 jäsenmaasta ja jotka täyttävät luomumerkintöjä koskevat vaatimukset. Lisäksi logoa voidaan käyttää vapaaehtoisesti kaikissa pakkaamattomissa luomutuotteissa, jotka ovat lähtöisin EU:sta tai jotka tuodaan kolmansista maista. Tähän merkittävään kansainväliseen suunnittelukilpailuun kutsutaan osallistumaan kaikki ne EU:n kansalaiset, jotka ovat kirjoilla EU:ssa toimivassa korkeamman asteen taide- tai muotoilualan oppilaitoksessa. Töiden joukosta valitaan kolme parasta. Kilpailun voittaja saa 6 000 euroa, toiseksi sijoittunut 3 500 euroa ja kolmas 2 500 euroa. Kilpailutyöt tulee ladata kilpailua varten perustetulle internetsivustolle www.ec.europa.eu/organic-logo 25.6.2009 mennessä. EU:n luomulogokilpailun tuomaristo koostuu luomuviljelyä ja luomutuotantoa edustavista asiantuntijoista sekä kansainvälisesti tunnetuista muotoilun ammattilaisista. Tuomaristoon kuuluvat professori, kunniatohtori ja taiteellinen johtaja Erik Spiekermann Saksasta; Riitta Brusila-Räsänen, Lapin yliopiston graafisen suunnittelun professori Suomesta; Szymon Skrzypczak, palkittu nuori muotoilija Puolasta; Elisabeth Mercier, Agence BIO:n johtaja Ranskasta; Urs Niggli, Luonnonmukaisen maatalouden tutkimuslaitoksen (FiBL) johtaja Sveitsistä; Tom Václavík, luomutuotteiden markkinoinnin asiantuntija ja luomukaupan kansainvälisen kattojärjestön ORA:n puheenjohtaja Tšekin tasavallasta; ja Craig Sams, Soil Association -järjestön puheenjohtaja Isosta-Britanniasta. Tuomaristoa johtaa yleiseurooppalaisen Pan-European Brand Design Association -yhdistyksen ex-presidentti Rob Vermeulen. Ilmoittautumisajan päätyttyä tuomaristo valitsee parhaat kilpailutyöt, jotka esitellään kilpailun internetsivustolla virallisina ehdokkaina uudeksi luomulogoksi. Kaikki Euroopan kansalaiset voivat osallistua voittajan valintaan äänestämällä suosikkiaan internetissä. Voittaja ja kaksi seuraavaksi sijoittunutta kutsutaan kesällä 2010 palkintojenjakotilaisuuteen Brysseliin, missä EU:n maatalouskomissaari jakaa heille palkinnot. Kilpailun myötä opiskelijat kutsutaan suunnittelemaan huomiota kiinnittävä, omaperäinen tunnus, joka kuvaa luomuviljelyn ja luomutuotannon eri osatekijöitä. Tuomaristo arvioi kilpailutöitä myös ottamalla huomioon niiden kuvallisen kiinnostavuuden, ymmärrettävyyden ilman sanoja, selkeyden ja ajattomuuden. Kilpailun säännöt ovat luettavissa osoitteessa www.ec.europa.eu/organic-logo.