IP/09/371 V Bruseli 10. marca 2009Správa Komisie: Drogová problematika vo svete po desiatich rokochEurópska komisia dnes zverejnila správu o vývoji na svetových trhoch s nezákonnými drogami od roku 1998. Zo správy vyplýva, že za posledných desať rokov došlo k posilneniu protidrogovej politiky vo svete, a to najmä na vnútroštátnej úrovni. Súvisí to predovšetkým s vystupňovaním pomoci užívateľom drog a zavedením tvrdších opatrení voči obchodníkom s drogami. Aké sú však konkrétne závery tejto správy? Štúdia, z ktorej táto správa vychádza, neprináša žiadne konkrétne dôkazy o tom, že by sa situácia v oblasti drogovej problematiky v období rokov 1998 –2007 zlepšila v celosvetovom meradle. Vo všeobecnosti možno konštatovať, že k určitému zlepšeniu situácie došlo v niektorých vyspelejších krajinách, zatiaľ čo v iných sa situácia zhoršila, v niektorých prípadoch dokonca veľmi výrazne, napr. v niektorých veľkých rozvojových krajinách či krajinách v procese transformácie. Zdá sa, že vývoj v oblasti drogovej problematiky vo svete sa od roku 1998 v podstate nezmenil. Naopak, situácia nadobudla komplexnejší charakter: od roku 1998 klesli ceny drog vo väčšine západných krajín o 10 – 30 %, a to napriek prísnejším postihom napríklad v prípade predaja kokaínu a heroínu na niektorých z týchto trhov. Zároveň nič nepoukazuje na skutočnosť, že by sa prístup k drogám výrazne obmedzil. Kanabis sa stal „bežnou“ súčasťou života mladých ľudí v mnohých západných krajinách a až 50 % populácie narodenej po roku 1980 má s touto drogou osobnú skúsenosť. Po dosiahnutí prahu dospelosti však väčšina z nich s jej konzumáciou prestane. Zo štúdie ďalej vyplýva, že konkrétne opatrenia zamerané proti výrobe drog majú vplyv na oblasti, v ktorých k tejto výrobe dochádza. Za posledných desať rokov sa napríklad časť výroby kokaínu presunula z Peru a Bolívie do Kolumbie. K uverejneniu tejto správy dochádza v čase stretnutia na vysokej úrovni, ktoré sa uskutoční tento týždeň vo Viedni ako súčasť výročného zasadnutia Komisie OSN pre narkotické látky (CND). Ministri z celého sveta zavŕšia obdobie reflexie v súvislosti s hodnotením implementácie politickej deklarácie o drogovej problematike vo svete, ktorá bola prijatá na 20. osobitnom zasadnutí Valného zhromaždenia Organizácie spojených národov k drogovej problematike v roku 1998. (Cieľom tejto deklarácie bolo výrazne znížiť celosvetovú konzumáciu nezákonných drog do roku 2008 prostredníctvom medzinárodnej spolupráce a opatrení zameraných na znižovanie dopytu po drogách ako aj ich ponuky). Na základe uvedeného hodnotenia sa tento týždeň plánuje prijatie novej politickej deklarácie na obdobie rokov 2009 – 2019. Jacques Barrot, podpredseda Komisie a komisár zodpovedný za slobodu, spravodlivosť a bezpečnosť, vyhlásil: „Tento týždeň sa vo Viedni nemôžeme obmedziť len na kvantifikovanie cieľov. Drogovú problematiku vo svete sa teraz musíme pokúsiť aj vyriešiť, a to na základe faktov.“ Cieľom štúdie je poskytnúť realistický odhad celkového objemu trhu s nezákonnými drogami na základe celkových ročných príjmov. Ukázalo sa, že takýto odhad nie je ľahké získať v dôsledku nedostatku spoľahlivých údajov o produkcii a konzumácií drog a obchodovaní s nimi vo veľkej časti sveta. Štúdia napriek tomu prináša odhady napríklad pre trhy s kanabisom, kokaínom a heroínom v západnej Európe, v USA a Oceánii. Najpresnejší odhad (2005) celkových príjmov za kanabis v týchto troch regiónoch predstavuje 70 mld. EUR, čo je asi polovica zo sumy 125 mld. EUR odhadovanej úradom UNODC. Dôležitým zistením je skutočnosť, že opatrenia zamerané na znižovanie škodlivých účinkov drog, ktoré sa v niektorých krajinách ešte stále považujú za kontroverzné, získavajú podporu v čoraz vyššom počte ďalších krajín, kde sú považované za účinný spôsob znižovania výskytu chorôb súvisiacich s užívaním drog, sociálnych nepokojov a úmrtnosti. Štúdia odhaľuje aj hospodárske pozadie celosvetového trhu s nezákonnými drogami a prináša odhady výrobných nákladov a pridanej hodnoty v celom obchodnom reťazci od prvotnej výroby až po konečný predaj jednotlivcom. Analýze je podrobený aj mechanizmus rozdelenia zisku medzi osobami zapojenými do obchodovania s drogami. Vyplýva z nej prekvapivý záver, že výrazné zisky zaznamenáva len relatívne malá skupina ľudí. Kľúčovým zistením tejto štúdie bolo odhalenie nedostatkov medzinárodného systému zhromažďovania údajov o drogovej problematike vo svete. Hoci EÚ investovala značné finančné prostriedky na ďalší rozvoj činnosti v oblasti monitorovania drog prostredníctvom Európskeho monitorovacieho centra pre drogy a drogovú závislosť, takéto informačné mechanizmy nemožno na celosvetovej úrovni realisticky očakávať. Správa o štúdii bude predložená účastníkom zasadnutia Komisie OSN pre narkotické látky a v utorok, 10. marca o 14.00 hod. ju vedúci Zastúpenia EÚ vo Viedni Lars-Erik Lundin a Carel Edwards, vedúci oddelenia protidrogovej politiky Generálneho riaditeľstva pre spravodlivosť, slobodu a bezpečnosť, predstavia na tlačovej konferencii v priestoroch zastúpenia na Argentinierstrasse 26/roh Taubstummengasse, zasadacia miestnosť Mezzanine, A-1040 Viedeň (Metro U1, exit Taubstummengasse). Kontaktná osoba: Anne-Marie Huber +43.1.51618329 alebo + 43.699.1966579Správu možno nájsť na internetovej stránke: http://ec.europa.eu/justice_home/doc_centre/drugs/doc_drugs_intro_en.htm