IP/09/272 Брюксел, 17 февруари 2009 г.Обявен е първият конкурс за награда на ЕС за журналистика в областта на здравеопазването като част от кампанията „Европа за пациентите“Днес Европейската комисия дава начало на първата процедура по определяне на носителя на журналистическата награда на ЕС в областта на здравеопазването за статии в печатната преса и електронните издания. Тази престижна награда е важен елемент от наскоро стартиралата кампания „Европа за пациентите“. Наградата е признание и поощрение за висококачествената журналистика в областта на здравеопазването из цяла Европа. Тя цели да даде тласък и да допринесе за дискусиите по въпроси в областта на здравето в ЕС, и по-специално по инициативите, свързани с кампанията „Европа за пациентите“.Комисарят по здравеопазването Андрула Василиу заяви: „С наградата се признава изключително важната роля и отговорността на журналистите за информиране на гражданите на Европа за политиките и действията на ЕС в областта на здравеопазването. Инициативите, предприети в рамките на кампанията „Европа за пациентите“ — като онкологичният скрининг, безопасността на пациентите, донорството и трансплантацията на органи, използването на антибиотици и трансграничното здравно обслужване — засягат всеки от нас и отразяват приоритета на Комисията в центъра на вниманието да стоят гражданите. Надявам се, че тази награда ще даде тласък на дискусиите на местно, национално и европейско равнище.“ При определянето на носителя на наградата ще бъдат взети предвид статиите, публикувани в печатните или електронните издания между 2 юли 2008 г. — датата на приемане на първата инициатива „Европа за пациентите“, и 15 юни 2009 г. Журналистите са поканени да изпращат своите материали чрез електронния формуляр на уебсайта „Европа за пациентите“. Повече подробности за правилата и условията са предоставени на уебсайта. Процедурата по избор на победител ще се проведе на два етапа. На първия от тях във всяка държава-членка национално жури под председателството на представител на Комисията и в състав двама експерти в областта на здравеопазването и двама журналисти ще избере национален финалист. На втория етап ще бъдат избрани победителят и двамата му подгласници, като с тази задача ще се заеме европейско жури, председателствано от г-н Робърт Мадлин, генерален директор на ГД „Здравеопазване и потребители“ на Европейската комисия. Имената на участниците във всяко жури на национално и на европейско равнище ще бъдат публикувани на уебсайта „Европа за пациентите“, след като бъдат потвърдени. През есента на 2009 г. 27-те финалисти ще бъдат поканени в Брюксел за участие в семинар, предназначен за представители на медиите и посветен на въпроси в областта на здравето в ЕС, както и на престижна церемония по връчване на наградата, чийто домакин ще бъде комисар Василиу. Наградата ще бъде в размер на 5000 EUR за първото място, 3000 EUR — за второто и 2000 EUR — за третото. Наградата на ЕС за журналистика в областта на здравеопазването и кампанията „Европа за пациентите“ са финансирани в рамките на втората програма на Общността в областта на здравеопазването за периода 2008—2013 г. Наградата на ЕС в областта на здравеопазването е замислена като ежегодно събитие, а на по-късен етап в обхвата ѝ ще бъдат включени и аудио-визуалните медии, като това ще зависи от успеха и поуките от тазгодишната първа проява. За изпращане на статии и допълнителна информация за наградата на ЕС за журналистика в областта на здравеопазването моля, посетете уебсайта „Европа на пациентите“:http://ec.europa.eu/health-eu/europe_for_patients/index_en.htmВтората програма на Общността в областта на здравеопазването за периода 2008—2013 г. можете да намерите на адрес: http://ec.europa.eu/health/ph_programme/pgm2008_2013_en.htm