IP/09/704 Brüsszel, 2009. május 6.Európai kkv-hét – a vállalkozói kedv ösztönzése nehéz időkbenA vállalkozói kedv ösztönzése és a vállalkozások támogatására irányuló figyelemfelkeltés a ma Brüsszelben megnyitott első Európai Kis- és Középvállalkozások Hetének legfőbb célja. Május 6. és 14. között 35 országban több mint 1000 eseményre kerül sor. Az európai vállalkozóknak a munkahelyek megőrzésében és új munkahelyek teremtésében betöltött szerepét ma jobban el kell ismerni és támogatni, mint valaha. A kkv-hét arra is lehetőséget biztosít a vállalkozók számára, hogy tájékozódjanak az európai, nemzeti, regionális és helyi szinten rendelkezésre álló tanácsadási szolgáltatásokról, támogatási lehetőségekről és ötletekről, amelyek segíthetik őket tevékenységük fejlesztésében. Günter Verheugen, a Bizottság vállalkozás- és iparpolitikáért felelős alelnöke a következő szavakkal nyitotta meg ma a Kis- és Középvállalkozások Hetét: „Ez a Bizottság a tagállamokkal vállvetve keményen dolgozott a kisvállalkozások körülményeinek javításán. Ha van kiút a gazdasági visszaesésből, azt a kkv-k kreativitásában, rugalmasságában és problémamegoldó képességében kell keresni. Már jelentős javulást értünk el együtt, de nem elégedhetünk meg ennyivel. Több kis- és középvállalkozásra van szükségünk, hiszen ők a növekedés és munkahelyteremtés igazi motorja.” A kkv-hét az európai kisvállalkozói intézkedéscsomagot (SBA, Small Business Act) végrehajtó intézkedések egyike; az SBA az első igazán átfogó kkv-politikai keretprogram az EU és tagállamai számára. Az Európai Bizottság 2004-es hivatalba lépése óta jelentősen fejlesztette a kkv-k támogatását szolgáló szakpolitikákat:meghonosította az EU-ban a „gondolkozz először kicsiben” elvet; csökkentette az adminisztratív terheket: a kkv-knak egyszerűsített eljárások és adminisztratív költségek állnak majd rendelkezésükre a Bizottság célkitűzésének köszönhetően, miszerint a gazdasági szereplőket sújtó adminisztratív terheket 2012-re 25%-kal kell csökkenteni, és a tagállamokat is be kell vonni e munkába (ld. IP/09/131); a felülvizsgált állami támogatási szabályok megkönnyítik a kkv-k számára, hogy képzési, kutatási és fejlesztési, környezetvédelmi célú és másfajta állami finanszírozásban részesüljenek; az európai zártkörű társaság új statútuma lehetővé teszi a kkv-k számára, hogy Európa-szerte egységes társasági jogi előírások alapján jöjjenek létre és folytassák tevékenységüket; az új vállalkozók bátorítása és az új vállalkozást indítani szándékozók inspirálása céljából 2009 elején elindították az Erasmus fiatal vállalkozóknak elnevezésű európai csereprogramot. A program úgy segít a vállalkozásvezetéshez szükséges készségek megszerzésében, hogy a fiatal vállalkozó egy másik uniós országban tapasztalt vállalkozó mellett tölthet bizonyos időt; új jogszabályokra tettek javaslatot a hatóságok és a vállalkozások késedelmes fizetésének kezelésére (ld. IP/09/552); a tagállamok számára biztosítják a lehetőséget, hogy csökkentett hozzáadottértékadó-rátákat alkalmazzanak a helyi szolgáltatásokra, beleértve az olyan munkaerő-igényes szolgáltatásokat, mint pl. a fodrász-, étkeztetési és javítási szolgáltatások.A kkv-hét rendezvényei tájékoztatják, támogatják a működő és leendő vállalkozókat, kapcsolatot teremtenek közöttük és segítik őket új ötleteik kialakításában, valamint személyre szabott információkkal és támogatással látják el őket. A kkv-hét valamennyi eseményének áttekintése itt olvasható: 1st European SME week Brüsszelben például a látogatók május 6–9 között „Kkv tapasztalat – Milyen érzés vállalkozónak lenni” elnevezésű interaktív kiállításon első kézből nyerhetnek tapasztalatot arról, milyen lehet vállalkozónak lenni – 10 teremben láthatnak, szagolhatnak, érinthetnek és hallgathatnak különböző installációkat. A május 6-i brüsszeli megnyitórendezvényen bejelentik az európai vállalkozásnépszerűsítő videó-díj győzteseit – a verseny a televíziónak a vállalkozói magatartásokra gyakorolt befolyásával foglalkozik. A versenyre rövid, kreatív, érdekes és felvilágosító jellegű videókkal lehetett pályázni a vállalkozói létformával kapcsolatban három kategóriában: „Vállalkozói szellem”, „Innovatív vállalkozás” és „Felelős vállalkozás”. A kkv-hét zárórendezvényére május 13–14-én kerül sor Prágában: „A kisvállalkozói intézkedéscsomag Európában – vállalkozás határok nélkül" elnevezésű eseményt az Európai Unió cseh elnöksége és az Európai Bizottság szervezi. A rendezvényen ünnepélyesen kihirdetik a regionális és helyi vállalkozás és kkv-támogatás területén megvalósuló innovatív gyakorlatokat jutalmazó Európai Vállalkozás Díj nyerteseit. További információk: Small Business Act European Enterprise Awards Enterprise Europe Network