IP/09/635 V Bruseli 24. apríla 2009Založenie európskej platformy na lepšiu koordináciu úsilia v boji proti vylúčeniu RómovDnes sa uskutoční v Prahe prvé stretnutie novej európskej platformy pre začleňovanie Rómov, ktorej cieľom je zlepšiť koordináciu vnútroštátnych opatrení v boji proti vylúčeniu najväčšej etnickej menšiny v Európe. Na stretnutí, ktorého cieľom je posilniť spoluprácu a výmenu skúseností v oblasti úspešného začleňovania Rómov, sa zúčastnia zástupcovia vlád členských štátov, EÚ, ďalších medzinárodných organizácií a občianskej spoločnosti. „Súčasná ekonomická kríza zvyšuje riziko, že Rómovia – ktorí často žijú na okraji spoločnosti – budú úplne vylúčení,“ upozornil Vladimír Špidla, komisár EÚ pre zamestnanosť, sociálne veci a rovnaké príležitosti. „Potrebujeme konštruktívne politiky, ktoré Rómom poskytnú príležitosť, a nie politiky represívne, ktoré u nich ešte viac prehĺbia chudobu a sociálne vylúčenie. Politiky by sa mali výslovne zamerať na Rómov – mali by im však umožniť prístup k bežnému vzdelaniu, bežnému zamestnaniu a k bežnému bývaniu. Takéto účinné opatrenia by sa okrem toho mali prijať na nadnárodnej úrovni.“ Na dnešnom stretnutí, ktoré organizuje komisár Špidla s českým ministrom pre ľudské práva a menšiny Michalom Kocábom, bude zhodnotený pokrok v oblasti boja proti vylúčeniu Rómov dosiahnutý od prvého európskeho summitu o Rómoch, ktorý sa konal v septembri 2008 v Bruseli (pozri IP/08/1326). Stretnutie je reakciou na výzvu Rady pre všeobecné záležitosti z decembra 2008, aby sa medzi krajinami EÚ uskutočnila výmena osvedčených postupov a skúseností a aby sa posilnila spolupráca medzi všetkými stranami prostredníctvom integrovanej európskej platformy. Cieľom stretnutia je určiť súbor základných zásad, ktoré sú potrebné na účinné riešenie problematiky začleňovania Rómov. Okrem toho Európska komisia uvedie, ako plánuje riešiť potreby Rómov v rokoch 2009 a 2010 prostredníctvom nástrojov a politík na úrovni EÚ. Komisia okrem toho podá správu o realizácii nového pilotného projektu s rozpočtom 5 miliónov EUR, ktorý Európsky parlament začlenil do rozpočtu na rok 2009. Úplnejšiu správu o pokroku predloží Komisia začiatkom roku 2010 pred nasledujúcim summitom o Rómoch, ktorý sa má uskutočniť v Španielsku v apríli 2010. Pre situáciu niekoľkých miliónov Rómov v EÚ a susedných štátoch je typická diskriminácia a rozsiahle vylúčenie z väčšinovej spoločnosti, neúmerne vysoká miera chudoby a nezamestnanosti, zlý zdravotný stav a kratšia dĺžka života. Okrem toho sa Rómovia často stávajú obeťami diskriminácie a rasovo motivovaného násilia. Súvislosti Európska únia má k dispozícii celý súbor nástrojov na riešenie diskriminácie a sociálneho vylúčenia Rómov. Smernicou 2000/43/ES sa zakazuje diskriminácia na základe rasy alebo etnického pôvodu v rámci zamestnania, vzdelávania, sociálnej ochrany (vrátane zdravotnej starostlivosti) a prístupu k tovaru a službám. Štrukturálne fondy EÚ a programy Spoločenstva môžu poskytnúť finančnú podporu na projekty a politické opatrenia, zatiaľ čo mechanizmy politickej spolupráce na úrovni EÚ a členských štátov v oblasti sociálneho začlenenia, zamestnanosti, vzdelávania a zdravia sa môžu využiť v boji proti vylúčeniu Rómov prostredníctvom kombinácie cielenej analýzy a opatrení a systematického začleňovania. Pozri aj MEMO/09/193 Ďalšie informácie: Internetová stránka Európskej komisie o Rómoch http://ec.europa.eu/roma Tlačová správa Rady pre všeobecné záležitosti z 8. decembra 2008 o začleňovaní Rómov http://ec.europa.eu/social/BlobServlet?docId=1586&langId=enNávrh spoločných základných zásad http://ec.europa.eu/social/main.jsp?langId=en&catId=89&newsId=491&furtherNews=yes