IP/09/276 Bryssel 18. helmikuuta 2009Kadonneiden lasten löytämiseksi perustettu EU:n yhteinen numero 116000 toimii jo viidessä maassaEuroopan komissio varasi kaksi vuotta sitten puhelinnumeron 116000 numeroksi, johon voi soittaa kadonneita lapsia koskevista havainnoista (IP/07/188). Numeron on tarkoitus toimia koko EU:ssa, ja komissio onkin patistanut jäsenvaltioita kiirehtimään numeron käyttöönottoa. Viime vuonna 116000 oli toiminnassa vasta Unkarissa (IP/08/1129), mutta komission toistuvien pyyntöjen jälkeen numero on nyt kaikissa jäsenvaltioissa kadonneiden lasten jäljittämiseen liittyvien palvelujen käytettävissä. Numero on jo varattu tietylle palveluntarjoajalle yhdeksässä jäsenvaltiossa, kun viime vuonna näin oli vain seitsemässä maassa. Täysin toiminnassa 116000 on viidessä maassa (Alankomaat, Kreikka, Portugali, Romania ja Unkari). Piakkoin se saadaan toimintaan myös Belgiassa ja Slovakiassa. Komissio on seurannut tilannetta tarkkaan ja kehottaa jälleen jäsenvaltioita tukemaan ja opastamaan mahdollisia 116000-palveluntarjoajia, jotta numero saataisiin sitä tarvitsevien käyttöön mahdollisimman pian koko Euroopassa. ”Hyvää on, että kadonneiden lasten hätänumero 116000 on nyt käytössä Alankomaissa, Kreikassa, Portugalissa, Romaniassa ja Unkarissa. Olisin kuitenkin odottanut myös muilta jäsenvaltioilta hieman ripeämpää toimintaa. Kun kyseessä on lastemme turvallisuus, ei ole varaa viivyttelyyn,” sanoi EU:n televiestintäkomissaari Viviane Reding. ”Pyydänkin jäsenvaltioita kantamaan vastuunsa ja tiedottamaan mahdollisille palveluntarjoajille 116-alkuisten numeroiden saatavuudesta, jotta erilaiset vihjepuhelimet saadaan nopeasti toimintaan koko EU:ssa. Lakisääteisten velvoitteiden – joiden noudattamista tulen tarkkaan valvomaan – lisäksi jäsenvaltiot ovat tässä myös moraalisessa vastuussa Euroopan lapsille ja heidän vanhemmilleen." Kadonneiden lasten löytämiseksi perustettu 116000-numero on tällä hetkellä toiminnassa viidessä EU-maassa (Alankomaat, Kreikka, Portugali, Romania ja Unkari). Näissä maissa numero on jo osoitettu tietyn palveluntarjoajan käyttöön. Palveluntarjoajan on pystyttävä hoitamaan numeroon tulevat puhelut valtakunnallisesti jokaisena viikonpäivänä vuorokauden ympäri. Unkarissa 116000-numeroon on sen perustamisen jälkeen tullut kuukausittain noin 40 000 puhelua, joista palvelusta vastaava Kék Vonal on pystynyt vastaamaan noin kuuteen seitsemään tuhanteen. Viime vuonna 116000 osoitti tarpeellisuutenssa kansainvälisessä lapsikaappaustapauksessa. Belgiasta alkaneessa tapauksessa isä piilotteli seitsemän-, kymmenen- ja neljätoistavuotiaita tyttäriään yhdeksän ja puoli kuukautta hyvin huonoissa ja vaarallisissa olosuhteissa. Belgian ja Portugalin 116000-palvelujen pyynnöstä Portugalin RTP-TV-kanavalla lähetettiin syyskuussa 2008 iltauutisten aluksi vetoomus, jossa pyydettiin katsojia ilmoittamaan näitä kadonneita lapsia koskevista havainnoistaan 116000-numeroon. Muutaman minuutin kuluttua lähetyksen loppumisesta tapaus oli ratkaistu.Kun 116000 saadaan käyttöön koko Euroopassa, etsintöjen toteuttaminen ja kansainvälinen yhteistyö helpottuu ja tehostuu. Vihjepuhelimet pystyisivät koordinoidusti ratkaisemaan maiden rajat ylittäviä lasten katoamistapauksia. Myös kahden muun lokakuussa 2007 varatun numeron, eli 116111-numeron (lasten tukipuhelin) ja 116123-numeron (henkistä tukea tarjoava palvelu) käyttöönotto edistyy hyvää vauhtia. Esimerkiksi 116111 on myönnetty palveluntarjoajille kuudessatoista (viime vuonna kymmenessä) jäsenvaltiossa (Alankomaat, Bulgaria, Irlanti, Kreikka, Latvia, Portugali, Puola, Romania, Ruotsi, Saksa, Slovakia, Suomi, Tanska, Tšekki, Unkari ja Viro). Myöntämisprosessi on parhaillaan meneillään Espanjassa ja Kyproksella. Vielä viime vuonna 116111 oli täysin toiminnassa vasta Unkarissa, mutta nyt se toimii jo yhdeksässä jäsenvaltiossa (Portugali, Puola, Romania, Saksa, Slovakia, Tanska, Tšekki, Unkari ja Viro) ja pian viidessä muussakin maassa (Irlanti, Kreikka, Latvia, Ruotsi ja Suomi). Henkisen tuen numero 116123 on myönnetty palveluntarjoajille seitsemässä jäsenvaltiossa (Alankomaat, Irlanti, Itävalta, Ruotsi, Saksa, Slovenia ja Suomi). Myöntämisprosessi on meneillään Kyproksella. Toiminnassa 116123 on Itävallassa ja pian kolmessa muussa maassa (Ruotsi, Saksa ja Slovenia). Viime heinäkuussa laaditun komission raportin mukaan jäsenvaltiot olivat siihen mennessä varsin heikosti tiedottaneet potentiaalisille palveluntarjoajille 116-numeroista, ja komissio kehottikin jäsenvaltioita ryhdistäytymään asiassa (IP/08/1129). Jäsenvaltiot voivat edistää asiaa erityisesti opastamalla mahdollisia palveluntarjoajia – joille televiestintäasiat ovat usein vieraita –, miten numeron saa varattua omaan käyttöönsä. Lisäksi ne voivat nimetä asiassa yhden keskitetyn yhteyspisteen esimerkiksi ministeriössä tai alan kansallisessa sääntelyelimessä. Taustaa Euroopan komissio ehdotti heinäkuussa 2006 yhteisten puhelinnumerojen varaamista kadonneista lapsista ilmoittamista (116000) ja lasten tukipalvelua varten (116111). Tämä oli jatkoa lasten oikeuksia koskevalle EU:n strategialle (IP/06/927). Helmikuun 15. päivänä 2007 komissio päätti varata numeron 116 000 (IP/07/188) ja lokakuun 30. päivänä 2007 numeron 116111 näihin käyttötarkoituksiin kaikissa jäsenvaltioissa. Päätös velvoittaa EU-maat asettamaan 116-alkuiset numerot julkisesti saataville, mutta ei velvoita niitä osoittamaan numeroiden käyttöoikeuksia palveluntarjoajalle tai varmistamaan palvelujen ylläpitämistä. Lisätietoa 116-numeroista: http://ec.europa.eu/information_society/policy/ecomm/current/pan_european/index_en.htm