IP/09/800 V Bruseli 18. mája 2009Na Vašom hlase záleží – nechajte sa počuťOd 4. do 7. júna tohto roku je 375 miliónov občanov v 27 krajinách, od Helsiniek po Lisabon, od Dublinu po Vilnius, vyzvaných pristúpiť k volebným urnám do Európskeho parlamentu. Na internetovej stránke predsedu Európskej komisie je dostupný video záznam, v ktorom José Manuel Barroso vyzýva občanov, aby sa pri urnách „nechali počuť“. „Na Vašom hlase záleží. Vy rozhodnete, akou cestou sa bude Európska únia uberať v nasledujúcich piatich rokoch,“ vyhlasuje predseda Barroso v uvedenom zázname, ktorý je k nahliadnutiu na tejto internetovej stránke: http://ec.europa.eu/commission_barroso/president/multimedia/vlog/index_en.htm Video je dostupné v šiestich jazykoch (v angličtine, francúzštine, nemčine, španielčine, portugalčine a taliančine) na internetovej stránke predsedu Barrosa, ako aj na audiovizuálnom portáli Európskej komisie. V písomnej forme je toto vyhlásenie k dispozícii v ďalších 17 úradných jazykoch EÚ. Barroso pripomína: „Európska komisia prichádza s rôznymi politickými iniciatívami a predkladá návrhy konkrétnych riešení pre občanov, avšak zákonodarnú moc má Európsky parlament spoločne s vládami Vašich štátov.“ Zároveň dodáva, že „je to Európsky parlament, ktorému ostatné európske inštitúcie skladajú účty.“ „Keďže aktivity Európskej únie ovplyvnia Vás i Váš každodenný život, musíte si zvoliť europoslancov, ktorí budú mať na riešenie súčasných výziev rovnaké názory ako Vy“, uzatvára predseda Barroso.