IP/09/774 Брюксел, 14 май 2009 г.Далекосъобщения: настоятелно искане към Италия да вземе мерки за изпълнение на съдебното решение относно местонахождението на лицата, обаждащи се на телефон 112В Италия аварийно-спасителните служби все още не получават информация при всички повиквания на телефон 112 от мобилен телефон за местонахождението на лицето, което се обажда, въпреки решение от януари на Съда на Европейските общности, с което Италия се призовава да осъществи това. Днес Комисията реши да изпрати на Италия официално уведомително писмо с искане да изпълни съдебното решение и да гарантира получаването от аварийно-спасителните служби на информация за местонахождението на обаждащия се при всички случаи на повикване на телефон 112. На Италия може да бъде наложена глоба, ако делото се гледа отново от Съда на Европейските общности. Европейският комисар по далекосъобщенията Вивиан Рединг заяви: „Предоставянето на аварийно-спасителните служби на информация за местонахождението на обаждащото се лице е от решаващо значение за ефективното функциониране на единния европейски телефонен номер 112 за спешни повиквания. Той вече е въведен от повечето държави-членки и няма основание Италия да не може да прилага също така тази действително жизнено важна услуга за своите граждани. Комисията трябва да продължи процедурата за нарушение срещу Италия, за да се осигури изпълнението на решението на Съда на Европейските общности, както и понеже наличието на информация за местонахождението на обаждащия се е средство за спешни случаи, което може да спомогне за спасяване на човешки живот.“ На 15 януари 2009 г. Съдът на Европейските общности постанови, че Италия не е изпълнила изискването за предоставяне на аварийно-спасителните служби на информация за местонахождението на обаждащия се при всички случаи на повикване на телефон 112. Аварийно-спасителните служби в цяла Италия, с изключение на провинция Салерно, все още не получават информация за местонахождението на обаждащия се при повикване на телефон 112 от мобилен телефон. Комисията отбеляза мерките, предприети от италианските власти, за осигуряване на информация за местонахождението на лицата, обаждащи се на телефон 112. Въпреки това, тя призовава италианското правителство да ускори изпълнението на изискването за предоставяне на информация за местонахождението на обаждащите се за всички повиквания на телефон 112 в цялата държава. Ако Италия не отговори в рамките на два месеца на този призив за подобрение, тя рискува да бъде глобена за неизпълнение на решението на Съда. Предоставянето на аварийно-спасителните служби на информация за местонахождението на лицата, обаждащи се на телефон 112, допринася за сигурността на европейските граждани. Когато италианци или други европейски граждани са у дома си или пътуват като туристи или по професионални причини в други държави от ЕС, те трябва да могат да разчитат на способността на италианските аварийно-спасителни служби да установят местонахождението им, когато ги повикат и не могат сами да дадат подробности за своето местонахождение за изпращане на помощ. История Съгласно Директивата на ЕС за универсалната услуга (член 26) държавите-членки са длъжни да гарантират правилното функциониране на единния европейски телефонен номер 112 за спешни повиквания. Това включва гарантиране, че аварийно-спасителните служби получават информация за местонахождението на обаждащите се за всички повиквания на телефон 112. Комисията е започнала процедури за нарушение срещу общо 14 държави-членки относно местонахождението на обаждащите се на телефон 112. Единадесет от тези дела бяха приключени, тъй като държавите-членки коригираха ситуацията и вече е налична информация за местонахождението на обаждащите се за всички повиквания. Освен за Италия, Съдът на Европейските общности постанови и за Литва и Нидерландия, че не са спазили изискванията на законодателството на ЕС относно местонахождението на лицата, обаждащи се на телефон 112, като тези дела също така все още не са приключени. Освен това преди време Комисията започна процедури за нарушение и срещу две други държави-членки за неосигуряване на 112 като телефонен номер за повикване на аварийно-спасителните служби. Последното дело, отнасящо се до България, бе приключено на 29 януари тази година и сега телефонният номер 112 функционира в целия ЕС (IP/08/1968). Накрая, през септември 2008 г. бе заведено друго дело срещу Италия относно реагирането на повикванията на номер 112 (IP/08/1342). Европейската комисия реши, съгласно член 228 от Договора за ЕС, да изпрати на Италия официално уведомително писмо с искане за пълна информация относно изпълнението от нея на януарското решение на Съда на Европейските общности. Ако италианските власти и тогава все още не отговарят на изискванията, Комисията ще изпрати мотивирано становище на италианското правителство и накрая може да поиска от Съда да наложи плащане на глоба. Подробен обзор на процедурите за нарушения в областта на далекосъобщенията е на разположение на: http://ec.europa.eu/information_society/policy/ecomm/implementation_enforcement/infringement/