IP/09/57 Bruxelles, den 15. januar 2009Markedet for mælk og mejeriprodukter: Kommissionen foreslår yderligere foranstaltninger for at hjælpe mejerisektorenEfter den senere tids prisfald på mælk og mejeriprodukter lovede kommissær Mariann Fischer Boel i dag at indføre nye foranstaltninger for at støtte markedet. Kommissionen vil i næste uge genindføre eksportrestitutioner for smør, ost og sødmælks- og skummetmælkspulver. Når interventionsopkøbene af smør og skummetmælkspulver begynder i marts, forpligter Kommissionen sig til om nødvendigt at opkøbe mere end de forudfastsatte mængder ved regelmæssige licitationer. I november genindførte Kommissionen privat oplagring af smør med virkning fra 1. januar 2009, herunder smør, der blev produceret i december. Dermed blev der indført privat oplagring tidligere end normalt."De seneste måneders drastiske fald i mælkepriserne er kommet bag på mange," sagde kommissær Mariann Fischer Boel. "Jeg har talt med mange producenter på mine rejser til de forskellige medlemsstater, og de er helt tydeligt bekymrede. Nu er det op til EU at hjælpe. De foranstaltninger, der blev indført med sundhedstjekket, vil give mejerisektoren en tiltrængt saltvandsindsprøjtning, men vi bliver nødt til at gøre noget allerede nu, fordi de beslutninger, der blev vedtaget som led i sundhedstjekket, først kommer til at gælde fra næste produktionsår. Jeg tror oprigtigt, at de foranstaltninger, jeg foreslår i dag, i vid udstrækning vil stabilisere markedet for mælk og mejeriprodukter." Efter den usædvanligt store prisstigning på mælk og mejeriprodukter i 2007 og begyndelsen af 2008 er situationen på markedet nu vendt 180 grader. Med stigende forsyninger på verdensmarkedet og dalende efterspørgsel på det indre marked er markedspriserne på mejeriprodukter blevet presset ned til omkring interventionsniveau og endog derunder. Mælkeprisen følger helt klart samme mønster med store prisfald, der må forventes at fortsætte. Smør og skummetmælkspulver, herunder produktionen fra februar, vil igen kunne opkøbes til intervention fra den 1. marts frem til udgangen af august. De første 30 000 t smør og 109 000 t skummetmælkspulver vil blive opkøbt til en forudfastsat pris (interventionsprisen). Det forventes, at denne mængde smør vil blive opkøbt ret hurtigt, og derfor bliver det nødvendigt at støtte markedet derudover. Som det blev besluttet i forbindelse med sundhedstjekket, kan der accepteres yderligere mængder til priser, som skal fastsættes ved licitation hver 14. dag. Mariann Fischer Boel har bedt Kommissionens tjenestegrene om at udarbejde en beslutning, der skal forelægges for forvaltningskomitéen for at give adgang til yderligere opkøb, hvis loftet på 30 000 t smør eller 109 000 t skummetmælkspulver nås, for at undgå, at interventionsordningen suspenderes, mens priserne er vigende. Det er nu også på tide at reaktivere eksportrestitutionerne. På grund af en længere periode med høje verdensmarkedspriser blev eksportrestitutionerne suspenderet helt tilbage i juni 2007. Nu, hvor verdensmarkedspriserne ligger under EU's inventions- og markedspriser, er EU's eksportører ikke længere i stand til at konkurrere. Forholdene forværres på grund af de vanskeligheder, som EU's eksportører i forvejen er udsat for som følge af finans- og kreditkrisen. Der genindføres ikke blot eksportrestitutioner for smør og skummetmælkspulver, men også for alle andre mejeriprodukter, som førhen var restitutionsberettigede, hovedsagelig sødmælkspulver og ost. Restitutionerne for smør og skummetmælkspulver fastsættes ved licitation, og der træffes beslutning om næste udbudsrunde i næste uge. For at effektivisere ordningen bliver der afholdt licitation to gange om måneden i stedet for kun en gang. Ligesom tidligere vil eksportrestitutionerne blive anvendt i overensstemmelse med EU's rettigheder og forpligtelser inden for WTO. Restitutionernes størrelse kommer til at afhænge af de handlendes bud, som vil blive bedømt ud fra de sædvanlige objektive kriterier, for at man kan være sikker på, at der kun gives restitutioner i det omfang, det er nødvendigt. Med disse foranstaltninger ønsker Kommissionen at sende mælkeproducenterne og den mælkeforarbejdende industri et klart signal om, at Kommissionen står klar til at udnytte alle de til rådighed værende instrumenter til at støtte markedet og producenternes indkomster.