IP/09/131 V Bruseli 28. januára 2009Lepšia právna regulácia – európsky príbeh o úspechuStrategické preskúmanie týkajúce sa lepšej právnej regulácie v Európskej únii, ktoré dnes predložila Európska komisia, ukazuje, že lepšia právna regulácia je hlavnou súčasťou reakcie Európy na hospodársku a finančnú krízu. V preskúmaní sa poukazuje na to, že občania a spoločnosti, najmä malé a stredné podniky (MSP), už čerpajú výhody zo širokého spektra zjednodušených opatrení a úspor administratívnych nákladov. Vďaka radikálnemu zjednodušeniu sa do dnešného dňa navrhlo zrušiť približne 1 300 predpisov predstavujúcich asi 10 % acquis alebo 7 800 strán úradného vestníka. Opatrenia na zníženie administratívneho zaťaženia, ktoré už boli predložené, alebo ktoré sa plánujú predložiť, predstavujú úspory presahujúce 30 miliárd EUR. Len dnešný návrh o DPH povedie k úsporám dosahujúcim 18 miliárd EUR. Iniciatíva Komisie v súvislosti s administratívnym zaťažením inšpirovala väčšinu členských štátov, v dôsledku čoho 21 z nich zaviedlo na vnútroštátnej úrovni ambiciózne vnútroštátne programy na zníženie administratívneho zaťaženia. Komisia bude aj naďalej zlepšovať kvalitu všetkých nových právnych predpisov, ktoré vytvára, ďalším zvyšovaním kvality jej hodnotení vplyvu. Dosiahne to posilnením kontroly subsidiarity, zlepšovaním konzultácií so zúčastnenými stranami a dôkladnejším hodnotením vplyvov týkajúcich sa napríklad malých a stredných podnikov, administratívneho zaťaženia, základných práv, spotrebiteľov a regiónov.Predseda Európskej komisie José Manuel Barroso uviedol: „Zníženie administratívneho zaťaženia navrhnuté Komisiou je základnou súčasťou iniciatívy na obnovu Európy. Časy sa menia. Právna regulácia musí byť dynamická, nie statická. Musí sa prispôsobovať novým situáciám a novým potrebám. Zlepšením konzultácií so zúčastnenými stranami, lepšími hodnoteniami vplyvu a znížením administratívneho zaťaženia sa európska právna regulácia môže stať ešte efektívnejšou a prijateľnejšou pre používateľov. Komisia dosahuje výsledky. Dúfam, že v nasledujúcich mesiacoch členské štáty a Európsky parlament zachovajú dynamiku nášho úsilia a takisto dosiahnu výsledky." Podpredseda Günter Verheugen dodal: „Štyri roky od svojho začiatku je stratégia v oblasti lepšej právnej regulácie úspešná. Zaznamenali sme už pozoruhodné výsledky a chceme do konca tohto roka dosiahnuť ešte oveľa viac. Lepšia právna regulácia, ktorá reguluje tam, kde je to potrebné, ale zároveň udržuje čo najmenšie nevyhnutné zaťaženie podnikov a občanov, musí zostať základnou súčasťou našej reakcie na súčasné hospodárske problémy." Radikálne zjednodušenie právnych predpisov EÚ pokračovalo v roku 2008 Zjednodušením a kodifikáciou právnych predpisov prijala súčasná Komisia opatrenie, ktorým (ak ho v plnom rozsahu schváli Rada a Parlament) sa zníži počet právnych predpisov EÚ o takmer 10 %, čo je približne 1 300 právnych aktov a 7 800 strán úradného vestníka. Existuje však priestor na ďalšie zjednodušenie a Komisia v roku 2009 prinesie 33 nových iniciatív. V nadväznosti na skríning právnych predpisov EÚ by mohlo byť do budúcich činností týkajúcich sa zjednodušenia zaradených ďalších 81 opatrení. Vďaka tomu by nasledujúca Komisia mala byť schopná dokončiť proces tohto zjednodušovania. Ďalšie informácie nájdete v MEMO/09/31 Znižovanie administratívneho zaťaženia v plnom prúde Od predloženia návrhu Európskej komisie znížiť administratívne zaťaženie podnikov v EÚ do roku 2012 o 25 % a zapojiť aj členské štáty počet členských štátov, ktoré stanovili podobné vnútroštátne ciele týkajúce sa zníženia podstatne vzrástol, a to zo 7 v roku 2006 na 14 v roku 2007 až na 21 v roku 2008. V rokoch 2007 a 2008 Komisia predložila 21 zrýchlených opatrení predstavujúcich odhadované úspory pre podniky v EÚ vo výške viac ako 2,3 miliardy EUR. Okrem toho sa položili základy pre návrhy Komisie vedúce k zníženiu nákladov vo veľkom rozsahu. Komisia dnes prijala návrh ambicióznej revízie smernice o DPH s cieľom odstrániť prekážky elektronickej fakturácie. V strednodobom horizonte by mohlo ročné zníženie dosiahnuť 18 miliárd EUR. V prípade práva obchodných spoločností Komisia plánuje predložiť návrh, ktorým sa umožní členským štátom vylúčiť mikropodniky z rozsahu pôsobnosti smerníc EÚ o účtovníctve, čo by mohlo priniesť ďalšie úspory vo výške 7 miliárd EUR. Na tieto smernice sa vzťahuje zásada „najskôr myslieť na malých“ s cieľom prispôsobiť systém potrebám malých a stredných podnikov. Ďalšie informácie nájdete v MEMO/09/30 Ďalšie informácie (Generálny sekretariát) Ďalšie informácie (GR pre podnikanie) Ďalšie informácie o elektronickej fakturácii nájdete v IP/09/132