IP/09/1043 Brüsszel, 2009. június 26. 2009. június 26. – Nemzetközi Kábítószer-ellenes Nap – az európai kábítószerügyi fórum elindítása Tudta-e, hogy az Európai Unióban körülbelül 12 millióan fogyasztanak – vagy fogyasztottak már valamikor – kokaint? Tudta-e, hogy átlagosan óránként egy európai polgár hal meg túladagolásban? Tudta-e, hogy Európában évente 7–8 ezren halnak meg kábítószer-fogyasztás következtében? E súlyos kábítószer-problémák kezelésére az Európai Bizottság ma új tudatosságnövelő és tájékoztató kezdeményezést indított, az európai kábítószerügyi fórumot, amelynek elsődleges célja, hogy megmozgassa a társadalmat és növelje a kábítószerekkel kapcsolatos tudatosságot az Európai Unióban. Az európai kábítószerügyi fórum célja, hogy a megosztott felelősség elvére építve mindenkit – csoportokat, egyéneket, szakembereket és a társadalom minden tagját – arra ösztönözzön, hogy írásban vállaljon kötelezettséget a kábítószer-probléma valamilyen módon történő kezelésére. A mai napon Jacques Barrot, a Bizottság alelnöke, Nikos Aliagas újságíró/tévésztár és Jerzy Owsiak újságíró/társadalmi aktivista jelenlétében, mintegy 120 uniós érdekelt részvétele mellett nagy nyilvánosságot kapó esemény keretében indította hivatalosan útjára az európai kábítószerügyi fórumot. Jacques Barrot alelnök, a jogérvényesülésért, a szabadságért és a biztonságért felelős biztos kijelentette: „Az EU kábítószerekkel kapcsolatos új cselekvési tervének (2009–2012) egyik fő célja, hogy az európai szervezeteket és polgárokat aktív szerepvállalásra ösztönözze. E terv egyik fontos intézkedése a kábítószerügyi fórum. A fórum segítségével mindennapi tevékenységükben közelítjük meg az európaiakat, eszközt kínálva nekik arra, hogy kifejezzék véleményüket és szerepet vállaljanak.” Eddig 21 szervezet és személy vállalt írásos kötelezettséget a fórum munkájában való részvételre: Association des Parents d'Elèves de l'Ecole Européenne de Bruxelles I (Belgium) Ciprusi Kábítószer-ellenes Tanács (Ciprus) ETHIAS (Belgium) FESAT- European Foundation of Drug Helplines (EU) FNAPT- Fédération Nationale de Prévention Toxicomanies (Franciaország) Fondazione Villa Maraini (Olaszország) Foundation la Caixa (Spanyolország) WOSP Alapítvány – a Karácsonyi Jótékonyság Alapítvány nagyzenekara – Jerzy Owsiak (Lengyelország) FPAT – a kábítószer-függőség megelőzését szolgáló társadalmi intézmények szövetsége (Portugália) ICOS – International Council on Security and Development (EU) Le Phare, familles face à la drogue (Franciaország) London Drug Policy Forum (Egyesült Királyság) Blagojevgrád kábítószer-függőség elleni helyhatósági tanácsa (Bulgária) Peitenger Jugendhaus-ASBL (Luxembourg) PREV CENTRUM (Cseh Köztársaság) PREVNET (EU) Qrendi cserkészcsapat (Málta) TIIMI magazin (Finnország) YSPDB-Youth Society for Peace and Development of the Balkans (Bulgária) „WOCAD" – „Women's Organisations Committee on Alcohol and Drug issues" (Svédország) EMCDDA – Kábítószer és Kábítószer-függőség Európai Megfigyelőközpontja Mától kezdve használhatják a fórumot európai egyének és szervezetek, így európai dimenziót és láthatóságot biztosíthatnak munkájuknak annak vizsgálatán keresztül, hogy milyen módon fokozhatnák napi tevékenységük, társadalmi felelősségük és környezetük segítségével a kábítószerekkel kapcsolatos tudatosságot és kötelezettségvállalást, illetve csökkenthetnék a kábítószerekkel való visszaélés kockázatait. Az Európai Bizottság a www.action-drugs.eu címen várja az Európa bármely szintjén indított olyan konkrét és kreatív kezdeményezéseket, amelyek pozitívan befolyásolják a kábítószerekkel kapcsolatos viselkedést, és fokozzák a kábítószerekkel, illetve a velük való visszaélés veszélyeivel kapcsolatos tudatosságot. Barrot alelnök tevékenységéről a következő internetes oldalon további információk állnak rendelkezésre: http://ec.europa.eu/commission_barroso/barrot/welcome/default_en.htm