IP/09/512 Bruxelles, den 31. marts 2009TEN-T-forslagsindkaldelse 2009 - næsten 1 mia. EUR til finansiering af projekter under det transeuropæiske transportnetEuropa-Kommissionen åbner i dag TEN-T-forslagsindkaldelsen for 2009, hvor der er næsten 1 mia. EUR til rådighed til finansiering af europæiske transportinfrastrukturprojekter. I dette års indkaldelse indgår der 500 mio. EUR fra Kommissionens økonomiske genopretningsplan, som tager sigte på hurtigt at sætte gang i den europæiske økonomi ved at fremskynde investeringer i infrastruktur. Dertil kommer finansieringsmuligheder under TEN-T's årlige program og flerårige program, hvor der denne gang gives prioritet til motorveje til søs, intelligente transportsystemer til veje og systemer til styring af jernbanetrafikken (ERTMS). Forvaltningsorganet for det Transeuropæiske Transportnet, som står for den tekniske og finansielle gennemførelse af TEN-T-programmet, skal på vegne af GD Energi og Transport behandle forslagsindkaldelserne og vurdere de indkomne projektforslag. Kommissionens næstformand Antonio Tajani, der er ansvarlig for transportområdet, udtalte: "Jeg er overbevist om, at en stimulering af økonomien på efterspørgselssiden med et ambitiøst program for europæisk infrastruktur er en af de mest konkrete og effektive måder, vi kan reagere på den økonomiske krise på. TEN-T er et sådant program, og gennemførelse af det vil sikre mange europæiske arbejdspladser i vigtige sektorer, især bygge- og anlægssektoren, som giver og altid har givet arbejde til mange og et stort bidrag til BNP. Det er grunden til, at Kommissionen som led i planen til genopretning af den europæiske økonomi har besluttet at afsætte 500 mio. EUR af midlerne herfra til brug under dette års finansieringsmuligheder." Forslagsindkaldelserne i år angår følgende tre særskilte arbejdsprogrammer: 1. Der bevilges 500 mio. EUR TEN-T-midler i henhold til den plan til genopretning af den europæiske økonomi, som skal afbøde den økonomiske og finansielle krise i Europa. Under dette ad hoc-arbejdsprogram, som er vedtaget i år, gives der støtte til arbejder, der kan påbegyndes i 2009 eller 2010 og stort set afsluttes inden for denne toårige periode. 2. Det flerårige arbejdsprogram tager sigte på at finansiere de højest prioriterede dele af TEN-T-nettet. Forslagsindkaldelsen i år fokuserer på følgende tre områder:Motorveje til søs (prioriteret TEN-T-projekt 21), som skal tilbyde realistiske alternativer til det overbelastede vejnet ved at flytte godsbefordring over på skibe: op til 30 mio. EUR. European Rail Traffic Management Systems (ERTMS), som skal harmonisere signalsystemerne på de europæiske jernbaner: op til 240 mio. EUR. Intelligente transportsystemer til veje (ITS Roads), hvor integration af informations- og kommunikationsteknologi skal øge effektiviteten og sikkerheden inden for vejtransporten: op til 100 mio. EUR.3. Det fleksible årlige arbejdsprogram (140 mio. EUR) supplerer det arbejde, der udføres under det flerårige arbejdsprogram. Heri indgår 60 mio. EUR under lånegarantiinstrumentet, som udgør Kommissionens årlige bidrag. Det bliver stillet til rådighed for Den Europæiske Investeringsbank (EIB). Interesserede ansøgere opfordres til inden den 15. maj 2009 at indlevere forslag, som bliver vurderet efter deres relevans sammenholdt med TEN-T-prioriteterne og -politikmålene, deres modenhedsgrad, deres virkninger, især for miljøet, og deres kvalitet udtrykt ved, hvor fuldstændige, klare, velunderbyggede og sammenhængende de er. TEN-T-forvaltningsorganet planlægger ligeledes en informationsdag den 22. april 2009 i Bruxelles, hvor der vil blive givet yderligere oplysninger om indkaldelserne og vurderingsprocessen. Yderligere oplysninger kan findes på http://ec.europa.eu/tentea eller fås ved henvendelse til TENT-AGENCY@ec.europa.eu.