IP/09/774 Briselē, 2009. gada 14. maijāTelesakari: Itāliju skubina veikt pasākumus, lai nodrošinātu zvanītāja atrašanās vietas noteikšanu uz numuru "112" veiktajiem zvaniem un tādējādi panāktu atbilstību EK Tiesas nolēmumamItālijas neatliekamās palīdzības dienestiem vēl joprojām nav pieejama zvanītāja atrašanās vietas informācija par visiem mobilā tālruņa zvaniem uz numuru "112", neraugoties uz Eiropas Kopienu Tiesas janvārī pieņemto nolēmumu, kurā Itāliju aicināja nodrošināt šīs informācijas pieejamību. Šodien Komisija pieņēma lēmumu nosūtīt Itālijai oficiāla paziņojuma vēstuli, pieprasot nodrošināt atbilstību minētajam nolēmumam un zvanītāja atrašanās vietas informācijas pieejamību neatliekamās palīdzības dienestiem par visiem uz "112" veiktajiem zvaniem. Ja šī lieta atkārtoti nonāks Eiropas Kopienu Tiesā, Itālijai varētu tikt piespriests naudas sods. "Atrašanās vietas informācijas pieejamība neatliekamās palīdzības dienestiem ir ārkārtīgi svarīga, lai Eiropas vienotais neatliekamās palīdzības dienesta numurs "112" varētu efektīvi funkcionēt", teica ES telesakaru komisāre Viviāna Redinga. "Vairums dalībvalstu šo numuru jau ir ieviesušas, un nav nekāda iemesla, kāpēc arī Itālija nevarētu nodrošināt šo patiešām ārkārtīgi svarīgo pakalpojumu saviem iedzīvotājiem. Komisijai ir jāveic pārkāpuma izmeklēšanas procedūra pret Itāliju, lai nodrošinātu atbilstību Eiropas Kopienu Tiesas nolēmumam, kā arī tāpēc, ka zvanītāja atrašanās vietas noteikšanas iespējamība ārkārtas situācijās var palīdzēt glābt dzīvības." 2009. gada 15. janvārī Eiropas Kopienu Tiesa pieņēma nolēmumu, ka Itālija nav nodrošinājusi, lai iestādēm, kas sniedz neatliekamo palīdzību, zvanītāja atrašanās vietas informācija būtu pieejama par visiem uz numuru "112" veiktajiem zvaniem. Par zvaniem, kas uz numuru "112" veikti no mobilā tālruņa, zvanītāja atrašanās vietu neatliekamās palīdzības dienesti vēl nespēj noteikt visā Itālijas teritorijā — šī informācija ir pieejama tikai Salerno provincē. Komisija ir ņēmusi vērā Itālijas iestāžu veiktos pasākumus, lai nodrošinātu minētās informācijas pieejamību. Tomēr tā aicina Itālijas valdību paātrināt šā noteikuma izpildi, lai zvanītāja atrašanās vietas informācija būtu pieejama par visiem uz numuru "112" veiktajiem zvaniem visā valsts teritorijā. Ja Itālija saskaņā ar šo aicinājumu neveiks uzlabojumus divu mēnešu laikā, tā riskē saņemt naudas sodu par EK Tiesas nolēmuma neievērošanu. Padarot neatliekamās palīdzības dienestiem pieejamu zvanītāja atrašanās vietas informāciju par zvaniem uz numuru "112", tiek palielināta Eiropas iedzīvotāju drošība. Itālijas un citu Eiropas valstu iedzīvotājiem, atrodoties mājās vai ceļojot citās ES valstīs kā tūristiem vai darba vajadzībās, jābūt drošiem, ka Itālijas neatliekamās palīdzības dienesti spēs viņus atrast un sniegt palīdzību arī tad, ja nāksies zvanīt uz šo numuru, pašiem nespējot sniegt ziņas par savu atrašanās vietu. Pamatinformācija Saskaņā ar ES Universālā pakalpojuma direktīvu (26. pants) dalībvalstu pienākums ir nodrošināt vienotā Eiropas neatliekamās palīdzības dienestu numura "112" pienācīgu funkcionēšanu. Tas nozīmē arī to, ka par visiem uz šo numuru veiktajiem zvaniem ir jānodrošina zvanītāja atrašanās vietas informācijas pieejamība neatliekamās palīdzības iestādēm. Kopumā Komisija saistībā ar zvanītāja atrašanās vietas noteikšanas iespējamību attiecībā uz numuru "112" ir uzsākusi pārkāpumu izmeklēšanas procedūras pret 14 dalībvalstīm. 11 no šīm lietām ir izbeigtas, jo dalībvalstis ir veikušas pasākumus situācijas uzlabošanai un informācija par zvanītāja atrašanās vietu tagad ir pilnībā pieejama. Eiropas Kopienu Tiesa ir pieņēmusi nolēmumu ne tikai attiecībā uz Itāliju, bet arī attiecībā uz Lietuvu un Nīderlandi, pasludinot, ka šīs valstis nav izpildījušas ES tiesību aktu prasības par zvanītāja atrašanās vietas noteikšanu, ja tiek zvanīts uz numuru "112". Arī šīs lietas vēl tiek izskatītas. Turklāt Komisija iepriekš bija uzsākusi pārkāpuma izmeklēšanas procedūras arī pret divām citām dalībvalstīm, kuras nav nodrošinājušas, lai "112" būtu pieejams kā numurs, uz kuru zvanīt neatliekamās palīdzības dienestiem. Pēdējo lietu, kas attiecās uz Bulgāriju, noslēdza šā gada 29. janvārī, un tagad numurs "112" ir pieejams visā Eiropas Savienībā (IP/08/1968). Vēl viena lieta tika ierosināta pret Itāliju 2008. gada septembrī saistībā ar zvanu, kas veikti uz "112", apkalpošanu (IP/08/1342). Eiropas Komisija, pamatojoties uz EK līguma 228. pantu, ir nolēmusi nosūtīt oficiāla paziņojuma vēstuli, lūdzot Itāliju sniegt pilnīgu informāciju par atbilstības nodrošināšanu Eiropas Kopienu Tiesas janvāra nolēmumam. Ja Itālijas iestādes vēl joprojām nenodrošinās atbilstību noteikumiem, Komisija nosūtīs Itālijas valdībai argumentētu atzinumu; visbeidzot Komisija var arī pieprasīt, lai Tiesa Itālijai piespriež naudas sodu. Telesakaru pārkāpuma izmeklēšanas procedūru sīkāks izklāsts pieejams http://ec.europa.eu/information_society/policy/ecomm/implementation_enforcement/infringement/