IP/09/1421 Bruselj, 5. oktobra 2009 Dva milijona študentov v programu Erasmus Od leta 1987 je že dva milijona študentov v programu Erasmus imelo možnost, da del študija ali delovno prakso opravijo v drugi evropski državi. Izbranih je bilo 31 študentov (eden iz vsake države, ki sodeluje v programu Erasmus), ki simbolično predstavljajo dva milijona študentov. Uradni sprejem je bil 5. in 6. oktobra na konferenci v Lundu (Švedska), na kateri so se zainteresirane strani pogovarjale o prihodnosti programa Erasmus in poglobljeno razpravljale o možnostih za študij v tujini za vse mlade. Na podelitvi nagrad je novi evropski komisar za izobraževanje, usposabljanje, kulturo in mlade Maroš Šefčovič povedal: „ Erasmus je evropska zgodba o uspehu in vesel sem, da praznujemo mejnik dveh milijonov študentov v programu Erasmus . Komisija odločno podpira stališče, da bi moral študij v tujini za mlade Evropejce postati pravilo in ne izjema. Konferenca v Lundu pomaga pri uresničitvi tega cilja . “ Za namene te konference je bilo po sebej objavljenih 31 zgodb izbranih študentov. Pričevanji dveh študentk kažeta, kako je Erasmus pozitivno vplival na njuni življenji: Stefanie Bakelandt, 21-letna študentka iz Univerze Ghent (Belgija), je kot študentka v programu Erasmus štiri mesece štud irala filozofijo na pedagoški univerzi v Vilni (Litva). Povedala je: „ Ta izkušnja me je spremenila in mi omogočila nov pogled na svet in moj dom, Evropo . “ Kate Samways, 21-letna študentka jezikov iz Univerze v Cardiffu (Združeno kraljestvo), je kot študentka v programu Erasmus opravljala delovno prakso na izobraževalnem centru za telesno prizadete odrasle „ 2isa “ v Millauju (Francija) in študirala na Univerzi Ca' Foscari v Benetkah (Italija). Povedala je: „ Erasmus je zame sinonim za priložnosti. Izkoristila sem vse priložnosti, ki so se ponudile, in za to se imam zahvaliti prav Erasmusu. “ Program Erasmus se je začel leta 1987 in v njegovem okviru se danes v tujino odpravi več kot 180 000 študentov letno. Sredi leta 2009 se je skupno število ljudi, ki so odšli v tujino kot študenti v programu Erasmus, povzpelo na dva milijona. Manj znano pa je dejstvo, da je od leta 1997 v Erasmusu sodelovalo več kot 200 000 učiteljev iz visokošolskih ustanov, ki so poučevali v tujini. Poleg vseh teh izmenjav so institucije po celi Evropi sodelovale v okviru projektov in mrež, ki jih je financiral Erasmus. Proslavitev mejnika dveh milijonov študentov v programu Erasmus je sovpadala s konferenco z naslovom „ Erasmus – Prihodnost in Zelena knjiga o spodbujanju učne mobilnosti za mlade “ , ki jo je organiziralo švedsko predsedstvo EU. Razprave so osredotočene na izboljšanje programa Erasmus in na študij v tujini, ki naj bi postal pravilo in ne izjema za vse mlade v Evropi. To je tudi glavna tema zelene knjige o spodbujanju učne mobilnosti za mlade, ki jo je julija 2009 objavila Evropska Komisija. Javna razprava (vključno s spletnim vprašalnikom) je odprta do 15. decembra 2009. Več informacij na: Evropska komisija: dva milijona študentov v programu Erasmus: 31 študentov iz 31 držav pripoveduje o svojih izkušnjah z Erasmusom: http://ec.europa.eu/education/erasmus/doc1805_en.htm Evropska komisija: IP/09/1204, 30. julij 2009: „V programu Erasmus je sodelovalo že 2 milijona študentov “: IP/09/1204 Evropska komisija: zelena knjiga in razprava o spodbujanju učne mobilnosti za mlade: http://ec.europa.eu/education/focus/focus363_en.htm Spletna stran konference: http://www.kongresslund.se/erasmus Evropska komisija: program Erasmus: http://ec.europa.eu/education/erasmus