IP/09/310 Βρυξέλλες, 24 Φεβρουαρίου 2009Η Επιτροπή αυξάνει την ευελιξία των διαρθρωτικών ταμείων ως απάντηση στη χρηματοοικονομική κρίσηΣε απάντηση στη χρηματοοικονομική κρίση, η Επίτροπος Περιφερειακής Πολιτικής, κα Danuta Hübner, εξήγγειλε δέσμη αποφάσεων της Ευρωπαϊκής Επιτροπής που αποσκοπεί να παράσχει στα κράτη μέλη μεγαλύτερη ευελιξία όσον αφορά τον τρόπο με τον οποίο χρησιμοποιούν τα διαρθρωτικά ταμεία. Οι αλλαγές θα αφορούν την παράταση της προθεσμίας που παρέχεται στις χώρες της ΕΕ για την απορρόφηση των κονδυλίων τους από τη χρηματοδοτική περίοδο 2000-2006 και θα διασφαλίζουν ότι κάθε ευρώ που διατίθεται χρησιμοποιείται για την επίτευξη των μέγιστων δυνατών αποτελεσμάτων.Η Επίτροπος κα Hübner, σχολιάζοντας τις αποφάσεις για παράταση της προθεσμίας για τα έργα και τις πληρωμές κατά έξι μήνες έως τις 30 Ιουνίου 2009, δήλωσε τα εξής: «Καταβάλλουμε κάθε δυνατή προσπάθεια για να διασφαλίσουμε ότι κάθε ευρώ που διατίθεται από τα διαρθρωτικά ταμεία χρησιμοποιείται με αποδοτικό τρόπο. Προσαρμόζουμε την πολιτική συνοχής για να ανταποκριθούμε στα νέα οικονομικά δεδομένα και να επιτρέψουμε στα κράτη μέλη να βελτιστοποιήσουν την επένδυση της ΕΕ ως ένα άριστο μέσο για την αντιμετώπιση της κρίσης». Παράταση της προθεσμίας για τέσσερα διαρθρωτικά ταμεία Ανταποκρινόμενα στην πρόσκληση της Επιτροπής, τα κράτη μέλη ζήτησαν να παραταθεί η περίοδος επιλεξιμότητας για τη χρηματοδότηση 385 από τα 555 προγράμματα της πολιτική για τη συνοχή της περιόδου 2000-2006, για τις περιπτώσεις στις οποίες δεν έχει γίνει πλήρης αξιοποίηση των κονδυλίων. Η παράταση της περιόδου επιλεξιμότητας αφορά τα τέσσερα διαρθρωτικά ταμεία που υπήρχαν την εποχή εκείνη: το Ευρωπαϊκό Ταμείο Περιφερειακής Ανάπτυξης (ΕΤΠΑ), το Ευρωπαϊκό Κοινωνικό Ταμείο (ΕΚΤ), το Ευρωπαϊκό Γεωργικό Ταμείο Προσανατολισμού & Εγγυήσεων (ΕΓΤΠΕ) και το Χρηματοδοτικό Μέσο Προσανατολισμού της Αλιείας (ΧΜΠΑ). Η ευελιξία αυτή θα επιτρέψει στα κράτη μέλη και στις περιφέρειες να υλοποιήσουν και να ολοκληρώσουν επί τόπου περισσότερα έργα. Η Επιτροπή παροτρύνει τα κράτη μέλη να επικεντρωθούν σε τομείς και μέτρα «υψηλής απόδοσης», όπως οι επενδύσεις στην ενεργειακή αποδοτικότητα, ούτως ώστε να επιτύχουν τη δημιουργία «πράσινων» θέσεων εργασίας και την εξοικονόμηση ενέργειας, ή η υποστήριξη των καθαρών τεχνολογιών που θα συνέβαλαν στην τόνωση ορισμένων κλάδων, όπως τα οικοδομικά και τεχνικά έργα και η αυτοκινητοβιομηχανία. Πέντε φορές μεγαλύτερη ευελιξία Η Επιτροπή ενέκρινε επίσης ένα μέτρο που παρέχει στα κράτη μέλη και στις περιφέρειες μεγαλύτερη ευελιξία όσον αφορά την κατανομή των κονδυλίων για διάφορες προτεραιότητες. Μέχρι σήμερα, οι διαχειριστικές αρχές διέθεταν περιθώριο ευελιξίας 2% εάν ήθελαν να μεταφέρουν κονδύλια μεταξύ των λεγόμενων «αξόνων προτεραιότητας» που καθορίζουν τους στρατηγικούς τομείς χρηματοδότησης κάθε επιχειρησιακού προγράμματος της πολιτικής για τη συνοχή. «Η κατάσταση την οποία βρισκόμαστε σήμερα είναι πολύ διαφορετική από το οικονομικό περιβάλλον του 2000, όταν συμφωνήθηκαν οι προτεραιότητες. Αναγνωρίζοντας τις εξαιρετικές συνθήκες με τις οποίες βρίσκονται αντιμέτωπα τα κράτη μέλη, η Επιτροπή αποφάσισε να πενταπλασιάσει την ευελιξία όσον αφορά τη μεταφορά κονδυλίων μεταξύ των προτεραιοτήτων, από 2% σε 10%. Αυτό θα επιτρέψει στα κράτη μέλη να επικεντρώσουν τα υπολειπόμενα κονδύλια στους τομείς στους οποίους θα έχουν μεγαλύτερο αντίκτυπο», δήλωσε η Επίτροπος Hübner. Σημείωση για τους συντάκτες Η Επιτροπή εξετάζει κάθε δυνατότητα για αύξηση και επιτάχυνση των κοινοτικών επενδύσεων καθώς και για διευκόλυνση των χρηματικών μεταβιβάσεων στα κράτη μέλη και, συνεπώς, στους τελικούς δικαιούχους των διαρθρωτικών ταμείων. Στο πλαίσιο αυτό, έχουν εγκριθεί ή βρίσκονται υπό έγκριση ορισμένες νομοθετικές προτάσεις και μη νομοθετικά μέτρα που αφορούν τόσο την προηγούμενη όσο και την τρέχουσα (2007-2013) περίοδο προγραμματισμού (βλ MEMO/08/740). Η συνολική χρηματοδότηση που χορηγήθηκε στα κράτη μέλη κατά τη δημοσιονομική περίοδο 2000-2006 ανήλθε στα 257 δισ. ευρώ Έως τώρα έχουν καταβληθεί τα 225 δισ. ευρώ – το 87,5% του συνόλου. Τα κράτη μέλη μπορούν τώρα να πραγματοποιούν πληρωμές για την εν λόγω περίοδο έως τις 30 Ιουνίου 2009. Ως προθεσμία για πληρωμές του Ταμείου Συνοχής από την περίοδο 2000-2006 έχει οριστεί, στις περισσότερες περιπτώσεις, το τέλος του 2010. http://ec.europa.eu/regional_policy/funds/recovery/