IP/09/792 Briuselis, 2009 m. gegužės 15 d.Visos ES valstybės gegužės 18–20 d. Romoje švęs Europos jūros dienąJūra visada buvo labai svarbi Europos gerovei. Mūsų žemyno kranto linija – beveik 70 000 km, ir 22 iš 27 ES valstybių narių yra jūrinės arba salų valstybės. Pajūrio regionuose gyvena 40 % gyventojų, sukuriama 40 % pridėtinės vertės, o jūrų pramonės sektoriuje dirba maždaug 5 mln. žmonių. Todėl gegužės 20 d. ES paskelbta Europos jūros diena. Komisija, kartu su Italijos vyriausybe, šių metų gegužės 18–20 d. Romoje rengia 3 dienų konferenciją. Šįkart į šį svarbų renginį suvažiuos ne tik Europos Sąjungos, bet ir trečiųjų, visų pirma Viduržemio jūros regiono, valstybių suinteresuotųjų šalių, valdžios institucijų ir kitų subjektų atstovai aptarti visuotinių uždavinių, kuriuos šiandien turi spręsti jūrinė Europa. Europos jūros diena – tai vienas iš pagrindinių 2007 m. pradėtos įgyvendinti integruotosios ES jūrų politikos veiksmų. „Gegužės 20 d. Romoje švęsime kasmetinę Europos jūros dieną, – sakė Komisijos Pirmininkas José Manuelis Barroso. – Europos piliečiai vis geriau suvokia mūsų bendros jūrinės praeities ir ateities svarbą. Mūsų integruotoji jūrų politika atspindi aiškią viziją, kaip spręsti su jūra susijusius gerovės, darnos ir saugumo klausimus, ir yra ypač svarbi kovos su klimato kaita ir Europos ekonominio konkurencingumo atkūrimo srityse.“ Už jūrų reikalus ir žuvininkystę atsakingas Komisijos narys Joe Borgas sakė: „Įgyvendinant integruotąją ES jūrų politiką jūrų pramonės sektoriai ir pajūrio regionai, kuriems anksčiau skirta nedaug dėmesio, naujoje, dinamiškoje ir visuotinėje darnaus vystimosi ir darbo vietų kūrimo politikoje tampa itin svarbūs. ES ir valstybės narės įsitikinusios, kad vandenynų, jūrų ir pakrančių klausimai turi būti sprendžiami darniai ir nuosekliai. Romoje valdžios institucijų ir suinteresuotųjų šalių atstovai svarstys naujus būdus, kaip darniai valdyti mūsų vandenynus, jūras ir pajūrio regionus laikantis bendros ir visuotinės integruotosios politikos strategijos.“ Jūros dienos proga Romoje rengiamoje suinteresuotųjų šalių konferencijoje ES ir kitų šalių verslo ir pilietinės visuomenės atstovai, sprendimus priimantys asmenys ir žurnalistai aptars įvairiausias strategijas ir praktiką, pavyzdžiui, integruoto jūrų valdymo, kuriamų technologijų, energijos gamybos, jūrų erdvės planavimo, jūrų stebėjimo sistemų, darnaus pajūrio turizmo, bendrosios žuvininkystės politikos reformos ir kitus klausimus. Į konferencijoje pareikštas nuomones bus atsižvelgiama toliau vystant ES integruotąją jūrų politiką. Be to, prieš konferenciją ir po jos suinteresuotųjų šalių organizacijos Romoje surengs nemažai seminarų ir pristatymų su konferencijos darbotvarke susijusiomis temomis. Be pagrindinės konferencijos Romoje, dar maždaug 40 renginių bus surengta įvairiose Europos Sąjungos valstybėse narėse. Tai bus konferencijos, seminarai, atvirų durų dienos uostuose ir aplinkosaugos projektai. Pagrindinius pranešimus Romos konferencijoje skaitys Italijos Ministras Pirmininkas Silvio Berlusconi, Europos Sąjungai pirmininkaujančios Čekijos atstovas, Europos Komisijos Pirmininkas José Manuelis Barroso ir Europos Parlamento pirmininko pavaduotoja Rodi Kratsa-Tsagaropoulou. Konferenciją ves už jūrų reikalus ir žuvininkystę atsakingas Komisijos narys Joe Borgas ir Italijos infrastruktūros ir transporto ministras Altero Matteoli. Europos Komisijai taip pat atstovaus už įmones ir pramonę atsakingas Komisijos pirmininko pavaduotojas Günteris Verheugenas ir už transportą atsakingas Komisijos pirmininko pavaduotojas Antonio Tajani. Į konferencijos dalyvius kreipsis ir Italijos užsienio reikalų ministras Franco Frattini. Įvairiose diskusijose bus vertinami integruotosios jūrų politikos laimėjimai nuo jos įgyvendinimo pradžios ir svarstomi tolesni veiksmai. Integruotosios jūrų politikos pasiūlymą Europos Komisija pateikė 2007 m. spalio mėn., o valstybių ir vyriausybių vadovai jį patvirtino 2007 m. gruodžio mėn. Nuo tada padaryta akivaizdi pažanga kuriant darnią sąveikos skatinimo ir skirtingų politikos sričių, kurios susijusios su jūra, galimų neatitikimų sprendimo sistemą. Laikydamasi 2007 m. spalio mėn. paskelbto veiksmų plano, Komisija jau pateikė nemažai pasiūlymų, pavyzdžiui, skatinti jūrų mokslinius tyrimus ir vystyti ES uostus, remti jūrų erdvės planavimą ir jūrų transporto erdvės be kliūčių kūrimą, taip pat skatinti jūros vėjo energetiką. Kituose pasiūlymuose išdėstytos prisitaikymo prie klimato kaitos, paramos jūroje ir jūrų transporto sektoriuje dirbantiems žmonėms arba integruoto jūrų valdymo metodų nustatymo strategijos. Žuvininkystės srityje Komisija pasiūlė naujus teisės aktus, kuriais būtų kovojama su neteisėta žvejyba ir gerinama kontrolė bei teisės aktų vykdymas, ir pradėjo ES masto konsultacijas dėl bendrosios žuvininkystės politikos esminės reformos. Naudingos nuorodos Jūros diena: http://ec.europa.eu/maritimeday Kiti suinteresuotųjų šalių Romoje organizuojami renginiai: http://ec.europa.eu/maritimeaffairs/maritimeday/side_events_en.html Suinteresuotųjų šalių organizuojami renginiai valstybėse narėse: http://ec.europa.eu/maritimeaffairs/maritimeday/events_in_member_states_en.html2008 m. gegužės mėn. Trišalė deklaracija:http://ec.europa.eu/maritimeaffairs/pdf/maritime_policy_action/20080520_original-signatures-declaratio_en.pdf MEMO/09/240