IP/09/730 Брюксел, 11 май 2009 г.Председателите на Комисията и на Парламента обсъждат с европейски духовни лидери приноса на етичността за европейското и световното икономическо управлениеОколо 20 високопоставени представители на християнството, юдейството и исляма в Европа се събраха днес на неформален диалог с ЕС в седалището на Европейската комисия по покана на председателя на Комисията Жозе Мануел Барозу. Срещата бе ръководена от председателя на Комисията Барозу и председателя на Европейския парламент Ханс-Герт Пьотеринг. Основна тема на тазгодишните дискусии бе едно значимо предизвикателство в европейски и световен план: икономическата и финансова криза и приносът на етичността за европейското и световното икономическо управление. Това бе петата годишна среща на ръководителите на институциите на ЕС с религиозни лидери. Инициативата за такъв диалог беше подета от председателя Барозу през 2005 г. Тазгодишните дискусии бяха съсредоточени върху темата „Икономическата и финансова криза: принос на етичността за европейското и световното икономическо управление“. Председателят Барозу заяви: „Финансовата и икономическа криза се разраства и е все по-ясно, че е настъпил моментът, в който трябва да съчетаем икономическото управление с основните си етични ценности, които са залегнали в основата на европейския проект през последните 50 години. Комисията предприе важни инициативи в това отношение, по-конкретно за регулиране на финансовия пазар, като целта е да се засили чувството за отговорност и икономиките ни да станат по-устойчиви.“Председателят на Европейския парламент Ханс-Герт Пьотеринг подчерта: „Гражданите на Европейския съюз преминават през изключително предизвикателни икономически времена. Именно във времена като тези Европа, като общност, основана на ценности, и основополагащият принцип на ЕС за солидарност трябва да бъдат изведени на преден план. Общите решения, които търсим, трябва да се основават на човешкото достойнство и да предлагат грижа за всички групи на обществото ни. Приносът на религиите и църквите е от основно значение за това. Много често те участват в дейности, насочени към най-уязвимите членове на обществото ни.“ Участниците в срещата окуражиха усилията на ЕС за координиране, стимулиране и направляване на дейности, чиято цел е да се засили финансовото регулиране, да се съживи икономиката и да се повлияе на заетостта в Европа и по света. Те подчертаха също нуждата да се гарантира, че социалната справедливост ще продължи да заема челно място при изготвянето на политиките, и припомниха, че в момент, когато безработицата и бедността продължават да нарастват до много тревожни равнища, обществата ни трябва да бъдат в състояние да работят заедно по разработването и прилагането на конкретни мерки за овладяване на последиците от кризата върху гражданите. В заключение те изтъкнаха поетия от тях ангажимент да помогнат за съживяване на чувството за солидарност между европейците от всички религии и вярвания и за повече етичност в поведението на финансовите и икономическите оператори. Списък на участниците: вж. MEMO/09/227