IP/09/272 Bruxelles, 17 februarie 2009Lansarea primului premiu european pentru jurnalism în domeniul sănătății în cadrul campaniei „Europa pentru pacienți”Astăzi, Comisia Europeană lansează primul premiu european pentru jurnalism în domeniul sănătății, care se va acorda jurnaliștilor pentru articole publicate în presa scrisă și pe internet. Acest premiu prestigios constituie o componentă importantă în cadrul recent lansatei campanii „Europa pentru pacienți”. Premiul reprezintă nu numai o recunoaștere a jurnalismului european de înaltă calitate în domeniul sănătății, ci și un mijloc de promovare a acestuia. De asemenea, contribuie la încurajarea dezbaterilor pe teme din domeniul sănătății în UE, printre care, în mod special, inițiativele din cadrul campaniei „Europa pentru pacienți”. Androulla Vassiliou, comisarul UE pentru sănătate, a declarat: „Premiul recunoaște rolul fundamental al jurnaliștilor și responsabilitatea acestora în ceea ce privește informarea cetățenilor europeni referitor la politicile și acțiunile comunitare din domeniul sănătății. Inițiativele adoptate în cadrul campaniei „Europa pentru pacienți” – precum depistarea cancerului, siguranța pacienților, donarea și transplantul de organe, utilizarea antibioticelor și asistența medicală transfrontalieră – sunt importante pentru fiecare dintre noi și reflectă politica Comisiei de a acorda prioritate cetățenilor. Sper că acest premiu va încuraja dezbateri la nivel local, național și european.” Se vor lua în considerare articole publicate în presa scrisă și pe internet în perioada cuprinsă între 2 iulie 2008, data la care a fost adoptată prima inițiativă în cadrul campaniei „Europa pentru pacienți”, și 15 iunie 2009, data la care se încheie înscrierile. Jurnaliștii sunt invitați să își trimită articolele prin intermediul formularului de înscriere online de pe site-ul web al campaniei „Europa pentru pacienți”. Informații suplimentare privind regulile și condițiile de participare sunt disponibile pe acest site. Selecția câștigătorilor se va efectua în două etape. În prima etapă, juriile naționale prezidate de reprezentanți ai Comisiei și compuse din 2 experți în materie de sănătate și 2 jurnaliști vor selecta câte un finalist național din fiecare stat membru. În a doua etapă vor fi desemnați câștigătorul premiului european și câștigătorii premiilor al doilea și al treilea. Acest rol îi revine juriului UE, prezidat de Directorul General pentru sănătate și consumatori al Comisiei Europene, Robert Madelin. O dată confirmate, numele persoanelor din componența juriilor naționale și a juriului UE vor fi publicate pe site-ul web al campaniei „Europa pentru pacienți”. Cei 27 de finaliști vor fi invitați la Bruxelles în toamna anului 2009, pentru a asista la un seminar media pe teme din domeniul sănătății și pentru a participa la o prestigioasă ceremonie de decernare a premiilor prezidată de comisarul Vassiliou. Premiul întâi va fi de 5 000 EUR, premiul al doilea, de 3 000 EUR, iar premiul al treilea, de 2 000 EUR. Premiul european pentru jurnalism în domeniul sănătății și campania „Europa pentru pacienți” sunt finanțate în cadrul celui de-al doilea program de acțiune comunitară în domeniul sănătății 2008-2013. Se intenționează ca acest premiu să devină un eveniment anual, iar domeniul de aplicare al acestuia va fi, în cele din urmă, extins pentru a include și mass-media audiovizuale. Acest lucru va depinde de succesul și de experiența dobândită în cadrul acestei prime competiții. Pentru a trimite un articol și pentru informații suplimentare privind premiul european pentru jurnalism în domeniul sănătății, consultați site-ul web al campaniei „Europa pentru pacienți”: http://ec.europa.eu/health-eu/europe_for_patients/index_en.htm Cel de-al doilea program de acțiune comunitară în domeniul sănătății 2008-2013: http://ec.europa.eu/health/ph_programme/pgm2008_2013_en.htm