IP/09/730 Bruxelles, 11 mai 2009Președinții Comisiei și Parlamentului discută despre contribuții etice la guvernanța economică europeană și mondială cu liderii religioși europeniAstăzi, aproximativ douăzeci de înalți reprezentanți ai creștinismului, iudaismului și islamismului din Europa s-au întâlnit la sediul Comisiei Europene, la invitația președintelui Comisiei Europene, domnul José Manuel Barroso, pentru un dialog informal cu UE. Reuniunea a fost coprezidată de președintele Comisiei, domnul Barroso, și de președintele Parlamentului European, domnul Hans-Gert Pöttering. Întâlnirea din acest an a avut ca temă o provocare majoră la nivel european și mondial: criza economică și financiară, precum și contribuțiile etice la guvernanța economică europeană și mondială. Aceasta a fost cea de-a cincea reuniune anuală a conducătorilor instituțiilor UE cu lideri religioși. Inițiativa a fost lansată de președintele Barroso în 2005. În acest an, discuțiile s-au axat pe „Criza economică și financiară: contribuții etice la guvernanța economică europeană și mondială”. Președintele Barroso a declarat că: „Pe măsură ce criza financiară și economică se accentuează, este din ce în ce mai evident că a venit momentul să reconciliem guvernanța economică cu valorile noastre etice fundamentale, pe care proiectul european s-a bazat în ultimii 50 de ani. În această privință, Comisia a luat inițiative importante, în special în ceea ce privește reglementarea pieței financiare, în vederea consolidării responsabilității și a durabilității economiilor noastre.” Președintele Parlamentului European, domnul Hans-Gert Pöttering, a subliniat: „Acestea sunt momente foarte dificile din punct de vedere economic pentru cetățenii Uniunii Europene. Tocmai în astfel de momente trebuie să fie adusă în prim-plan Europa, în calitate de comunitate bazată pe valori și pe principiul fundamental al solidarității. Soluțiile comune pe care le căutăm trebuie să se bazeze pe demnitatea umană și să asigure că toate segmentele societății noastre sunt luate în considerare. Contribuția religiilor și a bisericilor este esențială în acest sens. Deseori, acestea sunt implicate în activități desfășurate în favoarea celor mai vulnerabili membri ai societăților noastre.” Participanții la reuniune au încurajat eforturile UE de a coordona, stimula și a orienta acțiunea de a consolida reglementarea financiară, a relansa economia și a influența ocuparea forței de muncă în Europa și în lumea întreagă. De asemenea, aceștia au subliniat nevoia de a se asigura că justiția socială rămâne o prioritate a procesului de luare a deciziilor politice și au reamintit că, într-o perioadă în care șomajul și sărăcia continuă să crească până la niveluri foarte îngrijorătoare, societățile noastre ar trebui să poată acționa împreună pentru a elabora și a pune în aplicare măsuri concrete, în vederea controlării efectelor crizei asupra cetățenilor. În cele din urmă, aceștia au subliniat angajamentul lor de a contribui la revigorarea sentimentului de solidaritate în rândul europenilor de toate confesiunile și credințele, precum și de a inspira mai multe elemente etice în comportamentul operatorilor financiari și economici.Lista participanților: a se vedea MEMO/09/227