IP/09/696 Bruxelles, 4 mai 2009Guvernanța internetului: comisarul european Reding solicită privatizarea integrală și răspunderea deplină a ICANN începând cu 1 octombrieÎntr-o înregistrare video publicată pe site-ul său în această dimineață, Viviane Reding, comisarul european pentru societatea informațională și media, a cerut o mai mare transparență și răspundere în ceea ce privește guvernanța internetului începând cu 1 octombrie 2009. Deciziile-cheie în materie de guvernanță a internetului, referitoare, de exemplu, la domeniile de nivel superior și administrarea repertoarului principal al internetului, sunt în prezent luate de către ICANN (Internet Corporation for Assigned Names and Numbers), o companie privată cu scop nelucrativ având sediul în California. Până în acest moment, ICANN și-a desfășurat activitatea în temeiul unui acord încheiat cu departamentul de comerț al SUA. Acest acord expiră însă la 30 septembrie anul acesta. În ceea ce privește etapa următoare, comisarul Reding a expus astăzi un nou model de guvernanță în materie de internet. Acest model prevede privatizarea integrală și răspunderea deplină a ICANN, existența unui organism juridic independent, precum și a unui așa-numit „G12 pentru guvernanța internetului” - un forum multilateral în cadrul căruia guvernele pot discuta despre strategia generală în materie de guvernanță a internetului, precum și despre aspecte privind securitatea. „Sunt convinsă că Președintele Obama va avea curajul, înțelepciunea și respectul care se impun față de caracterul global al internetului și că în septembrie va crea condițiile necesare pentru o nouă formă de guvernanță a internetului - mai responsabilă, mai transparentă, mai democratică și mai multilaterală”, a declarat comisarul european Viviane Reding în înregistrarea video din această dimineață. „Acum este momentul să acționăm, iar Europa va fi gata să îl sprijine pe Președintele Obama în eforturile sale.” Reding a subliniat faptul că „momentul adevărului îl va constitui data de 30 septembrie anul acesta, dată la care expiră actualul acord dintre ICANN și guvernul american. Astfel se creează condițiile pentru o privatizare integrală a ICANN și se ridică totodată problema autorității în fața căreia va trebui să răspundă ICANN începând cu 1 octombrie.” ICANN are ca obiect de activitate unele dintre cele mai sensibile aspecte în materie de guvernanță a internetului, cum ar fi domeniile de nivel superior sau administrarea sistemului de adrese internet care asigură conexiunea a milioane de computere. ICANN a fost înființat în 1998 în California, în temeiul unui acord cu guvernul SUA. „Responsabilizarea ICANN este indispensabilă”, a declarat Reding. „Decizia administrației Clinton de a privatiza progresiv sistemul de nume de domeniu și de adrese de internet a fost una corectă. Pe termen lung, nu este justificabil ca un serviciu public al unei singure țări să dețină dreptul de supraveghere a unei funcții a internetului utilizată de sute de milioane de oameni din întreaga lume.” De asemenea, Comisarul Reding a prezentat modalitatea în care ar putea fi pus la punct, începând cu 30 septembrie, un nou model de guvernanță a internetului. Acesta ar putea include în special următoarele:Un ICANN complet privatizat și independent, care să respecte cele mai înalte standarde ale guvernanței corporative, în special cele privind transparența financiară și răspunderea internă, și care să facă obiectul unei revizuiri eficiente din punct de vedere juridic. Un forum multilateral, în cadrul căruia guvernele să poată aduce în discuție aspecte legate de strategia generală de guvernanță a internetului, cum ar fi acel așa-numit „G12 pentru guvernanța internetului” – un grup neoficial de reprezentanți ai guvernelor, care să se reunească de cel puțin două ori pe an și care să fie în măsură să adopte cu majoritate de voturi recomandări adresate ICANN, dacă va fi cazul. Un astfel de grup ar putea reacționa rapid în cazul unor amenințări la adresa stabilității, securității și caracterului deschis al internetului. Pentru a avea un caracter geografic echilibrat, acest „G-12 pentru guvernanța internetului” ar trebui să includă câte doi reprezentanți din America de Nord, America de Sud, Europa și Africa, trei reprezentanți din Asia și Australia, precum și pe Președintele ICANN, ca membru fără drept de vot. Organizațiilor internaționale cu competențe în acest domeniu li s-ar putea acorda statut de observator.În data de 6 mai, Comisia Europeană va găzdui la Bruxelles o primă audiere publică cu scopul de a oferi comunității europene a internetului oportunitatea de a-și face cunoscute așteptările cu privire la viitorul guvernanței internetului. Istoric Timp de mulți ani, Uniunea Europeană a jucat un rol important în cadrul discuțiilor privind guvernanța internetului. Comisia Europeană a solicitat în mod repetat crearea unui sistem de guvernanță a internetului care să se afle în totalitate în responsabilitatea sectorului privat, fără o intervenție din partea guvernului în ceea ce privește administrarea de zi cu zi a internetului (a se vedea IP/06/1297) și a sprijinit un dialog politic deschis între toate părțile interesate privind guvernanța și dezvoltarea internetului (IP/06/1491). De asemenea, Comisia Europeană participă la reuniunile Comitetului Guvernamental Consultativ din cadrul ICANN (Internet Corporation for Assigned Names and Numbers), al cărui obiectiv principal este consilierea ICANN cu privire la aspectele de politică publică ale activităților sale de coordonare. Mesajul video al comisarului Reding este disponibil la adresa: http://ec.europa.eu/commission_barroso/reding/video/index_en.htmInformații suplimentare despre audierea publică referitoare la guvernanța internetului, organizată de Comisia Europeană în data de 6 mai la Bruxelles, vor fi disponibile la următoarea adresă web: http://ec.europa.eu/information_society/policy/internet_gov/index_en.htm