IP/09/552 Βρυξέλλες, 8 Απριλίου 2009Η Επιτροπή κατά των καθυστερημένων πληρωμώνΠαρά τις κάποιες βελτιώσεις τα τελευταία χρόνια, σημειώνονται ακόμη καθυστερήσεις πληρωμών σε εμπορικές συναλλαγές μεταξύ των εταιρειών ή επιχειρήσεων και των δημόσιων αρχών στην ΕΕ. Αυτό παρεμποδίζει την ανάπτυξη των επιχειρήσεων και έχει ως αποτέλεσμα ακόμη και την πτώχευση εταιρειών που θα μπορούσαν να είναι βιώσιμες, ιδίως όταν πρόκειται για μικρές ή μεσαίες επιχειρήσεις (ΜΜΕ). Δυστυχώς, η τρέχουσα τακτική πληρωμών των δημόσιων αρχών δεν είναι η πρέπουσα. Έτσι, με δεδομένη τη σημερινή κρίση, πολλά κράτη μέλη άρχισαν να αντιμετωπίζουν το θέμα αυτό σε εθνικό επίπεδο. Με βάση τις δεσμεύσεις που περιέχονται στο νόμο για τις μικρές επιχειρήσεις (Small Business Act), η Επιτροπή προτείνει σήμερα μια νέα πολιτική προσέγγιση όσον αφορά τις καθυστερημένες πληρωμές, καθώς και ουσιώδεις αλλαγές στην οδηγία του 2000 για τις καθυστερημένες πληρωμές. Η Επιτροπή είναι της άποψης ότι οι δημόσιες αρχές πρέπει να αποτελέσουν παράδειγμα και να πληρώνουν τους λογαριασμούς τους εντός 30 ημερών. Παράλληλα, η Επιτροπή δεσμεύεται να επιταχύνει την πληρωμή αγαθών και υπηρεσιών, έτσι ώστε να τηρούνται οι στόχοι όσον αφορά την πληρωμή λογαριασμών, και, σε ορισμένες περιπτώσεις, ακόμη και να μειώνει το χρόνο πληρωμής κάτω του νομικά προβλεπομένου. Ο αντιπρόεδρος της Ευρωπαϊκής Επιτροπής, κ. Günter Verheugen, αρμόδιος για τις επιχειρήσεις και τη βιομηχανία, δήλωσε ότι: «Δεν είναι πλέον ανεκτή η καθυστέρηση πληρωμών από τις δημόσιες αρχές. Η σημερινή πρόταση αποτελεί ένα σημαντικό βήμα για να ξεπεραστεί η οικονομική κρίση, συμβάλλοντας στην αποφυγή άλλων πτωχεύσεων και προωθώντας τη ρευστότητα των επιχειρήσεων, έτσι ώστε να αναζωογονηθεί μακροπρόθεσμα η ανταγωνιστικότητα των ευρωπαϊκών επιχειρήσεων». Οι προτεινόμενες αλλαγές αντικατοπτρίζουν τη σπουδαιότητα των έγκαιρων πληρωμών προς τις επιχειρήσεις και ειδικότερα τις ΜΜΕ:Κατά κανόνα, οι δημόσιες αρχές πρέπει να καταβάλλουν τις πληρωμές εντός 30 ημερών, διαφορετικά θα πρέπει να καταβάλλουν τόκους, αποζημίωση για το κόστος είσπραξης και μια κατ’ αποκοπή αποζημίωση 5% του οφειλόμενου ποσού, με ημερομηνία αφετηρίας του υπολογισμού την 1η ημέρα της καθυστέρησης. Σε δεόντως αιτιολογημένες περιπτώσεις οι περίοδοι πληρωμής μπορούν να είναι μεγαλύτερες. Η ελευθερία σύναψης σύμβασης είναι σεβαστή στις σχέσεις μεταξύ επιχειρήσεων, ωστόσο, σε περίπτωση καθυστέρησης, οι επιχειρήσεις θα έχουν το δικαίωμα απαίτησης τόκου καθυστέρησης πληρωμής και αποζημίωση για τις δαπάνες είσπραξης. Ενισχύονται οι κανόνες για τις κατάφωρα καταχρηστικές συμβάσεις.Η πρόταση αποσκοπεί στη βελτίωση της ρευστότητας των ευρωπαϊκών επιχειρήσεων, κάτι που είναι ιδιαίτερα σημαντικό σε περίοδο οικονομικής ύφεσης. Αποσκοπεί επίσης στην ομαλή λειτουργία της εσωτερικής αγοράς, μέσω της εξάλειψης των σχετικών εμποδίων όσον αφορά τις διασυνοριακές εμπορικές συναλλαγές. Αυτά θα επιτευχθούν, αφενός, με την παροχή στους πιστωτές μέσων με τα οποία θα μπορούν να ασκούν πλήρως και αποτελεσματικά τα δικαιώματά τους σε περίπτωση καθυστερημένης πληρωμής και, αφετέρου, επιβάλλοντας μέτρα στις δημόσιες αρχές που θα τις αποθαρρύνουν αποτελεσματικά όσον αφορά τις καθυστερημένες πληρωμές. Για περισσότερες πληροφορίες βλ.: http://ec.europa.eu/enterprise/regulation/late_payments/index.htm Small Business Act