IP/09/774 V Bruseli 14. mája 2009Telekomunikácie: Taliansko sa vyzýva na podniknutie opatrení, týkajúcich sa polohy volajúceho na číslo 112, v súlade so súdnym rozsudkomTiesňové služby v Taliansku ešte vždy nemajú k dispozícii informácie o polohe volajúceho, ako vyžadujú pravidlá EÚ, pri všetkých volaniach z mobilnej siete na číslo 112, napriek tomu, že Európsky súdny dvor v januári vyzval Taliansko, aby to zabezpečilo. Komisia sa dnes rozhodla, že pošle Taliansku formálne oznámenie, v ktorom ho požiada, aby vyhovelo rozsudku a zabezpečilo dostupnosť informácií o polohe volajúceho na číslo 112 pre všetky tiesňové služby. Ak sa prípad dostane znova pred Európsky súdny dvor, Taliansku by mohla byť vymeraná pokuta.„Poskytovanie informácií o polohe volajúceho tiesňovým službám je rozhodujúce pre účinné fungovanie jednotného európskeho čísla tiesňového volania 112,“ povedala komisárka EÚ pre telekomunikácie Viviane Redingová. „Väčšina členských štátov ho už zaviedla a neexistuje dôvod, prečo by Taliansko nemohlo takisto realizovať túto doslova životne dôležitú službu pre svojich občanov. Komisia musí konať vo veci porušenia proti Taliansku, aby zabezpečila rešpektovanie rozsudku Európskeho súdneho dvora, a aj preto, že dostupnosť informácie o polohe volajúceho je tiesňový nástroj, ktorý môže prispieť k záchrane životov.“ Európsky súdny dvor 15. januára 2009 rozhodol, že Taliansku sa nepodarilo pri všetkých volaniach sprístupniť informácie o polohe volajúceho na číslo 112 orgánom spracovávajúcim tiesňové volania. Informácie o polohe volajúceho ešte nedostávajú tiesňové služby pri volaniach na číslo 112 z mobilných telefónov v celom Taliansku okrem provincie Salerno. Komisia berie na vedomie kroky, ktoré podnikli talianske orgány na zabezpečenie dostupnosti informácie o polohe volajúceho na číslo 112. Napriek tomu vyzýva taliansku vládu, aby urýchlila implementáciu informácií o polohe volajúceho pri všetkých volaniach na číslo 112 v celej krajine. Ak Taliansko neodpovie na túto žiadosť o zlepšenie do dvoch mesiacov, bude riskovať pokutu za nerešpektovanie súdneho rozsudku. Poskytovanie informácie o polohe volajúceho na číslo 112 tiesňovým službám prispieva k bezpečnosti európskych občanov. Talianski aj iní európski občania, či už doma, alebo pohybujúci sa ako turisti, prípadne z pracovných dôvodov v iných štátoch EÚ, musia mať možnosť spoľahnúť sa na to, že talianske tiesňové služby budú schopné zistiť, kde sa nachádzajú, ak zavolajú a nemôžu sami poskytnúť podrobnosti o svojej polohe potrebné na vyslanie pomoci. Kontext Podľa smernice EÚ o univerzálnej službe (článok 26) členské štáty sú povinné zaručiť riadne fungovanie jednotného európskeho tiesňového čísla 112. K tomu patrí aj zaručenie toho, aby tiesňové orgány mali k dispozícii informácie o polohe volajúceho pri všetkých volaniach na číslo 112. Celkove Komisia začala v súvislosti s polohou volajúceho na číslo 112 konanie vo veci porušenia proti 14 členským štátom. Z týchto prípadov sa už 11 uzavrelo, nakoľko členské štáty napravili situáciu a informácie o polohe volajúceho sa stali plne prístupné. Popri Taliansku Európsky súdny dvor vydal aj rozsudky, ktorými rozhodol, že Litva a Holandsko nevyhoveli požiadavkám právnych predpisov EÚ týkajúcich sa polohy volajúceho na číslo 112 a tieto prípady sú ešte tiež otvorené. Komisia navyše v minulosti začala konanie vo veci porušenia proti dvom ďalším členským štátom pre neschopnosť zabezpečiť dostupnosť čísla 112 pre volania tiesňových služieb. Posledný prípad, týkajúci sa Bulharska, sa uzavrel 29. januára tohto roku a číslo 112 je teraz dostupné v celej EÚ (IP/08/1968). A napokon v ďalšom prípade týkajúcom sa obsluhy volaní na číslo 112 sa začalo konať proti Taliansku v septembri 2008 (IP/08/1342). Európska komisia sa rozhodla na základe článku 228 Zmluvy o ES poslať formálne oznámenie, v ktorom požiadala Taliansko o podrobné informácie o zabezpečení súladu s januárovým rozsudkom Európskeho súdneho dvora. Ak talianske orgány ešte tento súlad nezabezpečili, Komisia pošle talianskej vláde odôvodnené stanovisko a nakoniec môže požiadať súdny dvor, aby uložil zaplatenie pokuty. Podrobný prehľad o konaniach vo veci porušenia právnych predpisov v oblasti telekomunikácií je k dispozícii na tejto webovej stránke: http://ec.europa.eu/information_society/policy/ecomm/implementation_enforcement/infringement/