IP/09/635 Bryssel 24. huhtikuuta 2009Uusi eurooppalainen foorumi tehostamaan toimia romanien syrjäytymisen estämiseksiRomanien integraation uusi eurooppalainen foorumi kokoontuu tänään Prahassa ensimmäiseen tapaamiseensa koordinoimaan kansallisia toimia Euroopan suurimman etnisen vähemmistön syrjäytymisen estämiseksi. Foorumiin osallistuu kansallisten hallitusten, EU:n ja muiden kansainvälisten järjestöjen ja kansalaisyhteiskunnan edustajia, ja sillä halutaan lisätä kokemusten vaihtoa romanien integroimiseksi toteutettavasta politiikasta ja edistää alan yhteistyötä. ”Tämän päivän talouskriisin myötä romanit, jotka jo usein elävät yhteiskunnan reuna-alueilla, ovat entistä suuremmassa vaarassa syrjäytyä kokonaan”, varoitti Vladimír Špidla, työllisyys-, sosiaali- ja tasa-arvoasioiden EU-komissaari. Hänen mukaansa tarvitaan rakentavaa toimintapolitiikkaa, joka antaa romaneille mahdollisuuden, ei tukahduttavia toimenpiteitä, jotka pahentavat entisestään romanien köyhyyttä ja yhteiskunnasta syrjäytymistä. Poliittiset toimenpiteet olisi kohdennettava selvästi romaneihin, joille olisi järjestettävä mahdollisuus päästä yleisen koulutuksen piiriin ja yleisille työ- ja asuntomarkkinoille. Tuloksellisia toimintaperiaatteita olisi levitettävä yli valtiollisten rajojen. Tänään pidettävässä foorumissa, jonka komissaari Špidla ja ihmisoikeuksiin ja kansallisiin vähemmistöihin liittyvistä asioista vastaava Tšekin ministeri Michael Kocáb ovat yhdessä järjestäneet, on tarkoitus tarkastella, kuinka romanien syrjäytymisen estämisessä on edistytty Brysselissä syyskuussa 2008 pidetyn romaniväestöä käsitelleen eurooppalaisen huippukokouksen jälkeen (katso IP/08/1326). Foorumi toteuttaa yleisten asioiden neuvoston joulukuussa 2008 esittämän toiveen yhtenäisestä eurooppalaisesta toimintakehyksestä, jossa EU-maat voivat vaihtaa keskenään hyviä käytänteitä ja kokemuksia ja joka lisää yhteistyötä asian eri osapuolten välillä. Foorumissa on tarkoitus määritellä tietyt perusperiaatteet romanien tehokasta integroimista varten, ja lisäksi Euroopan komissio aikoo kertoa, kuinka se suunnittelee ottavansa huomioon romaniväestön tarpeet EU-välineissä ja -politiikoissa vuosina 2009 ja 2010. Komissio aikoo myös esitellä Euroopan parlamentin vuoden 2009 talousarvioon lisäämän uuden viiden miljoonan euron pilottihankkeen täytäntöönpanoa. Perusteellisempi edistymiskertomus on tarkoitus esitellä vuoden 2010 alussa, riittävän aikaisin ennen Espanjassa huhtikuussa 2010 pidettäväksi suunniteltua romanihuippukokousta. Luonteenomaisia piirteitä usean miljoonan romanin tilanteelle EU:ssa ja sen naapurialueilla ovat syrjintä ja kauaskantoinen syrjäytyminen vallitsevasta yhteiskunnasta ja niihin liittyen suhteettoman ankara köyhyys, suuri työttömyys, huono terveystilanne ja alhainen elinajanodote. Romanit joutuvat lisäksi usein syrjinnän ja rasistisen väkivallan uhreiksi. Taustaa Euroopan unionilla on käytössään monia erilaisia välineitä, joilla se voi puuttua romanien syrjintään ja yhteiskunnasta syrjäytymiseen. Direktiivissä 2000/43/EY kielletään rotuun tai etniseen alkuperään perustuva syrjintä työelämässä, koulutuksessa, sosiaalisessa suojelussa (mukaan luettuna terveydenhuolto) ja tavaroiden ja palveluiden saatavuudessa. Romanien syrjäytymistä voidaan torjua kohdennettujen analyysien ja toimenpiteiden avulla ja integroimalla romaniväestöä vallitsevaan yhteiskuntaan. Tätä voidaan tukea taloudellisesti EU:n rakennerahastoista ja yhteisön ohjelmista ja edistää EU:n tasolla ja jäsenvaltioissa sosiaaliseen osallisuuteen, työllisyyteen, koulutukseen ja terveyteen liittyvillä yhteistyömekanismeilla. Katso myös MEMO/09/193 Lisätiedot: Romaniväestöä käsittelevä Euroopan komission verkkosivusto: http://ec.europa.eu/roma Yleisten asioiden neuvoston lehdistötiedote 8. joulukuuta 2008 romanien osallistamisesta http://ec.europa.eu/social/BlobServlet?docId=1586&langId=enEhdotus yhteisiksi perusperiaatteiksi http://ec.europa.eu/social/main.jsp?langId=en&catId=89&newsId=491&furtherNews=yes