IP/09/57 Brüsszel, 2009. január 15.Tejpiac: a Bizottság további intézkedéseket javasol a tejágazat támogatásáraA tej és a tejtermékek árainak közelmúltbeli hirtelen esését követően Mariann Fischer Boel mezőgazdasági biztos ma ígéretet tett a piacot támogató új intézkedések bevezetésére. A Bizottság jövő héten újra bevezeti az export-visszatérítést a vaj, a sajt, a teljes és a sovány tejpor esetében. A vaj és a sovány tejpor márciusban kezdődő intervenciós felvásárlása kapcsán a Bizottság szükség esetén vállalja, hogy rendszeres pályázatok útján az előre meghatározott mennyiségnél többet vásárol. Novemberben a Bizottság újból bevezette a vaj magántárolását 2009. január 1-jei hatállyal – a decemberben termelt vajra vonatkozóan is. Ezzel az intézkedéssel a magántárolásra a szokásosnál korábban nyílt lehetőség. „A tejárak csökkenésének mértéke az elmúlt hónapokban sokakat meglepett” – mondta Fischer Boel biztos. „A különböző tagállamokba tett utazásaim során sok termelővel beszéltem; az aggodalmuk egyértelmű. Itt az idő, hogy az Európai Unió segítsen. Az agrárpolitika állapotfelmérése során bevezetett változások nagy lendületet adnak majd a tejágazatnak, de cselekvésre most van szükség, mert az állapotfelmérés hozta változások csak a következő idénytől alkalmazandók. Őszintén hiszem, hogy a ma általam javasolt intézkedések jelentős mértékben stabilizálják a tejpiacot.” A tej és a tejtermékek 2007-ben és 2008 elején bekövetkezett példátlan mértékű áremelkedését követően mostanra a tejpiaci helyzet teljesen megfordult. Mivel a világpiacon növekedett a kínálat a belső piacon pedig csökkent a kereslet, a tejtermékek piaci ára az intervenciós szint közelébe, sőt az alá esett vissza. Ugyanígy alakul a termelőknek fizetett tejár, amely már jelentősen csökkent és még további csökkenése várható. Az intervenciót illetően a vaj és a sovány tejpor felvásárlása március 1-jén indul újra (a termelés februártól kezdődően jogosult a felvásárlásra) és augusztus végéig folytatódik. Az első 30 000 tonna vajat és 109 000 tonna sovány tejport előre meghatározott áron (intervenciós áron) vásárolják fel. Ez a vajmennyiség várhatóan igen gyorsan kimerül, ezért szükség lesz a piac e korláton felüli támogatására is. Az állapotfelmérés során meghatározottaknak megfelelően további mennyiségek fogadhatók, kéthetenkénti pályázatok keretében rögzített áron. Fischer Boel biztos jelezte szervezeti egységei felé, hogy amennyiben elérik a vaj esetében a 30 000 tonnás és a sovány tejpor esetében a 109 000 tonnás korlátot, erről az intézkedésről határozatot terjesztenek az irányítóbizottság elé annak érdekében, hogy elkerülhető legyen az intervenció felfüggesztése ebben az alacsony árakkal jellemzett időszakban. Itt az idő az export-visszatérítési eszköz újraindítására is. A világpiacon hosszú ideig jellemző magas árak vezettek 2007 júliusától az export-visszatérítések felfüggesztéséhez. Most, hogy a világpiaci árak az uniós intervenciós és piaci árak alatt vannak, exportőreink már nem versenyképesek. Ezt a helyzetet súlyosbítják a pénzügyi illetve hitelválságból eredően már fennálló, az exportőreinket érintő nehézségek. Az export-visszatérítések nem csak a vaj és a sovány tejpor esetében, hanem minden, a múltban jogosult tejterméket – főként a teljes tejport és a sajtot – érintően indulnak újra. A vajra és a sovány tejporra vonatkozó visszatérítéseket pályázatok útján határozzák meg, a következő ajánlattételről jövő héten döntenek. A rendszer hatékonyságának javítása érdekében a jelenlegi egy alkalommal szemben havonta kétszer kerül sor pályáztatásra. A korábbi gyakorlatnak megfelelően az export-visszatérítések alkalmazása a WTO-megállapodásokban foglalt jogainkkal és kötelezettségeinkkel összhangban történik. A visszatérítések konkrét szintje a kereskedelemtől beérkező ajánlatoktól függ, amelyeket a szokásos objektív kritériumok alapján bírálunk el annak biztosítása érdekében, hogy csak a szükséges mértékben kerüljön sor visszatérítésre. Ezekkel az intézkedésekkel a Bizottság egyértelműen jelezni kívánja a tejtermelők és a tejipar számára, hogy a Bizottság készen áll a rendelkezésre álló eszközök teljes mértékű kihasználására a piac és a termelők jövedelmének támogatása érdekében.