IP/09/472 Briselē, 2009. gada 25. martāES Komisija apkaro mūsdienu verdzību un seksuālu vardarbību pret bērniemEiropas Komisija šodien pieņēma divus priekšlikumus jauniem noteikumiem, lai pastiprinātu cīņu pret cilvēku tirdzniecību un seksuālu vardarbību pret bērniem, viņu seksuālu izmantošanu, un bērnu pornogrāfiju. Šie jaunie priekšlikumi aizstāj tiesību aktus, kas ir spēkā attiecīgi jau kopš 2002. gada un 2004. gada. Ar jaunajiem priekšlikumiem tiks garantēta pilnīga atbilstība augstākajiem Eiropas standartiem, nodrošināta palīdzība cietušajiem un stingrāki pasākumi pret noziedzniekiem, kas ir atbildīgi par seksuālu vardarbību pret bērniem un cilvēku tirdzniecību. Priekšlikumos aplūkotas arī strauji mainīgās tehnoloģijas kibertelpā. Komisijas priekšsēdētāja vietnieks Žaks Barro, kurš atbild par tiesiskumu, brīvību un drošību, sacīja: "Mēs vēlamies izveidot tādu Eiropas Savienību, kas patiesi spēj pasargāt savus visneaizsargātākos pilsoņus no visbriesmīgākajiem noziegumiem. Runājot par cilvēku tirdzniecību, mēs runājam par sievietēm un meitenēm, kas ir nonākušas seksuālā verdzībā, par bērniem, kas tiek sisti, kuriem tiek darīts pāri, kam liek ubagot un zagt, par jauniešiem, kuriem nākas strādāt atbaidošos apstākļos par bada maizi. Runājot par seksuālu vardarbību pret bērniem, mēs runājam par šausminošiem noziegumiem pret bērniem, kuru atstātās dziļās rētas sagādās ciešanas visu turpmāko dzīvi." Galvenie fakti un skaitļi Pēc Starptautiskās Darba Organizācijas informācijas, visā pasaulē starp valstīm vai pašu valsts iekšienē tiek pārdoti vairāk nekā 1,225 miljoni cilvēku. Lielākā daļa cilvēku tirdzniecībā cietušo tiek izmantoti prostitūcijā (43 %) vai kā darbaspēks (32 %). Attiecībā uz piespiedu komerciālu seksuālu izmantošanu lielum lielais vairums (98 %) ir sievietes un meitenes. Ņemot vērā pieejamos skaitļus, ir pamats uzskatīt, ka ik gadu vairāki simti tūkstošu cilvēku tiek tirdzniecības ceļā ievesti ES vai tiek tirgoti ES iekšienē. Pētījumi liecina, ka vērā ņemams bērnu mazākums Eiropā – no 10 % līdz 20 % saskaņā ar pamatotām zinātniskām aplēsēm – savas bērnības laikā cietīs no seksuālas vardarbības. 2008. gadā tika atrastas vairāk nekā 1000 komerciālas un aptuveni 500 nekomerciālas vardarbību pret bērniem saturošas tīmekļa vietnes, un 71 % no šīm tīmekļa vietnēm atradās ASV. Ir aplēsts, ka aptuveni 20 % no bērnu pornogrāfijas tīmekļa vietnēm ir nekomerciālas (galvenokārt lietotāju datņu apmaiņas (Peer-to-Peer) vietnes). Ir aplēsts, ka vidēji ap 20 % dzimumnoziegumu izdarītāju (ar lielām atšķirībām starp dažādu noziegumu veidu izdarītājiem) pēc soda izciešanas turpina izdarīt jaunus noziegumus. Jaunie priekšlikumi Divi Padomes pamatlēmumu priekšlikumi uzliktu ES valstīm par pienākumu rīkoties trīs jomās – noziedznieku saukšanā pie atbildības, cietušo aizsardzībā un noziegumu novēršanā. Priekšlikums par cīņu pret cilvēku tirdzniecību tuvina valstu tiesību aktus un sodus un nodrošina, ka noziegumu izdarītāji tiek saukti pie atbildības, pat ja viņi noziegumus izdara ārvalstīs. Tas ļaus policijai izmantot tālruņa sarunu noklausīšanos, slepenu noklausīšanos un citus tamlīdzīgus līdzekļus, ko izmanto organizētās noziedzības apkarošanai. Cietušie saņems izmitināšanas vietu un medicīnisko aprūpi, un, ja nepieciešams, policijas aizsardzību, lai viņi varētu atgūties pēc pārdzīvotā un nebaidītos liecināt pret saviem pāri darītājiem. Cietušie tiks pasargāti no turpmākas traumatiskas pieredzes krimināltiesvedības laikā, kas rodas, piemēram, padziļināti iztaujājot viņus par piedzīvoto saistībā ar piespiedu seksuālu izmantošanu. Cietušajiem tiks sniegta bezmaksas juridiskā palīdzība visā tiesvedības laikā, tostarp nolūkā pieprasīt finansiālu kompensāciju. Ar priekšlikumu tiek veicinātas sankcijas pret tādu cilvēku klientiem, kuri ir piespiesti piedāvāt seksuālus pakalpojumus, un pret darba devējiem, kas izmanto cilvēku tirdzniecībā cietušos. Priekšlikums paredz arī neatkarīgu struktūru izveidi, lai uzraudzītu šo pasākumu īstenošanu. Priekšlikums par cīņu pret seksuālu vardarbību pret bērniem un bērnu seksuālu izmantošanu atvieglo to personu sodīšanu, kas vardarbīgi izturas pret bērniem, paredzot krimināltiesiskas sankcijas par jauniem vardarbības veidiem, piemēram, pavedināšanu – bērnu vilināšanu internetā un viņu ļaunprātīgu izmantošanu, bērnu pornogrāfijas aplūkošanu bez datņu lejuplādēšanas vai likšanu bērniem seksuāli pozēt tīkla kameru priekšā. "Seksa tūristi", kas ceļo uz ārvalstīm, lai izmantotu bērnus, atgriežoties tiks saukti pie atbildības. Cietušie bērni varēs liecināt bez nepieciešamības tiesā sastapties ar nozieguma izdarītāju, lai neradītu viņiem papildu traumu, un viņiem palīdzēs bezmaksas jurists. Katrs nozieguma izdarītājs jānovērtē individuāli un tam ir jābūt piekļuvei individuāli pielāgotiem pasākumiem, lai vardarbība netiktu atkārtota. Aizliegumiem attiecībā uz darbībām, kas ir saistītas ar saskari ar bērniem, kurus piemēro noziegumu izdarītājiem, ir jābūt spēkā ne tikai tajā valstī, kurā noziegumu izdarītāji ir notiesāti, bet arī visā Eiropas Savienībā. Tiks izstrādātas sistēmas piekļuves bloķēšanai tādām tīmekļa vietnēm, kas satur bērnu pornogrāfiju. Priekšlikumi tiks apspriesti ES Ministru padomē, un tiklīdz tie tiks apstiprināti, tie būtu jāiestrādā valsts tiesību aktos. Noslēgumā priekšsēdētāja vietnieks Barro sacīja: "Mūsu nostāja ir skaidra. Šie noziegumi, kuriem nav robežu, ir nepieņemami. Eiropa turpinās noteikt visaugstākos un vērienīgākos standartus šo noziegumu apkarošanā."