IP/09/593 Bruxelles, 20 aprilie 2009O platformă pentru dialog: Forumul european al integrării și Site-ul web european interactiv privind integrarea, două instrumente noi de promovare a integrăriiAstăzi, Comisia a lansat două instrumente noi de integrare a resortisanților țărilor terțe care trăiesc în Uniunea Europeană: Forumul european al integrării, organizat în cooperare cu Comitetul Economic și Social European, în cadrul căruia instituțiile UE, factorii interesați și organizațiile societății civile vor face un schimb de opinii referitoare la aspecte privind integrarea, precum și Site-ul web european privind integrarea, care va deveni în curând „Integrarea la îndemâna dumneavoastră” și va oferi materiale de înaltă calitate primite din toată Europa, construind o comunitate online de practicieni în domeniul integrării. Vicepreședintele Barrot, însărcinat cu problemele de justiție, libertate și securitate, a declarat: „Am convingerea că este esențial pentru reușita politicilor de integrare să ne reunim eforturile. Iată de ce sunt foarte mulțumit că astăzi, cu ocazia reuniunii de inaugurare a Forumului european al integrării și de lansare a Site-ului web european privind integrarea, reunim toți factorii interesați și organizațiile a căror activitate se desfășoară în domeniul integrării. Forumul este o platformă «fizică» pentru un dialog privind provocările actuale și prioritățile viitoare ale politicilor de integrare. Site-ul web reprezintă o «platformă virtuală», un set de instrumente online pentru toți cei care desfășoară activități legate de migranți. Site-ul web este un instrument cu adevărat interactiv cu ajutorul căruia se face schimb de bune practici, se identifică oportunități de finanțare și parteneri de proiect. Acest sit va contribui la construirea online a unei comunități noi de persoane cu preocupări în domeniul integrării.” Mario Sepi, președintele Comitetului Economic și Social European, a declarat: „Integrarea s-a dovedit a fi un proces îndelungat, marcat uneori de întârzieri, atitudini refractare și opoziții, dar, în același timp, a fost un proces care a înregistrat progrese majore. Integrarea este un proces care se desfășoară în ambele sensuri, fiind întemeiat pe drepturile și responsabilitățile imigranților și ale societății care îi primește. Acesta este motivul pentru care am continuat să promovăm o politică reală de integrare participativă, cu atât mai mult cu cât dialogul continuu pe care l-am avut cu societatea civilă a evidențiat cu claritate așteptările uriașe ale societății civile în această privință. Nu este o coincidență faptul că niciuna din opiniile noastre nu a fost atinsă de izul fetid al xenofobiei, o dovadă clară în acest sens fiind Programul nostru pentru Europa: Propuneri ale societății civile.” Forumul european al integrării: o platformă pentru dialogul privind integrarea Forumul european al integrării va oferi reprezentanților societății civile posibilitatea de a-și exprima punctele de vedere cu privire la aspecte ale integrării, cu precădere în legătură cu „Agenda UE în domeniul integrării”. În același timp, forumul va permite instituțiilor europene să aibă un rol proactiv în acest domeniu. Fiind o platformă nouă de dialog privind integrarea, organizat în cooperare cu Comitetul Economic și Social European, forumul reprezintă o șansă importantă de a se discuta, împreună cu reprezentanții instituțiilor europene, atât provocările actuale, cât și prioritățile viitoare. Astăzi, la reuniunea de inaugurare, vor fi abordate rolul și metodele prin care forumul poate contribui la dezvoltarea agendei viitoare a UE în domeniul integrării, precum și teme relevante, de exemplu consecințele crizei economice actuale asupra integrării imigranților. La forum vor participa atât organizații ale societății civile care au drept obiect de activitate integrarea la nivelul UE, cât și partenerii sociali și instituțiile europene. Vor fi prezente, de asemenea, platformele naționale din sfera integrării, împreună cu reprezentanții rețelei punctelor de contact naționale din domeniul integrării. Site-ul web european privind integrarea: integrarea la îndemâna dumneavoastră De asemenea, forumul reprezintă ocazia de lansare oficială a Site-ului web european privind integrarea (www.integration.eu). Site-ul web european privind integrarea are rolul de a promova politicile și practicile în materie de integrare, prin împărtășirea strategiilor de succes și sprijinirea cooperării la nivelul factorilor interesați și al organizațiilor societății civile din UE. Site-ul web se află la dispoziția tuturor și permite vizitatorilor să facă schimb de bune practici, să identifice oportunități de finanțare și parteneri de proiect, să fie informați cu privire la ultimele evoluții la nivel comunitar, național și local și să țină legătura cu membrii comunității care desfășoară activități în domeniul integrării europene. Acționând ca punte între practicienii integrării și responsabilii politici, site-ul web european privind integrarea va deveni în curând „Integrarea la îndemâna dumneavoastră” – un sit în care vor fi prezentate materiale de înaltă calitate primite din toată Europa și care va promova comunitatea practicienilor din domeniul integrării. Pe site-ul web (www.integration.eu) puteți găsi:o colecție de „bune practici” inovatoare în domeniul integrării, prezentată într-o manieră clară și comparabilă; instrumente comunitare, cum ar fi „caută – un proiect – un partener – un instrument”, al căror rol este de a sprijini crearea unor rețele de contacte și dezvoltarea de proiecte comune; informații privind oportunitățile de finanțare; o bibliotecă vastă pentru documentare, care conține rapoarte, documente de politici sectoriale, legislație și analize de impact; - forumuri de discuții; fișe de țară cu caracter informativ, în care sunt incluse cele mai recente informații din domeniul legislativ și al programelor de politici sectoriale; o listă de link-uri către situri web externe; informații și evenimente actualizate cu