IP/09/704 V Bruseli 6. mája 2009Európsky týždeň MSP na podporu podnikania v ťažkých časochPropagovanie podnikania a zvyšovanie povedomia o jeho podpore sú dve najdôležitejšie posolstvá prvého Európskeho týždňa MSP, ktorý sa dnes začal v Bruseli. Od 6. do 14. mája sa v 35 krajinách uskutoční vyše 1 000 podujatí. Dnes je viac ako kedykoľvek predtým potrebné uznať a podporiť prínos európskych podnikateľov k udržaniu pracovných miest a vytváraniu nových pracovných príležitostí. V priebehu tohto týždňa podnikatelia dostanú aj možnosť, aby sa oboznámili s informáciami, poradenstvom, podporou a s nápadmi, ktoré sú k dispozícii na európskej, vnútroštátnej, regionálnej a miestnej úrovni a ktoré im pomôžu pri rozvíjaní ich činností. Günter Verheugen, podpredseda Európskej komisie zodpovedný za podnikanie a priemysel, dnes pri príležitosti otvorenia týždňa MSP (malých a stredných podnikov) uviedol: „Táto Komisia spolu s členskými štátmi intenzívne pracovala na zlepšení podmienok pre malé spoločnosti. Ak existuje možnosť dostať sa z hospodárskeho poklesu, tak spočíva práve v tvorivosti a pružnosti malých a stredných podnikov a v ich schopnosti nachádzať riešenia. Spoločne sme už dosiahli zlepšenia. Musíme však pokračovať. Potrebujeme viac malých a stredných podnikov, keďže sú skutočnou hybnou silou rastu a vytvárania pracovných miest.“ Týždeň MSP je jedným z opatrení iniciatívy Small Business Act (zákon o drobnom podnikaní), prvého skutočne komplexného politického rámca pre EÚ a jej členské štáty určeného malým a stredným podnikom. Európska komisia od začiatku svojho funkčného obdobia v roku 2004 významne prispela k rozvoju politík na podporu malých a stredných podnikov:Upevnenie zásady „najskôr myslieť na malých“ v EÚ. Znižovanie administratívnej záťaže: vďaka cieľu Komisie znížiť do roku 2012 administratívnu záťaž podnikov o 25 % a zapojiť aj členské štáty budú mať malé a stredné podniky prospech zo zjednodušených opatrení a z úspor administratívnych nákladov (pozri IP/09/131). Zrevidované pravidlá štátnej pomoci umožňujú malým a stredným podnikom ľahšie čerpať prostriedky verejných financií na odbornú prípravu, výskum a vývoj, ochranu životného prostredia a ďalšie druhy podpory. Nový štatút európskej súkromnej spoločnosti malým a stredným podnikom umožní založenie a prevádzkovanie podniku podľa rovnakých ustanovení práva spoločností v celej Európe. Od začiatku roka 2009 sa začal realizovať európsky výmenný program Erasmus pre mladých podnikateľov na podporu nových podnikateľov a povzbudenie tých, ktorí majú v pláne založiť si nový podnik. Program poskytuje účastníkom možnosť pracovať so skúseným podnikateľom v inej krajine EÚ a získať tak zručnosti potrebné na riadenie malého a stredného podniku. Na riešenie problému oneskorených platieb verejnej správy a podnikov boli predložené návrhy nových právnych predpisov (pozri IP/09/552).Členské štáty by mali mať možnosť uplatňovať znížené sadzby dane z pridanej hodnoty na služby poskytované miestne vrátane služieb s vysokým podielom práce, akými sú kadernícke, stravovacie a opravárske služby.Počas týždňa MSP sa budú konať podujatia zamerané na informovanie a podporu existujúcich a potenciálnych podnikateľov, na nadviazanie kontaktov medzi nimi a takisto na pomoc pri rozvíjaní nových nápadov a využívaní individualizovaných informácií a podpory. Úplný prehľad všetkých podujatí týždňa MSP: Prvý Európsky týždeň MSP Návštevníci interaktívnej výstavy „SME experience – How it feels to be an entrepreneur“ (Skúsenosť s MSP – Aké to je byť podnikateľom), ktorá sa koná od 6. do 9. mája v Bruseli, môžu napríklad na vlastnej koži pocítiť, aké to je byť podnikateľom, keď budú zrakom, čuchom, dotykom a sluchom vnímať vybavenie desiatich miestností. Dňa 6. mája budú vyhlásení víťazi ceny European Entrepreneurship Video Awards (Európska cena za videozáznam o podnikaní) na otváracom podujatí v Bruseli, ktorého témou je vplyv televízie na podnikateľské postoje. Pri tejto súťaži videonahrávok Komisia hľadala krátke, ale tvorivé, zaujímavé a poučné šoty o podnikaní v troch kategóriách: „podnikateľský duch“, „inovatívne podnikanie“ a „zodpovedné podnikanie“. Týždeň MSP sa skončí v Prahe v dňoch 13. a 14. mája konferenciou „The Small Business Act for Europe: Business without barriers“ (Zákon o drobnom podnikaní pre Európu: podnikanie bez prekážok), ktorú organizuje české predsedníctvo EÚ a Európska komisia. Súčasťou tohto podujatia bude slávnostné vyhlásenie víťazov cien European Enterprise Awards (Európske ceny za podnikanie), ktorými sa odmeňujú inovačné postupy regiónov a obcí podporujúce podnikanie a malé a stredné podniky. Ďalšie informácie: iniciatíva Small Business Act Európske ceny za podnikanie Európska podnikateľská sieť