IP/09/272 V Bruseli 17. februára 2009Vyhlásenie prvého ročníka novinárskej ceny EÚ v oblasti zdravia v rámci kampane Európa pacientomEurópska komisia dnes vyhlásila prvý ročník ceny EÚ v oblasti zdravia určenú pre novinárov publikujúcich v tlačených a elektronických médiách. Táto prestížna cena je významnou súčasťou nedávno začatej kampane Európa pacientom. Cena je symbolom uznania, ako aj podpory kvalitnej novinárskej tvorby so zdravotníckou tematikou v celej Európe. Jej cieľom je podporiť diskusie o zdravotníckej problematike v EÚ a najmä o iniciatívach, ktoré súvisia s kampaňou Európa pacientom, a k týmto diskusiám prispieť. Androulla Vassiliouová, komisárka EÚ pre zdravie, povedala: „Udelením tejto ceny chceme zdôrazniť kľúčovú úlohu a zodpovednosť novinárov pri informovaní občanov Európy o politikách a opatreniach EÚ v oblasti zdravia. Iniciatívy prebiehajúce v rámci kampane Európa pacientom, ako napr. preventívne onkologické vyšetrenia, bezpečnosť pacientov, darcovstvo a transplantácia orgánov, užívanie antibiotík a cezhraničná zdravotná starostlivosť, sa týkajú nás všetkých a sú dôkazom toho, že pre Komisiu je občan na prvom mieste. Verím, že táto cena podnieti diskusie na miestnej, národnej a európskej úrovni.“ Do súťaže sa prijímajú články uverejnené v tlačených alebo elektronických publikáciách v období od 2. júla 2008, keď sa začala prvá iniciatíva v rámci kampane Európa pacientom, do konečného termínu 15. júna 2009. Novinári môžu svoje články zaslať prostredníctvom online formulára na internetovej stránke Európa pacientom. Na tejto internetovej stránke sú k dispozícii aj ďalšie podrobnosti týkajúce sa pravidiel a podmienok súťaže. Výber víťaza sa uskutoční v dvoch fázach: v prvej fáze vyberú národné poroty, ktorým predsedajú predstavitelia reprezentácie Komisie a ktoré tvoria 2 odborníci v oblasti zdravotníctva a 2 novinári, finalistu za každý členský štát. V druhej fáze sa vyberie víťaz a novinári, ktorí sa umiestnili na druhom a treťom mieste. Túto úlohu plní porota EÚ, ktorej predsedá generálny riaditeľ pre zdravie a spotrebiteľov Európskej komisie, pán Robert Madelin. Mená členov národných porôt a poroty EÚ sa po ich potvrdení uverejnia na internetovej stránke kampane Európa pacientom. Na jeseň 2009 bude 27 finalistov pozvaných do Bruselu na mediálny seminár o otázkach zdravia v EÚ a na udeľovanie prestížnej ceny, ktoré organizuje komisárka Androulla Vassiliouová. Prvá cena bude 5 000 EUR, druhá cena 3 000 EUR a tretia cena 2 000 EUR. Novinárska cena EÚ v oblasti zdravia a kampaň Európa pacientom sú financované v rámci druhého programu Spoločenstva v oblasti zdravia na roky 2008 - 2013. Udeľovanie ceny EÚ v oblasti zdravia sa má stať každoročným podujatím, ktorého obsah sa prípadne rozšíri aj o audiovizuálne médiá. Bude to závisieť od úspechu a skúseností získaných počas tohto ročníka. Bližšie informácie o zasielaní článkov a o novinárskej cene EÚ v oblasti zdravia sú k dispozícii na internetovej stránke kampane Európa pacientom: http://ec.europa.eu/health-eu/europe_for_patients/index_sk.htmDruhý program Spoločenstva v oblasti zdravia na roky 2008 - 2013: http://ec.europa.eu/health/ph_programme/pgm2008_2013_en.htm