IP/09/642 Bruxelles, 27 aprilie 2009Raportul Barca: Comisarul Danuta Hübner și Fabrizio Barca prezintă propunerile de reformă pentru politica de coeziune a UEAstăzi, Danuta Hübner, comisarul european pentru politică regională și Fabrizio Barca, director general în ministerul finanțelor și al economiei din Italia prezintă concluziile „Raportului Barca – agendă pentru reformarea politicii de coeziune”. Raportul, solicitat de comisar, prezintă fundamentele politicii de coeziune europene și formulează recomandări pentru o reformă generală, bazată pe zece „piloni”. Propunerile d-lui Barca au fost realizate în deplină independență față de Comisie, reunind contribuțiile din partea experților universitari și reprezentanților din statele membre, rezultate în urma unei serii de întâlniri desfășurate în cursul lui 2008. Raportul face parte din procesul integral de reflecție cu privire la viitorul politicii după 2013, proces care a început în 2007 cu cel de-al Patrulea raport privind coeziunea economică și socială. Comisarul Hübner a declarat: „Raportul Barca confirmă faptul că politica de coeziune reprezintă un pilon central al procesului de integrare europeană. Politica de coeziune recunoaște că toate regiunile ar trebui să fie în măsură să-și realizeze potențialul de dezvoltare economică și că toți cetățenii ar trebui să beneficieze de această politică, oriunde locuiesc. Raportul confirmă justețea reformelor pe care le-am introdus deja în cursul ultimilor câțiva ani. De asemenea, raportul deschide noi perspective ambițioase care vor lărgi viziunea noastră asupra reînnoirii politicii.” Fabrizio Barca a evidențiat următoarele: „Revizuirea aspectelor factuale și teoretice realizată în raport arată că Uniunea are nevoie de o politică în materie de dezvoltare economică și socială adaptată nevoilor specifice ale unor locuri foarte diverse. Politica trebuie să poată îmbunătăți oportunitățile și să abordeze provocările cu care se confruntă cetățenii UE, generate de unificarea piețelor. O politică de coeziune reformată poate realiza aceste obiective cu ajutorul metodologiilor avansate, al unei concentrări susținute asupra rezultatelor și al guvernanței moderne pe mai multe niveluri.” Recomandările din raport privind reforma se bazează pe zece „piloni”: 1: Concentrarea asupra priorităților fundamentaleDr. Barca susține că UE ar trebui să concentreze aproximativ 65% din fondurile sale asupra a trei sau patru priorități fundamentale, procentul variind între state membre și regiuni în funcție de necesități și de strategii. Criteriile pentru alocarea finanțării ar rămâne în mare parte cele din prezent (și anume, bazate pe PIB pe locuitor). Una sau două priorități fundamentale ar trebui să vizeze incluziunea socială pentru a permite dezvoltarea unei „agende sociale teritorializate”. 2: O nouă abordare strategică Dialogul strategic dintre Comisie și statele membre (sau regiuni, în unele cazuri) ar trebui îmbunătățit și ar trebui să se bazeze pe Cadrul european de dezvoltare strategică, stabilind principii, indicatori și obiective clare pentru evaluarea performanței. 3: Reînnoirea relației contractuale, implementării și raportării Comisia și statele membre ar trebui să dezvolte un nou tip de acord contractual (un contract național de dezvoltare strategică), care să se concentreze asupra angajamentelor privind performanța și a angajamentelor verificabile. 4: Consolidarea guvernanței pentru prioritățile fundamentale Comisia ar trebui să stabilească o serie de „condiții” pentru instituțiile naționale drept cerință pentru alocarea de fonduri priorităților specifice și ar trebui să evalueze progresul înregistrat în îndeplinirea obiectivelor. 5: Promovarea unor cheltuieli suplimentare, inovatoare și flexibile Comisia ar trebui să consolideze principiul „adiționalității” care asigură că statele membre nu substituie cheltuielile din fondurile naționale cu cheltuielile din fondurile UE, prin stabilirea unei legături directe cu Pactul de stabilitate și de creștere. Este necesar să existe un angajament contractual pentru a asigura că măsurile sunt inovatoare și că aduc valoare. 6: Promovarea experimentării și mobilizării factorilor locali Comisia și statele membre ar trebui să încurajeze experimentarea și un mai bun echilibru între crearea unui stimulent pentru implicarea la nivel local în ceea ce privește politicile și prevenirea aproprierii politicii de către grupurile de interes.7: Promovarea procesului de învățare: acțiune orientată către evaluarea prospectivă a impactului Îmbunătățirea proiectării și implementării metodelor pentru estimarea rezultatelor care s-ar fi obținut dacă nu avea loc intervenția ar asigura o mai bună înțelegere a ceea ce funcționează într-o situație dată și ar avea un efect disciplinar în momentul proiectării acțiunilor. 8: Consolidarea rolului Comisiei în calitate de centru de competență Dezvoltarea unei expertize mai specializate în cadrul Comisiei, cu o mai bună coordonare între direcțiile generale pentru a integra rolul și puterea de decizie sporite ale Comisiei cu privire la această politică. Acest lucru ar implica investiții semnificative în resurse umane și schimbări de ordin organizațional. 9: Management și control financiar Îmbunătățirea eficienței în administrarea fondurilor structurale prin simplificarea agendei actuale și luarea în considerare a altor mijloace de reducere a costurilor și a obligațiilor care revin Comisiei, statelor membre și beneficiarilor. 10: Consolidarea sistemului de verificări și bilanțuri la nivel politic înalt Consolidarea sistemului de verificări și bilanțuri între Comisie, Parlamentul European și Consiliu prin instituirea unui Consiliu oficial pentru politica de coeziune. Încurajarea discuțiilor permanente cu privire la conținutul, rezultatele și impactul politicii de coeziune. Pentru a consulta raportul în întregime, precum și toate documentele conexe, apăsați aici: http://ec.europa.eu/regional_policy/policy/future/barca_en.htm