IP/09/696 Bryssel, 4. toukokuuta 2009EU-komissaari Reding vaatii internetin hallinnosta vastaavan ICANNin täydellistä yksityistämistä ja tilivelvollisuutta 1. lokakuuta 2009 alkaenTietoyhteiskunnasta ja viestimistä vastaava EU-komissaari Viviane Reding vaati tänä aamuna verkkosivullaan julkistamassaan videoviestissä internetin hallintoon lisää avoimuutta ja tilivelvollisuutta lokakuusta 2009 alkaen. Keskeiset internetin hallintoon liittyvät päätökset, kuten päätökset ylätason verkkotunnuksista ja internetin perushakemiston hallinnoinnista, tekee tällä hetkellä ICANN (Internet Corporation for Assigned Names and Numbers), joka on Kaliforniassa sijaitseva yksityinen voittoa tavoittelematon organisaatio. Tähän saakka ICANN on toiminut Yhdysvaltain kauppaministeriön kanssa tekemänsä sopimuksen nojalla. Tämän sopimuksen voimassaolo kuitenkin päättyy 30. syyskuuta 2009. Komissaari Reding hahmotteli tänään internetin uutta hallintomallia sopimuksen jälkeistä aikaa varten. Siihen sisältyisi täysin yksityinen ja tilivelvollinen ICANN täydennettynä riippumattomalla tuomiovaltaa käyttävällä elimellä sekä monenvälisellä "G12 for Internet Governance" -foorumilla, jossa valtioiden edustajat voivat keskustella internetin yleisistä hallinto- ja turvallisuuskysymyksistä. ”Luotan siihen, että presidentti Obamalla on rohkeutta, viisautta ja internetin globaalin luonteen kunnioitusta avata ovi syyskuussa uudelle, tilivelvollisemmalle, avoimemmalle, demokraattisemmalle ja monenkeskisemmälle internetin hallinnolle”, uskoi komissaari Reding aamun videoviestissään. ”Toiminnan aika on nyt, ja Eurooppa on valmis tukemaan presidentti Obamaa tämän toimissa.” Reding korosti, että ”totuuden hetki on 30. syyskuuta, kun ICANNin ja Yhdysvaltain hallituksen välinen sopimus päättyy. Tämä mahdollistaa ICANNin täydellisen yksityistämisen ja nostaa esiin kysymyksen, kenelle ICANNin pitäisi olla tilivelvollinen 1. lokakuuta alkaen." ICANN hoitaa joitakin herkimmistä internetin hallintoon liittyvistä kysymyksistä, kuten ylätason verkkotunnukset ja internetin osoitejärjestelmän hallinnointi, joka mahdollistaa miljoonien tietokoneiden yhteydet toisiinsa. ICANN perustettiin vuonna 1998 Kaliforniassa Yhdysvaltain hallituksen kanssa tehdyn sopimuksen nojalla. ”ICANNin on ehdottomasti oltava tilivelvollinen", korosti Reding. ”Clintonin hallinnon päätös internetin verkkotunnus- ja osoitejärjestelmän vähittäisestä yksityistämisestä oli oikea. Pitkällä aikavälillä ei ole perusteltavissa, että pelkästään yhden maan hallituksen yksi ministeriö valvoo internetiä, jota miljoonat ihmiset käyttävät ympäri maailmaa. Komissaari Reding hahmotteli internetin uutta hallintomallia 30. syyskuuta jälkeistä aikaa varten. Siihen voisi sisältyä erityisesti:Täysin yksityistetty ja riippumaton ICANN, joka noudattaa parhaita yrityksen johtamis- ja valvontajärjestelmän standardeja erityisesti varainhoidon avoimuuden ja sisäisen tilivelvollisuuden suhteen. Lisäksi sen tekemiin päätöksiin pitää tosiasiallisesti voida hakea muutosta. Monenvälinen foorumi, jossa valtioiden edustajat voivat keskustella internetin yleisistä hallintokysymyksistä, kuten "G12 for Internet Governance". Tämä epävirallinen hallintojen edustajien ryhmä kokoontuisi vähintään kaksi kertaa vuodessa ja voisi tarpeen mukaan antaa enemmistöpäätöksillä ICANNille suosituksia. Ryhmä voisi puuttua nopeasti internetin vakauteen, turvallisuuteen ja avoimuuteen liittyviin uhkatilanteisiin. Jotta "G-12 for Internet Governance" olisi maantieteellisesti tasapainoinen, siinä olisi kaksi edustajaa Pohjois-Amerikasta, Etelä-Amerikasta, Euroopasta ja Afrikasta, yhteensä kolme edustajaa Aasiasta ja Australiasta ja ICANNin puheenjohtaja äänioikeudettomana jäsenenä. Alan kansainvälisille organisaatioille voitaisiin antaa tarkkailijan asema.Euroopan komissio järjestää 6. toukokuuta Brysselissä ensimmäisen julkisen kuulemisen, jossa Euroopan internet-yhteisö voi esittää toivomuksiaan internetin hallinnon tulevaisuudesta. Taustaa EU on jo vuosien ajan ollut näkyvässä roolissa keskusteltaessa kansainvälisellä tasolla internetin hallinnosta. Euroopan komissio on toistuvasti vaatinut internetin hallintojärjestelmän täydellistä siirtämistä yksityisen sektorin hoidettavaksi ilman julkisen vallan puuttumista internetin päivittäiseen hallinnointiin (ks. IP/06/1297) ja tukenut laajojen sidosryhmäpiirien välistä avointa poliittista keskustelua internetin hallinnosta ja kehityksestä (IP/06/1491). Euroopan komissio on myös jäsenenä ICANNin Governmental Advisory Committee -elimessä, jonka tärkein tehtävä on toimia ICANNin neuvonantajana sen koordinointitehtävien julkispoliittisiin näkökohtiin liittyen. Komissaari Redingin videoviesti on nähtävillä osoitteessa: http://ec.europa.eu/commission_barroso/reding/video/index_en.htm Lisätietoa Euroopan komission 6. toukokuuta Brysselissä järjestämästä julkisesta kuulemisesta: http://ec.europa.eu/information_society/policy/internet_gov/index_en.htm