IP /09/ 1489 Брюксел, 8 октомври 2009 г. 28 европейски дружества се ангажират да привлекат повече жени в технологичния сектор Европейската комисия днес приветства нарастващия ангажимент на европейските дружества от технологичния сектор за привличане на по-голям брой жени в областта на информационните и комуникационните технологии (ИКТ). Само шест месеца след като Европейската комисия лансира кодекса за най-добри практики за жени в сектора на ИКТ (IP/09/344) , броят на присъединилите се към него дружества с цел насърчаване на младите жени да получат образование и да се развиват професионално в областта на телекомуникациите, технологиите и интернет се увеличи над пет пъти — от първоначално 5 на 28. Днес Комисията представи и Европейски справочник за жените в сектора на ИКТ — ново онлайн приложение, което включва всички видове информация за дейностите и работните места в ЕС, свързани с жените и ИКТ. „Приветствам засиления ангажимент от страна на сектора на ИКТ, по-специално 28-те дружества, присъединили се към кодекса на поведение. Това показва, че секторът на ИКТ все по-ясно осъзнава, че само ако намери решение на проблема с недостига на квалифицирана работна ръка, който през 2010 г. се очаква да достигне 300 000 души, ще може да реализира ползи и да допринесе за икономическия ръст и новаторство, “ заяви Вивиан Рединг, комисар на ЕС за информационното общество и медиите. „Въпреки че 45 % от всички докторски степени в Европа се получават от жени, само една четвърт от тях са в областта на инженерните науки, производството и строителството. Само 7 % от членовете на борда на директорите на 116-те най-големи телекомуникационни дружества в Европа са жени. Необходими са още усилия, за да бъде удвоена тази цифра до 2015 г. и за да се оползотвори напълно потенциалът на жените в този сектор. По тази причина призовавам целия сектор на ИКТ да подпише кодекса и да го приложи без отлагане.“ Кодексът за най-добри практики за жени в сектора на ИКТ беше лансиран през март 2009 г. с цел да насърчи младите жени да получат образование и да се развиват професионално в сектора на ИКТ. Той акцентира върху образование и трудова заетост посредством дни, посветени на момичетата, програми за наставничество, гъвкаво работно време и други новаторски дейности, които спомагат за повишаване на информираността и за привличане на жени в технологичния сектор. След лансирането на кодекса през март 2009 г., той бе подписан от 28 организации, в това число големи корпорации, малки и средни предприятия, консултантски организации, академични институции, неправителствени организации и телекомуникационни регулатори. Въпреки растящия брой жени, които изучават на университетско равнище наука, технологии и ИКТ, броят на мъжете е значително по-голям. През 2006 г. 41 % от всички завършили с докторска степен по математика и компютърни науки са жени. През същата година 25 % от завършилите с докторска степен по инженерни науки, производство и строителство са жени. През 2006 г. обаче мъжете, завършили с дисертация в областта на компютърните науки, са над три четвърти от всички завършили. Дисбалансът остава, въпреки че все повече жени в Европа навлизат в областта на компютърните науки и интернет . Процентът на жените, завършили в областта на науката и технологиите, варира от 44 % в Естония до 20 % в Нидерландия. 81 % от холандските жени на възраст 16—24 г. използват компютър ежедневно и само 38 % от българските жени, в сравнение със съответно 89 % и 38 % от мъжете в същите държави. В ЕС като цяло 38 % от мъжете използват интернет ежедневно и само 28 % от жените, но разликата между половете е под седем процента в Ирландия, Гърция, Франция, Португалия и Финландия, както и в 12-те държави, които се присъединиха към ЕС от 2004 г. насам. Дружествата и организациите, които подписват кодекса на поведение, се ангажират да увеличат броя на жените във висшето образование в областите наука, технологии и инженерни науки, както и да наемат и да задържат квалифицирани жени в сферата на телекомуникациите и в сектори, свързани с интернет. Някои от начините, чрез които тези сектори привличат (млади) жени, са схеми за наставничество, дни на отворените врати и лагери за компютърно обучение. Днес в Брюксел бе представено и ново приложение — онлайн справочник за жените в ИКТ (www.ictwomendirectory.eu) . Той обхваща три различни области: технологии, създаване на общности и бизнес. В справочника са събрани всички дейности, предложения за работа, законодателни актове и статистическа информация по отношение на жените в ИКТ с цел да се придобие обща представа за случващото се в тази област в Европа и за постигане на сътрудничество и изграждане на мрежи между различните участници. 1 000 заинтересовани страни бяха поканени да се включат в справочника. История на проекта Кодексът за най-добри практики за жени в сектора на ИКТ цели да привлече момичета в училищата или университетите към високотехнологичния сектор, а също така да задържи и насърчи жените, работещи вече в този сектор. 28-те участници бяха обявени на семинара "More women, better jobs and boosting growth" („Повече жени, по-добри работни места и насърчаване на растежа“), проведен на 8 октомври в Брюксел. Дружествата, които са подписали кодекса към настоящия момент, са: Alcatel - Lucent (Франция), APSCO (Обединено кралство), CISCO , European Center for Women and Technology , e - SKILLS (Обединено кралство), Equalitec (Обединено кралство), Google , HP , IMEC (Белгия), Infineon , IT Synergy (Обединено кралство), Lebanese Telecommunication Authority (Ливан), Microsoft , Motorola , Orange France - Telecom (Франция), Panasonic , Papirbredden Innovasjon (Норвегия), Portia (Обединено кралство), Promis @ Service (Люксембург), P 31 Consulting (Обединено кралство), Research Council of Norway , SAP , Sharpe Thinking (Обединено кралство), Simula (Норвегия), Sony Europe , Steinbeis - Europa - Zentrum (Германия), University of Liverpool (Обединено кралство), и Women in Technology (Обединено кралство). Подписалите Кодекса за най-добри практики за жени в сектора на ИКТ: http://ec.europa.eu/information_society/activities/itgirls/signatories/index_en.htm Уеб сайт на Европейската комисия, посветен на жените и ИКТ: www . ec . europa . eu / itgirls Справочник за жените в сектора на ИКТ: http :// www . ictwomendirectory . eu Видео за жените в сектора на ИКТ: „ICT is wicked“ („ИКТ е супер“): http :// www . youtube . com / watch ? v = Mmhe 36 xwS - Y