IP/09/792 Brüsszel, 2009. május 15.Május 18–20-án Rómában a tagállamok a tengerek európai napját ünneplikA tenger mindig is kulcsfontosságú volt Európa gazdasági sikeréhez. Kontinensünk csaknem 70 000 km hosszú tengerparttal rendelkezik, és az Európai Unió 27 tagállama közül 22 tengerparti vagy szigetország. Tengeri régióink az uniós lakosok 40%-ának adnak otthont, gazdasági teljesítményünk 40%-át adják és mintegy 5 millió embernek biztosítanak munkát. A fenti okokból kifolyólag május 20-át a tengerek európai napjává nyilvánították az EU-ban. Idén a Bizottság az olasz kormánnyal együttműködésben május 18. és 20. között háromnapos konferenciát szervez Rómában. Ezen a fontos rendezvényen európai és ezúttal – főként mediterrán – harmadik országbeli érdekelt felek, nemzeti igazgatási szervek és egyéb szereplők vesznek részt annak érdekében, hogy megvitassák az Európa előtt álló, tengerhasznosítással kapcsolatos globális kihívásokat. A tengerek európai napja az EU által 2007-ben útnak indított integrált tengerpolitika egyik alapvető intézkedése. „Május 20-án Rómában ünnepeljük a tengerek európai napját, amely évente kerül megrendezésre – nyilatkozta José Manuel Barroso, az Európai Bizottság elnöke. – Az európai polgárok egyre nagyobb fontosságot tulajdonítanak a tengerekhez kapcsolódó közös örökségünk megőrzésének, valamint a tengergazdálkodás jövőjének. Integrált tengerpolitikánk világos jövőképet ad arról, hogyan kezelhetjük megfelelő módon a tengerekhez kapcsolódó jólét, fenntarthatóság és biztonság kihívását, továbbá fontos szerepet játszik az éghajlat-változás elleni küzdelemben és Európa gazdasági versenyképességének helyreállításában.” Joe Borg, az Európai Bizottság tengerügyi és halászati biztosa szerint „az EU integrált tengerpolitikája a tengeri ágazatokat és a tengerparti régiókat – amelyek eddig jellemzően perifériára szorultak – a fenntartható fejlődést és munkahelyteremtést célzó új, dinamikus és átfogó politika középpontjába helyezi. Az EU és tagállamai meg vannak győződve arról, hogy az óceánok, tengerek és tengerparti területek jellegzetességeiből fakadó kérdésekre összehangolt és koherens választ kell adni. Rómában az intézmények és az érdekelt felek olyan új megközelítésekről fognak eszmecserét folytatni, amelyek révén – egy mindent átfogó integrált politikai stratégia keretében – fenntartható módon lehetne kezelni az óceánokat, tengereket és tengerparti régiókat.” A tengerek európai napjának alkalmából Rómában tartandó az egész EU és (a) harmadik országok üzleti körei és civil társadalma is képviselteti magát azzal a céllal, hogy a politikák és gyakorlati módszerek széles körét vitassák meg – ilyenek például az integrált tengergazdálkodás, feltörekvő technológiák, energiatermelés, tengeri területrendezés, tengerfelügyeleti rendszerek, fenntartható tengerparti turizmus és a közös halászati politika reformja stb. A konferencián kifejtett nézetek hozzá fognak járulni az EU integrált tengerpolitikájának jövőbeli fejlesztéséhez. Szintén Rómában az érdekelt szervezetek a konferencia előtt és után több műhelyfoglalkozást és előadást tartanak a konferencia programjához kapcsolódó témakörökben. A római konferencián kívül a tagállamokban EU-szerte körülbelül 40 rendezvény kerül megrendezésre. Ezek a helyi rendezvények lehetnek konferenciák, műhelyfoglalkozások, kikötői nyílt napok vagy környezetvédelmi projektek. A római konferencián vitaindító beszédet tart Silvio Berlusconi olasz miniszterelnök, az Európai Unió cseh elnöksége, José Manuel Barroso, az Európai Bizottság elnöke és Rodi Kratsa-Tsagaropoulou, az Európai Parlament alelnöke. A konferencia két házigazdája Joe Borg, az Európai Bizottság tengerügyi és halászati biztosa, valamint Altero Matteoli, Olaszország infrastruktúra-ügyi és közlekedési minisztere. Az Európai Bizottságot ezenkívül Günter Verheugen, a Bizottság vállalkozás- és iparpolitikáért felelős alelnöke, valamint Antonio Tajani, a Bizottság közlekedésért felelős alelnöke is képviselni fogja. Franco Frattini olasz külügyminiszter szintén fel fog szólalni a konferencián. A kerekasztal-megbeszélések résztvevői felmérik az integrált tengerpolitika eddigi eredményeit, valamint eszmecserét folytatnak a jövőben követendő irányvonalról. Az Európai Bizottság integrált tengerpolitikáról szóló javaslatának 2007. októberi előterjesztése, illetve annak állam- és kormányfők általi, 2007. decemberi elfogadása óta érezhető előrehaladás történt a tengerhez kapcsolódó különféle politikai területek közötti szinergia fokozását, illetve a közöttük esetleg felmerülő konfliktusok megoldását célzó egységes keret létrehozása terén. A Bizottság – összhangban a 2007 októberében közzétett cselekvési tervvel – már előterjesztett egy javaslatcsomagot többek között a tengerhasznosítási célú kutatás, az uniós kikötők fejlesztése, a tengeri területrendezés előmozdítása, a korlátok nélküli tengeri szállítási térség megvalósítása, valamint a tengeri szélerőművek fellendítése céljából. Más javaslatok stratégiát dolgoztak ki az éghajlatváltozáshoz való alkalmazkodásra, támogatást irányoztak elő a tengeri szállítási ágazat dolgozói számára, illetve kijelölik az integrált tengergazdálkodás lehetséges megközelítéseit. A halászati ágazat tekintetében a Bizottság új jogszabályt terjesztett elő a jogellenes halászat elleni küzdelem, valamint az ellenőrzés és végrehajtás javítása érdekében, továbbá az EU egészére kiterjedő konzultációt indított a közös halászati politika reformjával kapcsolatban. Hasznos linkek: Tengerek napja: http://ec.europa.eu/maritimedayAz érdekelt felek konferenciájához kapcsolódó római rendezvények: http://ec.europa.eu/maritimeaffairs/maritimeday/side_events_en.htmlAz érdekelt felek konferenciájához kapcsolódó tagállami rendezvények: http://ec.europa.eu/maritimeaffairs/maritimeday/events_in_member_states_en.html2008. májusi háromoldalú nyilatkozat: http://ec.europa.eu/maritimeaffairs/pdf/maritime_policy_action/20080520_original-signatures-declaratio_en.pdfMEMO/09/240