IP/09/730 Brüssel, 11. mai 2009Euroopa Komisjoni ja Euroopa Parlamendi president arutasid Euroopa usuliidritega eetilist panust Euroopa ja maailmamajanduse juhtimisseLigikaudu kakskümmend kristluse, judaismi ja islami kõrgetasemelist esindajat Euroopas kogunes täna Euroopa Komisjoni presidendi José Manuel Barroso kutsel komisjoni peakorterisse mitteametlikule kohtumisele ELi esindajatega. Kohtumist juhtisid ühiselt komisjoni president Barroso ja Euroopa Parlamendi president Hans-Gert Pöttering. Selleaastasel kohtumisel keskenduti peamisele lahendust vajavale küsimusele Euroopas ja kogu maailmas: majandus- ja finantskriisile ning eetilise panuse andmisele Euroopa ja maailmamajanduse juhtimisse. Tegemist oli ELi institutsioonide juhtide ja usuliidrite viienda iga-aastase kohtumisega. Selle algatuse kutsus ellu president Barroso 2005. aastal. Sel aastal keskendusid arutelud teemale „Majandus- ja finantskriis: eetiline panus Euroopa ja maailmamajanduse juhtimisse”. President Barroso sõnul muutub majandus- ja finantskriisi süvenedes üha selgemaks tõsiasi, et saabunud on hetk kohandada majanduse juhtimine meie eetiliste põhiväärtustega, millele Euroopa projekt viimased 50 aastat on tuginenud. Ta lisas: „Komisjon on selles valdkonnas käivitanud tähtsaid algatusi, eelkõige finantsturu reguleerimise alal, et tugevdada majandusringkondade vastutustunnet ja majanduse jätkusuutlikkust.” Euroopa Parlamendi president Hans-Gert Pöttering toonitas, et praegu on Euroopa Liidu kodanike jaoks majanduslikult väga keeruline aeg. Ta sõnas: „Just sellisel raskel ajal peab Euroopa kui väärtustepõhine ja solidaarsusel kui ELi kesksel põhimõttel rajanev ühiskond tõusma esiplaanile. Otsitavate ühiste lahenduste alustala peab olema inimväärikus ja need peavad arvestama kõikide ühiskonnakihtide vajadustega. Religiooni ja kiriku panus on seejuures otsustava tähtsusega. Sageli hoolitsevad nemad meie ühiskonna kõige haavatavamate liikmete eest.” Kohtumisel osalejad toetasid ELi jõupingutusi kooskõlastada, soodustada ja juhtida meetmeid, mis on suunatud finantsregulatsiooni tugevdamisele, majanduse elavdamisele ja tööhõive suurendamisele nii Euroopas kui ka kogu maailmas. Samuti toonitati vajadust tagada, et sotsiaalne õiglus on poliitikas alati esiplaanil, ja meenutati, et ajal, mil töötus ja vaesus on võtmas muret tegevaid mõõtmeid, peaksime kõik tegutsema koos, et töötada välja ja rakendada konkreetseid meetmeid kriisi mõju vähendamiseks kodanikele. Samuti rõhutasid kohtumisel osalejad oma kohustust aidata taaselustada erineva usutunnistuse ja erinevate veendumustega eurooplaste solidaarsustunne ning kutsuda rahandus- ja majandusalal tegutsejaid üles eetilisemalt käituma. Osalejate nimekiri: vt MEMO/09/227