IP/09/341 Брюксел, 3 март 2009 г.ЕС започва кампания за борба с разликите в заплащането на жените и мъжетеДнес Европейската комисия започна кампания за целия ЕС в подкрепа на борбата с разликите в заплащането на жените и мъжете. В икономиката на ЕС жените печелят средно със 17,4 % по-малко от мъжете. Простичката концепция за „равно заплащане за равностоен труд“ е заложена в основата на кампанията, лансирана в контекста на Международния ден на жената — 8 март, за да бъде повишена осведомеността във връзка с разликите в заплащането, причините за това и начините за борба с тази тенденция. „Причините за разликите в заплащането на жените и мъжете са многобройни и поради това е налице необходимостта от множество решения. За да се справим с тях, на всички равнища трябва да бъдат предприети действия и всички заинтересовани лица — от работодателите и синдикатите до националните органи и всеки отделен гражданин, трябва да поемат ангажимент. Нашата кампания ще запознае по-добре хората с причините за това жените в Европа да продължават да печелят доста по-малко от мъжете и с възможните действия в тази връзка.“ – заяви европейският комисар по равните възможности Владимир Шпидла. „В контекста на днешната икономическа обстановка равенството между жените и мъжете е по-важно от всякога. Само ако използваме потенциала на всичките си таланти, ще бъдем в състояние да се изправим срещу кризата.“ – добави той. Равното заплащане за еднакъв труд е един от основополагащите принципи на Европейския съюз. Със специално място в рамките на Договора от Рим от 1957 г., този въпрос е предмет на директива от 1975 г., с която се забраняват всякакви форми на дискриминация в рамките на всички аспекти на заплащането на жените и мъжете за еднакъв или за равностоен труд. В резултат на това „обикновените и видими“ случаи на директна дискриминация — разлики в заплащането на мъж и жена, вършещи съвършено еднаква работа, притежаващи еднакъв опит и умения и даващи еднакви резултати — доста спаднаха благодарение на ефективното европейско и национално законодателство за равно заплащане. Защо при това положение на територията на ЕС продължава да се наблюдава разлика от 17,4 % в заплащането на жените и мъжете? Разликата в заплащането на жените и мъжете представлява разликата между средното почасово заплащане за жените и мъжете преди облагането с данъци за икономиката като цяло. Тя отразява съществуващата дискриминация и неравенство на пазара на труда, които практически засягат главно жените. Например, за труда на жените все още се смята, че е с по-ниска стойност в сравнение с този на мъжете и жените често работят в сектори с по-ниски средни заплати спрямо секторите, в които преобладават мъжете — обикновено касиерките в супермаркетите печелят по-малко от работещите на щанд мъже. Разликите в заплащането водят също така до намаляване на доходите и пенсиите на жените през целия им живот, като това е причина за обедняване на по-късен етап. Двадесет и един процента от жените на възраст 65 и над 65 години са изложени на риск от изпадане в бедност, докато при мъжете този процент е 16 %. Кампанията има за цел да бъде повишена осведомеността във връзка с разликите в заплащането и да бъдат посочени начините за борба с тази тенденция. За да достигне до гражданите, работодателите и работниците, кампанията ще популяризира добрите практики при наличие на разлики в заплащането из цяла Европа и ще раздава на работодателите и синдикатите набор с пособията на кампанията на европейско и национално равнище. Част от останалите дейности касаят уебсайта на кампанията, рекламата в европейската преса и плаката за кампанията. Кампанията се явява последващо действие, свързано със съобщението на Комисията от 2007 г. относно политиката във връзка с разликите в заплащането, в което се анализират причините за тези разлики и се определя посоката на действие на равнище ЕС. В съобщението се обръща особено внимание на необходимостта от повишаване на осведомеността във връзка с разликите в заплащането и посочване на начините за борба с тази тенденция чрез осъществяване на действия на всички равнища с участието на всички заинтересовани страни, които да бъдат съсредоточени върху всички допринасящи за това фактори. Годишен доклад за равенството В доклада относно равенството на жените и мъжете от 2009 г., който също беше представен днес от Европейската комисия, се потвърждава, че независимо от реализирания известен напредък в равенството между половете, в няколко области продължава да има сериозни пропуски. Докато процентът на заетост на жените показва траен растеж през последните години (понастоящем 58,3 % при жените и 72,5 % при мъжете), продължава да се наблюдава тенденцията за по-честа работа на непълно работно време при жените (31,2 % при жените и 7,7 % при мъжете), а също така броят на жените преобладава в секторите с по-ниски заплати (над 40 % от жените работят в секторите на здравеопазването, образованието и публичната администрация, което е два пъти повече от мъжете). Въпреки това жените са 59 % от всички лица, новозавършили висше образование. Участие на жените и мъжете във вземането на решения Междувременно в нов експертен доклад, подготвен за Комисията, се потвърждава, че участието на жените при вземането на икономически решения и на европейската политическа сцена е също изключително слабо. Управителите на централните банки на всички 27 държави-членки на ЕС са мъже. Жените са още по-слабо представени на най-високо равнище при едрия бизнес, където мъжете представляват почти 90 % от членовете на управителните съвети на водещите компании (включени в борсовия индекс на най-важните компании във всяка страна), число, което се е променило съвсем слабо към по-добро в последните години. През последното десетилетие делът на жените — членове на националните парламенти (еднокамерен парламент/долна камара на парламента), се увеличи с почти ½, преминавайки от 16 % през 1997 г. на 24 % през 2008 г. Европейският парламент съвсем леко надвишава това число (31 % жени). Средно мъжете превъзхождат числено жените сред министрите в националните правителства в съотношение приблизително три към едно (25 % жени, 75 % мъже). MEMO/09/91 За допълнителна информация: Уебсайт на кампанията за разликите в заплащането: http://ec.europa.eu/equalpay Годишен доклад за равенството на жените и мъжете — 2009 г.: http://ec.europa.eu/social/main.jsp?catId=418&langId=en Жените на европейската политическа сцена — време за действие: http://ec.europa.eu/employment_social/publications/booklets/equality/pdf/ke8109543_en.pdfВидеоновини относно разликите в заплащането на жените и мъжете и участието на жените и мъжете във вземането на решения: http://www.tvlink.org