IP/09/704 Briselē, 2009. gada 6. maijāEiropas MVU nedēļa uzņēmējdarbības veicināšanai grūtību periodāŠodien Briselē uzsāktās pirmās Eiropas MVU nedēļas galvenie mērķi ir uzņēmējdarbības veicināšana un izpratnes vairošana uzņēmējdarbības atbalstam. No 6. līdz 14. maijam 35 valstīs būs organizēti vairāk nekā 1000 pasākumi. Pašlaik jo īpaši ir jāatzīst un jāatbalsta Eiropas uzņēmēju ieguldījums darbavietu saglabāšanā un jaunu darbavietu radīšanā. Šīs nedēļas laikā uzņēmējiem arī būs iespēja savas darbības atbalstam saņemt Eiropas, valsts, reģionu un vietējā līmenī pieejamo informāciju, padomus, palīdzību un jaunas idejas. Par uzņēmējdarbību un rūpniecību atbildīgais Eiropas Komisijas priekšsēdētāja vietnieks Ginters Ferhoigens šodien atklāja MVU (mazo un vidējo uzņēmumu) nedēļu: “Pašreizējā Komisija kopā ar dalībvalstīm ir daudz strādājusi, lai uzlabotu mazu uzņēmumu apstākļus. Ja no ekonomikas lejupslīdes ir izeja, tad tā ir MVU jaunradē, pielāgošanās spējās un spējā rast risinājumus. Darbojoties kopā, mēs jau esam daudz ko sasnieguši. Bet ir jāiet tālāk. Ir vajadzīgs vēl lielāks skaits MVU, jo tie ir galvenie izaugsmes un jaunu darbavietu radītāji.” MVU nedēļa ir viens no pasākumiem, ar kuru īsteno Mazās uzņēmējdarbības aktu (MUA), kas ir pirmā visaptverošā MVU politikas programma ES un tās dalībvalstīm. Kopš 2004. gada, kad Eiropas Komisija uzsāka darbu, tā ir daudz paveikusi MVU veicināšanas programmu izstrādē:Principa “Vispirms domāt par mazākajiem” nostiprināšana Eiropas Savienībā. Administratīvā sloga samazināšana. MVU gūs labumu no vienkāršotiem pasākumiem un samazinātām administratīvajām izmaksām saistībā ar Komisijas mērķi 2012. gadā uzņēmumiem samazināt administratīvo slogu par 25 % un iesaistīt arī dalībvalstis (Skat. IP/09/131). Pārskatītie valsts atbalsta noteikumi atvieglo MVU piekļuvi valsts finansējumam mācību, pētniecības un attīstības, vides aizsardzības vajadzībām un citiem atbalsta veidiem. Jauni Eiropas Privātā uzņēmuma statūti dos iespēju MVU uzsākt darbību un darboties pēc viena un tā paša uzņēmējdarbības likuma noteikumiem jebkurā Eiropas valstī. Lai atbalstītu jaunos uzņēmējus un iedvesmotu tos, kuri plāno izveidot jaunu uzņēmumu, 2009. gada sākumā tika uzsākta Eiropas apmaiņas programma “Erasmus jaunajiem uzņēmējiem”. Programma palīdz iegūt prasmes, kas vajadzīgas MVU vadīšanai, dodot iespēju strādāt citā ES valstī kopā ar pieredzējušu uzņēmēju. Ir ierosināti jauni tiesību akti, kas risinātu novēloto maksājumu problēmu starp publiskām iestādēm un uzņēmumiem (Skat. IP/09/552).Dalībvalstīm ir jādod iespēja piemērot samazinātu PVN likmi pakalpojumiem, ko sniedz vietējā līmenī, tostarp tādiem darbietilpīgiem pakalpojumiem kā frizieru, ēdināšanas pakalpojumi un remontdarbi.MVU nedēļas laikā notiks pasākumi esošo un potenciālo uzņēmēju informēšanai, atbalstam un savstarpēju sakaru veidošanai, kā arī palīdzības sniegšanai jaunu ideju izstrādē, un uzņēmēji varēs saņemt personalizētu informāciju un atbalstu. Pilns pārskats par MVU nedēļas pasākumiem: 1. Eiropas MVU nedēļa Piemēram, no 6. līdz 9. maijam Briselē interaktīvās izstādes “MVU pieredze, kā tas ir, būt uzņēmējam” instalācijās, kas izvietotas 10 telpās, apmeklētāji varēs tieši — ar redzes, smaržas, taustes un dzirdes palīdzību — izjust, kā tas ir, būt uzņēmējam. Eiropas uzņēmējdarbības video balvu ieguvēju vārdi tiks paziņoti 6. maijā Briselē, šā pasākuma atklāšanas ceremonijā, kura mērķis ir izpētīt TV ietekmi uz uzņēmējdarbības domāšanas veidu. Šajā videokonkursā Komisija lūdza izveidot īsus, bet radošus, interesantus un izglītojošus videosižetus par uzņēmējdarbību trīs kategorijās: “Uzņēmēja gars”, “Radoša uzņēmējdarbība” un “Atbildīga uzņēmējdarbība”. MVU nedēļu 13. un 14. maijā Prāgā noslēgs ar konferenci “Eiropas mazās uzņēmējdarbības akts — uzņēmējdarbība bez robežām”, ko organizē ES Čehijas prezidentūra un Eiropas Komisija. Šajā pasākumā tiks iekļauta Eiropas Uzņēmumu balvas pasniegšanas ceremonija, kurā apbalvos inovatīvu praksi reģionos un pašvaldībās, lai veicinātu uzņēmējdarbību un MVU. Papildinformācija: Mazās uzņēmējdarbības akts Eiropas Uzņēmumu balva "Enterprise Europe Network" (Eiropas mēroga atbalsta tīkls uzņēmumiem)