IP/09/341 Bruxelles, 3 martie 2009Uniunea Europeană lansează o campanie de combatere a diferențelor de salarizare între femei și bărbațiComisia Europeană lansează astăzi o campanie la nivelul UE care va contribui la combaterea diferențelor de salarizare între femei și bărbați. În cadrul economiei UE, femeile câștigă în medie cu 17,4% mai puțin decât bărbații. Campania lansată în contextul Zilei Internaționale a Femeii, 8 martie, se axează pe conceptul simplu „remunerare egală pentru o muncă de valoare egală” și urmărește să mărească sensibilizarea cu privire la diferențele de salarizare, la cauzele acestora și la modalitățile de a le soluționa. „Diferențele de salarizare între femei și bărbați au cauze multiple și necesită soluții multiple. Pentru a le combate este necesară o acțiune la toate nivelurile și un angajament din partea tuturor părților implicate – de la angajatori, sindicate și autoritățile naționale până la fiecare dintre cetățeni. Datorită campaniei pe care o lansăm, cetățenii vor înțelege mai bine motivele pentru care în Europa femeile continuă să câștige mult mai puțin decât bărbații, precum și care sunt modalitățile de a soluționa această problemă”, a declarat Vladimír Špidla, comisarul UE pentru egalitatea de șanse. „În contextul economic actual, egalitatea dintre femei și bărbați este mai importantă ca niciodată. Putem face față acestei crize numai valorificând potențialul tuturor talentelor de care dispunem”, a adăugat comisarul. „Remunerare egală pentru muncă egală” constituie unul dintre principiile fondatoare ale Uniunii Europene. Consacrat de Tratatul de la Roma din 1957, în anul 1975 acest principiu a făcut deja obiectul unei directive care interzice discriminarea cu privire la orice aspect legat de salarizarea femeilor și a bărbaților pentru aceeași muncă sau pentru o muncă de valoare egală. În consecință, cazurile „simple și vizibile” de discriminare directă – diferențe de remunerare între femei și bărbați având posturi identice, experiență și competențe identice, precum și același nivel de performanță – au scăzut semnificativ datorită eficienței măsurilor legislative la nivel european și național privind egalitatea de remunerare. Dar, în aceste condiții, de ce continuă să existe o diferență de remunerare între femei și bărbați de 17,4% la nivelul UE? Diferența de remunerare reprezintă diferența dintre plata medie pe oră pentru femei și cea pentru bărbați, înainte de aplicarea impozitelor, în toate domeniile economiei. Această diferență reflectă discriminarea și inegalitatea continue care se manifestă pe piața muncii și care, în practică, afectează în principal femeile. De exemplu, frecvent munca femeilor continuă să fie considerată mai puțin importantă decât cea a bărbaților și femeile lucrează adesea în sectoare în care salariile sunt, în medie, mai joase decât în sectoarele dominate de bărbați (de obicei, în cadrul supermarketurilor, casierele câștigă mai puțin decât magazionerii). De asemenea, ca urmare a reducerii câștigurilor de-a lungul vieții și a pensiilor femeilor, diferențele de salarizare cauzează sărăcie în rândul femeilor în vârstă. 21% dintre femeile în vârstă de 65 de ani sau mai mult sunt expuse riscului de sărăcie, în timp ce numai 16% dintre bărbați se află în această situație. Campania vizează sensibilizarea cu privire la diferențele de salarizare și la modalitățile de a le combate. Pentru a ajunge la cetățeni, la angajatori și la lucrători, campania va promova bunele practici cu privire la combaterea diferențelor de salarizare din întreaga Europă și va distribui un set de instrumente privind campania pentru angajatori și sindicate la nivel european și național. Alte activități includ site-ul campaniei, publicitatea în presa europeană, precum și informarea prin intermediul afișelor. Campania constituie o continuare a comunicării Comisiei din 2007 privind diferențele de salarizare, care a analizat cauzele acestor diferențe și a identificat direcțiile de acțiune la nivelul UE. Comunicarea a subliniat necesitatea de sensibilizare în legătură cu diferențele de remunerare și cu modalitățile în care acestea pot fi combătute acționând la toate nivelurile, implicând toate părțile interesate și concentrându-se asupra tuturor factorilor contributivi. Raportul anual privind egalitatea Raportul anual 2009 privind egalitatea între femei și bărbați – prezentat tot astăzi de Comisia Europeană – confirmă că, în ciuda anumitor progrese în domeniul egalității de șanse între femei și bărbați, continuă să existe diferențe semnificative în diferite domenii. Cu toate că rata de ocupare a forței de muncă în rândul femeilor a crescut constant în ultimii ani (în prezent, 58,3% pentru femei și 72,5% pentru bărbați), femeile încă mai lucrează cu jumătate de normă mai frecvent decât bărbații (31,2% dintre femei și 7,7% dintre bărbați), iar angajații de sex feminin predomină în sectoarele în care salariile sunt mai scăzute (peste 40% dintre femei lucrează în domeniul sănătății, educației și administrației publice – procentaj de două ori mai ridicat decât cel privind bărbații). Cu toate acestea, femeile reprezintă 59% din totalul noilor absolvenți de universitate. Participarea femeilor și a bărbaților la procesul decizional Între timp, un alt raport de expertiză elaborat de Comisie confirmă că femeile sunt, de asemenea, foarte slab reprezentate în ceea ce privește funcțiile de decizie din domeniul economic și participarea la politica europeană. Guvernatorii tuturor băncilor centrale ale celor 27 de state membre ale UE sunt bărbați. Slaba reprezentare a femeilor în ceea ce privește funcțiile de răspundere este și mai pronunțată în întreprinderile mari, unde bărbații reprezintă aproape 90% din membrii consiliilor de administrație ale celor mai importante societăți (societățile incluse în indicele blue-chip din țările respective) – cifră care s-a îmbunătățit doar foarte puțin în ultimii ani. Proporția femeilor care sunt membre ale parlamentelor naționale (pentru parlamentele cu o singură cameră legislativă sau pentru camera inferioară) a crescut cu aproape 50% în ultimul deceniu, de la 16% în 1997 la 24% în 2008. Proporția pentru Parlamentul European este doar ușor mai ridicată (31% femei). În medie, în rândul miniștrilor din guvernele naționale, proporția bărbaților în raport cu cea a femeilor este de aproximativ trei la unu (25% femei, 75% bărbați). MEMO/09/91 Informații suplimentare: Site-ul privind campania de combatere a diferențelor de salarizare http://ec.europa.eu/equalpay Raportul anual 2009 privind egalitatea între femei și bărbați http://ec.europa.eu/social/main.jsp?catId=418&langId=roWomen in European Politics - time for action http://ec.europa.eu/employment_social/publications/booklets/equality/pdf/ke8109543_en.pdfComunicate de presă video privind diferențele de remunerare și rolul femeilor și al bărbaților în procesul decizional http://www.tvlink.org