IP/09/371 Briuselis, 2009 m. kovo 10 d.Komisijos ataskaita apie pasaulinę narkotikų problemą praėjus dešimčiai metųŠiandien Europos Komisija paskelbė ataskaitą apie neteisėtų narkotikų rinkas pasaulyje nuo 1998 m. Joje teigiama, kad per praėjusį dešimtmetį pasaulinė kovos su narkotikais politika patobulėjo, ypač nacionaliniu lygmeniu, nes sustiprinta pagalba vartojantiems narkotikus ir imtasi griežtesnių priemonių kovojant su prekeiviais narkotikais. Tačiau kokie realūs šios veiklos rezultatai? Atlikus tyrimą, pagal kurį parengta ataskaita, nenustatyta, kad nuo 1998 iki 2007 m. pasaulinė narkotikų problema tapo mažesnė. Apskritai padėtis šiek tiek pagerėjo kai kuriose turtingesnėse šalyse, tačiau kitose suprastėjo, o kai kuriose netgi labai. Tarp jų – kelios didelės besivystančios arba pereinamojo laikotarpio valstybės. Kitaip tariant, atrodo, kad narkotikų problemos pasaulyje mastas yra beveik toks pat kaip 1998-aisiais. Galima sakyti, kad padėtis netgi tapo sudėtingesnė – daugelyje Vakarų šalių narkotikų kainos nuo 1998 m. sumažėjo apie 10–30 %, nepaisant to, kad prekeiviams narkotikais, pavyzdžiui, kokainu ir heroinu, kai kuriose iš šių rinkų sugriežtintos bausmės. Be to, nėra duomenų, kad dabar narkotikų gauti sudėtingiau. Daugelyje Vakarų valstybių kanapių vartojimas jaunimui tapo įprastu dalyku. Iki 50 % po 1980-ųjų gimusių asmenų bent jau yra jų bandę. Tačiau peržengę ankstyvos pilnametystės ribą dauguma jų kanapių nebevartoja. Tyrimo metu taip pat nustatyta, kad tam tikros kovos su narkotikų gamyba strategijos gali turėti įtakos teritorijoms, kuriose gaminami narkotikai. Pavyzdžiui, per praėjusį dešimtmetį dalis kokaino gamybos perkelta iš Peru ir Bolivijos į Kolumbiją. Ataskaita paskelbta šią savaitę, kai Vienoje rengiamas aukšto lygio susitikimas, kuris yra JT Narkotinių medžiagų komisijos metinės sesijos dalis. Iš viso pasaulio susirinkę ministrai susitikime užbaigs politinės deklaracijos dėl narkotikų problemos pasaulyje, priimtos 1998 m. 20-ojoje Jungtinių Tautų Generalinės Asamblėjos specialiojoje sesijoje narkotikų klausimais, įgyvendinimo vertinimo apsvarstymo laikotarpį. (Deklaracija siekta iki 2008 m. itin sumažinti pasaulinės neteisėtų narkotikų problemos mastą bendradarbiaujant tarptautiniu lygmeniu ir imantis narkotikų pasiūlos ir paklausos mažinimo priemonių.) Remiantis minėtu vertinimu, šią savaitę numatyta priimti naują 2009–2019 m. politinę deklaraciją. Komisijos pirmininko pavaduotojas ir už teisingumą, laisvę ir saugumą atsakingas Komisijos narys Jacques Barrot sakė: „Šią savaitę Vienoje negalime apsiriboti kiekybiniu uždavinių vertinimu. Dabar turime, remdamiesi faktiniais duomenimis, siekti kovoti su pasauliniu narkotikų reiškiniu.“ Tyrimo tikslas – pateikti realistinius duomenis apie bendrą neteisėtų narkotikų rinkos dydį pagal gautas metines pajamas. Iš rezultatų matyti, kad tokius bendrus įverčius labai sunku apskaičiuoti pirmiausia dėl to, kad trūksta patikimų duomenų apie narkotikų gamybą, vartojimą ir prekybą daugumoje pasaulio valstybių. Tačiau tyrime pateikti tokių narkotikų, kaip kanapės, kokainas ir heroinas Vakarų Europos, JAV ir Okeanijos rinkų duomenys. Tiksliausiais turimais duomenimis visos pajamos iš kanapių šiuose regionuose (2005 m.) siekė beveik 70 mlrd. EUR – maždaug per pusę mažiau nei JT Kovos su narkotikais ir nusikalstamumu biuro (UNODC) nurodyta maždaug 125 mlrd. EUR suma. Padaryta svarbi išvada, kad nors kai kuriose šalyse žalos mažinimo politika vis dar vertinama prieštaringai, ją intensyviau plėtoja vis daugiau šalių, kurių manymu, taip veiksmingai mažinamas su narkotikais susijusių ligų skaičius, socialinė netvarka ir mirtingumas. Ataskaitoje taip pat pateikiama įžvalgų apie pasaulinės neteisėtų narkotikų rinkos ekonominį pagrindą, nurodomos gamybos sąnaudos ir pridėtinė vertė visoje prekybos grandinėje – nuo pradinės gamybos iki galutinės mažmeninės prekybos. Išnagrinėtas prekybos narkotikais dalyvių pajamų pasiskirstymas ir gautos netikėtai paprastos išvados – manoma, kad tik labai nedaug asmenų gauna didžiules pajamas. Pagrindinė tyrimo išvada – tarptautinė duomenų ir informacijos apie pasaulinę narkotikų problemą rinkimo sistema turi trūkumų. ES, remdama Europos narkotikų ir narkomanijos stebėsenos centrą (ENNSC), skyrė daug lėšų narkotikų stebėsenos veiklos plėtojimui, tačiau tokios informacijos priemonės realiai neapima duomenų pasauliniu lygmeniu.Su tyrimo ataskaita galės susipažinti Narkotinių medžiagų komisijos aukšto lygio susitikimo dalyviai, o Lars-Erikas Lundinas (ES atstovybės Vienoje vadovas) ir Carelas Edwardsas (Teisingumo, laisvės ir saugumo GD kovos su narkotikais politikos skyriaus vadovas) ją pristatys per spaudos konferenciją ES atstovybėje Vienoje kovo 10 d., antradienį,14 val. Adresas: Argentinierstrasse 26/kampas Taubstummengasse, konferencijų salė Mezzanine, A-1040 Viena (Metro linija U1, stotelė Taubstummengasse). Asmuo ryšiams Anne-Marie Huber, tel.: (+43-1) 516 183 29 arba (+ 43) 699 196 65 79. Ataskaitą rasite http://ec.europa.eu/justice_home/doc_centre/drugs/doc_drugs_intro_en.htm.