IP/09/266 Брюксел, 16 февруари 2009 г.Процесът на изключване на аналоговата наземна телевизия в държавите-членки на ЕС се развива добреЕвропа е лидер в световен мащаб при прехода от аналогова към цифрова телевизия. Европейската комисия прилага координиран подход към освобождаването и бъдещото използване на радиочестотния спектър, като нейната цел е да гарантира на гражданите в ЕС възможност да се възползват от предимствата на цифровата телевизия, в това число и от нарастващия брой интерактивни телевизионни услуги (като например телевизия с висока разделителна способност (HD) или видео при поискване), предлагани в множество преносни среди, в това число чрез мрежи за наземна, кабелна и сателитна телевизия, чрез интернет и мрежи за мобилна комуникация. За тази цел държавите-членки постепенно преустановяват поглъщащото много честотни ресурси аналогово излъчване и се насочват към цифрово разпръскване. Като цяло процесът на изключване на наземната телевизия в Европа се развива добре. Пет от държавите-членки (Германия, Финландия, Люксембург, Швеция и Нидерландия) вече са преустановили напълно аналоговото разпръскване, а към 2010 г. този процес би трябвало да е в напреднал стадий в целия ЕС. Очаква се целта за изключване до 2012 г. да бъде постигната от почти всички държави-членки на ЕС. „Все повече европейци се възползват от предимствата на цифровата телевизия. Много европейски страни са сред неоспоримите лидери на прехода от аналогова наземна телевизия към цифрова телевизия“, заяви Вивиан Рединг, комисар на ЕС за информационното общество и медиите. „Преходът от аналогова към цифрова телевизия в Европа се развива добре и по план, особено в сравнение с други страни по света. Убедена съм, че през следващите две години още повече държави от ЕС ще се присъединят към групата на страните, прекрачили прага на цифровата ера. Това означава, че за новите телевизионни и безжични услуги ще бъде освободена съществена част от честотния спектър — ако Европа вземе бързо правилните решения. Координираните решения за използването на така наречения „цифров дивидент“ ще играят ключова роля за бързото икономическо възстановяване на Европа.“ Цифровата телевизия предлага по-добро качество на картината, звука и мобилното приемане, по-голям брой телевизионни и радиоканали, както и разширени информационни услуги (като например интерактивните програмни каталози). Цифровото разпръскване използва радиочестотния спектър по-ефективно и по този начин освобождава капацитет за нови приложения като телевизия с висока разделителна способност, мобилни комуникации или безжичен широколентов пренос на данни в селските райони. Това би следвало да насърчи иновациите и увеличи шансовете за развитие в сектора на телекомуникациите и медиите, като същевременно подкрепи европейските усилия за насърчаване на икономическото възстановяване.Комисията разработва общ подход по отношение на използването на спектъра, освободен вследствие на преминаването към цифров пренос, с цел да бъде извлечена максимална изгода за вътрешния пазар и 500-те милиона граждани на ЕС. В 21 държави-членки (Австрия, Белгия, България, Чешката република, Дания, Германия, Естония, Гърция, Испания, Франция, Унгария, Италия, Литва, Люксембург, Латвия, Малта, Нидерландия, Финландия, Швеция, Словения, Обединеното кралство) вече се излъчва цифрова наземна телевизия, която покрива част от националната територия. Други пет държави-членки (Кипър, Ирландия, Полша, Португалия и Словакия) са обявили въвеждането на цифрови услуги най-късно към 2010 г. Румъния не е обявила плановете си за момента. Изключването на аналоговата наземна телевизия вече е осъществено в Люксембург, Нидерландия, Финландия, Швеция, Германия, Белгия (Фландрия) и в голяма част от Австрия. Най-късно до края на 2010 г. то ще обхване цялата територия на Австрия, Естония, Дания, Испания, Малта и Словения. В периода между края на 2010 г. и края на 2012 г. аналоговата наземна телевизия ще бъде изключена в Белгия (Валония и район Брюксел), България, Кипър, Чешката република, Гърция, Франция, Унгария, Италия, Литва, Латвия, Португалия, Румъния, Словакия и Обединеното кралство. В Полша окончателното изключване ще бъде осъществено най-късно през 2015 г.ГрупаДържави-членкиА (изключена аналогова телевизия)BE (Фландрия), DE, FI, LU, NL, SEБ (изключване най-късно до края на 2010 г.)AT, DK, EE, ES, MT, SIВ (изключване най-късно до края на 2012 г.)BE (район Брюксел), BG, CY, CZ, EL, FR, HU, IT, LT, LV, PT, RO, SK, UKИзключването в САЩ бе отложено за 12 юни 2009 г. Япония предвижда изключване през юли 2011 г., Южна Корея — в края на 2012 г., Австралия — за 2013 г., Индия и Русия — за 2015 г.Използваната в Европа технология за осъществяване на цифрови наземни телевизионни предавания е DVB-T. Европейската комисия насърчава използването на стандарти от семейството DVB в рамките на ЕС и в глобален мащаб (IP/08/451). Допълнителна информация:Информации на държавите-членки относно техните планове за преминаване към цифрово разпръскване са публикувани на уебсайта на Комисията на адрес http://ec.europa.eu/information_society/policy/ecomm/current/broadcasting/switchover/national_plans/index_en.htmСъобщението относно ускоряването на прехода от аналогово към цифрово разпръскване може да бъде намерено на адрес http://eur-lex.europa.eu/LexUriServ/LexUriServ.do?uri=CELEX:52005DC0204:EN:NOT Съобщението относно цифровия дивидент може да бъде намерено на адрес http://eur-lex.europa.eu/LexUriServ/LexUriServ.do?uri=CELEX:52007DC0700:EN:NOT