IP/09/272 Brüssel, 17. veebruar 2009Kampaania „Euroopa patsientide heaks” raames antakse esimest korda välja ELi terviseteemaline ajakirjanduspreemiaEuroopa Komisjon annab täna teada, et esimest korda antakse välja tervishoiuteemaline ajakirjanduspreemia trükimeedias või veebis ilmunud artiklite eest. Sel mainekal auhinnal on tähtis koht hiljuti algatatud kampaanias „Euroopa patsientide heaks”. Auhind on loodud selleks, et soodustada ja tunnustada kõrgetasemeliste terviseteemaliste kirjutiste ilmumist kõikjal Euroopas. Sellega tahetakse innustada terviseteemalisi arutelusid, eelkõige neid, mis käsitlevad kampaania „Euroopa patsientide heaks” raames tehtud algatusi. Tervisevolinik Androulla Vassiliou ütles: „Auhinnaga rõhutatakse, et ajakirjanike roll ja vastutus ELi tervisepoliitika ja Euroopa kodanikele mõeldud meetmete kajastamisel on suur. Kampaania „Euroopa patsientide heaks” raames tehtud algatused – vähktõve sõeluuringud, patsientide ohutus, elundidoonorlus ja elundite siirdamine, antibiootikumide kasutamine, piiriülesed tervishoiuteenused – mõjutavad meid kõiki ning peegeldavad komisjoni prioriteeti, milleks on kodanike huvide esikohale seadmine. Ma loodan, et see auhind innustab arutelusid nii kohalikul ja riiklikul kui ka Euroopa tasandil”. Auhinna väljaandmisel võetakse arvesse trükimeedias või veebis alates 2. juulist 2008 – kui kampaania „Euroopa patsientide heaks” raames võeti vastu esimene algatus – avaldatud artikleid ning artiklite avaldamise lõppkuupäevaks on kinnitatud 15. juuni 2009. Ajakirjanikel palutakse esitada oma artiklid elektrooniliselt „Euroopa patsientide heaks” veebisaidil oleva sisestussüsteemi kaudu. Veebisaidil on avaldatud ka täpsem teave eeskirjade ja tingimuste kohta. Võitjad selgitatakse kahes etapis. Kõigepealt valib riiklik žürii, kuhu kuuluvad kaks tervishoiueksperti ja kaks ajakirjanikku ning mida juhib komisjoni esindaja, ühe finalisti igast liikmesriigist. Teises etapis valitakse välja võidutöö ja kaks paremuselt järgnevat artiklit. Seda teeb ELi žürii, mille eesotsas on Euroopa Komisjoni tervisehoiu ja tarbijakaitse peadirektoraadi peadirektor Robert Madelin. Riiklikusse ja ELi žüriisse kuuluvate isikute nimed avaldatakse peale nende ametisse nimetamist „Euroopa patsientide heaks” veebisaidil. 2009. aasta sügisel kutsutakse 27 finalisti Brüsselisse ELi terviseteemalisele meediaseminarile ja neile korraldatakse pidulik auhinnatseremoonia, kus külalisi tervitab volinik Vassiliou. Esimene auhind on 5000 eurot, teise auhinna suurus on 3000 eurot ja kolmanda 2000 eurot. Kampaaniat „Euroopa patsientide heaks” ja ELi terviseteemalise ajakirjanduspreemia väljaandmist rahastatakse ühenduse teise tervisevaldkonna tegevusprogrammi (2008–2013) vahenditest. ELi terviseteemalise ajakirjanduspreemia väljaandmine tahetakse muuta iga-aastaseks sündmuseks ning auhinnasaajate hulka soovitakse lisada ka audiovisuaalse meedia esindajad. See sõltub siiski esimese aasta tulemustest ja kogemustest. Artiklite esitamiseks ja ELi terviseteemalise ajakirjanduspreemia kohta täpsema teabe saamiseks külastage kampaania „Euroopa patsientide heaks” veebisaiti: http://ec.europa.eu/health-eu/europe_for_patients/index_et.htmTeine tervisevaldkonna tegevusprogramm (2008–2013): http://ec.europa.eu/health/ph_programme/pgm2008_2013_en.htm