IP/09/1855 V Bruseli 1. decembra 2009 Európska komisia víta nadobudnutie platnosti Lisabonskej zmluvy Dnes, 1. decembra 2009, nadobúda platnosť Lisabonská zmluva. Pri tejto príležitosti sa bude v Lisabone konať slávnostný ceremoniál, ktorý spoločne organizujú portugalská vláda, švédske predsedníctvo Rady EÚ a Európska komisia. Komisia verí, že nová zmluva je pre občanov novým výrazným prínosom a v dohľadnom čase vyrieši diskusiu týkajúcu sa inštitúcií. Umožní tak Európskej únii sústrediť sa v plnej miere na riadenie plynulého prekonania hospodárskej a finančnej krízy a pokračovať v presadzovaní stratégie do roku 2020 zameranej na ekologickejší rast. Predseda Európskej komisie José Manuel Barroso povedal: „Lisabonská zmluva dáva občanom v európskom projekte ústredné miesto. Som rád, že disponujeme tými správnymi inštitúciami, prostredníctvom ktorých môžeme konať a nachádzame sa v období stability, takže sa môžeme naplno venovať dosahovaniu výsledkov, ktoré sú dôležité pre našich občanov.“ Lisabonskou zmluvou sa menia a dopĺňajú súčasné zmluvy o EÚ a ES bez toho, že by sa nahrádzali. Zmluva Únii poskytne právny rámec a nástroje potrebné na to, aby čelila budúcim výzvam a zohľadňovala požiadavky občanov. Lisabonskou zmluvou sa európskym občanom zaručí možnosť vyjadrovať sa k európskym záležitostiam a ich základné práva budú zakotvené v charte. EÚ bude lepšie vybavená, pokiaľ ide o napĺňanie očakávaní v oblasti energetiky, zmien klímy, cezhraničnej trestnej činnosti a imigrácie. Rovnako bude schopná hovoriť na medzinárodnej scéne silnejším hlasom. Kľúčové zlepšenia zahŕňajú: demokratickejšiu, otvorenejšiu a spoluzodpovednejšiu Úniu – Európsky parlament spolu s národnými parlamentmi budú mať väčšie slovo v rámci procesu prijímania rozhodnutí v EÚ a občania budú mať právo vedieť, o čom ich ministri na úrovni EÚ rozhodujú. Všetci občania Európy budú mať možnosť navrhované právne predpisy EÚ ovplyvňovať. efektívnejšiu Úniu – vďaka efektívnym a zjednodušeným inštitúciám. Takisto vďaka rýchlejšiemu a ucelenejšiemu prijímaniu rozhodnutí v oblasti práva a poriadku, ktorými sa zvyšuje schopnosť EÚ bojovať proti trestnej činnosti, terorizmu a obchodovaniu s ľuďmi. viac práv pre Európanov – hodnoty a ciele EÚ budú stanovené jasnejšie než kedykoľvek predtým. Takisto charta základných práv získa to isté právne postavenie ako samotné zmluvy EÚ. postavenie významnejšieho globálneho aktéra – boli vytvorené nové miesta ako súčasť snahy EÚ zabezpečiť väčší súlad medzi jednotlivými zložkami vonkajšej politiky, ako sú diplomacia, bezpečnosť, obchod a humanitárna pomoc. Tieto zlepšenia umožňujú Únii priniesť zmenu, zvýšiť bezpečnosť a prosperitu Európanov a otvoriť im možnosti, aby spolurozhodovali o globalizácii. Príklady desiatich výhod, ktoré Lisabonská zmluva prinesie európskym občanom: Právo občanov požiadať Komisiu, aby navrhla nové opatrenie („Európska občianska iniciatíva“) Lepšia ochrana občanov prostredníctvom nového postavenia, ktoré získala Charta základných práv Európskej únie Diplomatická a konzulárna ochrana všetkých občanov EÚ, ktorí cestujú a žijú v zahraničí Vzájomná pomoc členských krajín EÚ v prípade prírodných katastrof alebo katastrof zapríčinených človekom, ako sú záplavy a lesné požiare Nové možnosti, pokiaľ ide o riešenie cezhraničných vplyvov v oblasti energetickej politiky, civilnej ochrany a boja proti závažným cezhraničným zdravotným hrozbám Spoločné opatrenia v boji proti zločineckým skupinám, ktoré cez hranice pašujú ľudí Spoločné pravidlá, ktorých cieľom je predchádzať tzv. azylovej turistike, teda podávaniu žiadostí o azyl vo viacerých členských štátoch Boj proti terorizmu zmrazením finančných prostriedkov Demokratickejší prístup v rámci procesu prijímania rozhodnutí v EÚ (posilnené postavenie Európskeho parlamentu a národných parlamentov) Schopnosť poskytovať urgentnú finančnú pomoc tretím krajinám Míľniky týkajúce sa Lisabonskej zmluvy: jún 2007: Európska rada žiada usporiadať medzivládnu konferenciu s cieľom zmeniť a doplniť súčasné zmluvy júl – október 2007: uskutočnila sa medzivládna konferencia 18. – 19. októbra 2007: neformálna Európska rada prijíma Zmluvu 12. decembra 2007: predsedovia Európskeho parlamentu, Rady a Komisie vyhlasujú Chartu základných práv 13. decembra 2007: podpísanie novej Lisabonskej zmluvy december 2007 – november 2009: vo všetkých 27 členských štátoch prebiehajú ratifikačné postupy 1. decembra 2009: zmluva nadobúda platnosť Znenie Lisabonskej zmluvy je k dispozícii na internetovej stránke: http://europa.eu/lisbon_treaty