IP/09/792 Bruselj, 15. maja 2009Vse članice Unije bodo med 18. in 20. majem v Rimu praznovale Evropski dan pomorstvaMorje je vselej igralo ključno vlogo pri blaginji Evrope. Naša celina ima skoraj 70 000 kilometrov obale, med 27 članicami Evropske unije pa je 22 takih, ki imajo morsko obalo ali pa so otoške države. 40 % prebivalstva Evrope živi v obmorskih regijah, ki proizvajajo 40 % njenega gospodarstva in zaposlujejo okoli 5 milijonov ljudi. Zaradi teh razlogov Unija 20. maja praznuje Evropski dan pomorstva. Letos Komisija v sodelovanju z italijansko vlado organizira tridnevno konferenco, ki bo med 18. in 20. majem potekala v Rimu. Na tej pomembni prireditvi se bodo srečale interesne skupine, vlade in drugi dejavniki iz Evropske unije ter tokrat tudi številnih tretjih držav, še zlasti iz sredozemskega območja, da bi obravnavali globalne izzive, s katerimi se danes srečuje obmorska Evropa. Evropski dan pomorstva je eden ključnih ukrepov v okviru celostne pomorske politike, ki jo je Unija začela v letu 2007. „20. maja bomo v Rimu praznovali Evropski dan pomorstva,“ je ob tem povedal predsednik Komisije José Manuel Barroso. „Evropski državljani se vse bolj zavedajo, kako pomembni sta naša skupna pomorska dediščina in prihodnost. Naša celostna pomorska politika odraža jasno vizijo o tem, kako se soočiti z izzivi blaginje, trajnosti in varnosti v pomorstvu, obenem pa je neločljivo povezana z bojem proti podnebnim spremembam in s ponovno vzpostavitvijo gospodarske konkurenčnosti Evrope.“ Evropski komisar za pomorske zadeve in ribištvo Joe Borg je izrazil, da „celostna pomorska politika Unije postavlja pomorski sektor in obalne regije, ki so bili tradicionalno na obrobju, v središče nove, dinamične in vključujoče politike za trajnostno rast in delovna mesta. Unija in njene države članice so prepričane, da je posebnosti oceanov, morij in obal treba obravnavati usklajeno in povezano. V Rimu bodo predstavniki institucij in interesnih skupin razpravljali o novih pristopih k trajnostnemu upravljanju evropskih oceanov, morij in obalnih regij pod okriljem enotne in vseobsegajoče strategije celostne politike.“ Na rimski konferenci zainteresiranih strani ob dnevu pomorstva se bodo tako sestale interesne skupine iz podjetniške in civilne družbe, nosilci odločanja in novinarji iz vse Unije ter zunaj nje. Teme pogovorov bodo različne politike in prakse, med drugim celostno gospodarjenje z morji, nove tehnologije, pridobivanje energije, načrtovanje pomorskega prostora, sistem za nadzor morij, trajnostni obalni turizem, reforma skupne ribiške politike in drugo. Mnenja, podana na konferenci, bodo vplivala na prihodnji razvoj celostne pomorske politike Unije. Pred konferenco in po njej bodo organizacije interesnih skupin v Rimu izvedle tudi vrsto delavnic in predstavitev o temah v sklopu konference. Poleg osrednje konference v Rimu bo v državah članicah Unije potekalo okoli 40 prireditev. Ti lokalni dogodki bodo različnih vsebin, od konferenc ali delavnic do dnevov odprtih vrat v pristaniščih ter okoljskih projektov. Program rimske konference vključuje uvodne nagovore italijanskega predsednika vlade Silvia Berlusconija, češkega predsedstva Evropske unije, predsednika Evropske komisije Joséja Manuela Barrosa ter podpredsednice Evropskega parlamenta Rodi Kratsa-Tsagaropoulou. Konferenco bosta vodila evropski komisar za pomorske zadeve in ribištvo Joe Borg ter italijanski minister za infrastrukturo in promet Altero Matteoli. Obenem bosta Evropsko komisijo predstavljala njena podpredsednika Günter Verheugen, pristojen za podjetniško politiko in industrijo, in Antonio Tajani, pristojen za promet. Med govorniki bo tudi italijanski zunanji minister Franco Frattini. V vrsti panelnih razprav bodo udeleženci preučili dosežke celostne pomorske politike od njenega začetka ter razpravljali o nadaljnjih korakih. Od predloga za celostno pomorsko politiko, ki ga je Evropska komisija pripravila oktobra 2007, decembra istega leta pa so ga potrdili vodje držav in vlad, je bil dosežen dejanski napredek pri vzpostavitvi skladnega okvira za spodbujanje sinergij in reševanje morebitnih nasprotij med različnimi področji politike v zvezi z morjem. Komisija je v skladu z akcijskim načrtom, objavljenim oktobra 2007, že predložila sklop predlogov, med drugim za spodbujanje pomorskih raziskav in razvoja pristanišč v Uniji, spodbujanje pomorskega prostorskega načrtovanja ter prostora za pomorski promet brez meja in spodbujanje izkoriščanja vetrne energije na morju. V ostalih predlogih so bile opredeljene strategije za prilagajanje podnebnim spremembam, podporo delavcem v pomorskem in obmorskem prometu ali oblikovanje pristopov k celostnemu gospodarjenju z morji. V ribiškem sektorju je Komisija predlagala novo zakonodajo za boj proti nezakonitemu ribolovu ter boljši nadzor in izvrševanje, obenem pa je začela s posvetovanjem po vsej Uniji o temeljiti reformi skupne ribiške politike. Uporabne povezave Dan pomorstva: http://ec.europa.eu/maritimeday Spremljajoče prireditve za zainteresirane strani v Rimu: http://ec.europa.eu/maritimeaffairs/maritimeday/side_events_en.html Prireditve za zainteresirane strani v državah članicah: http://ec.europa.eu/maritimeaffairs/maritimeday/events_in_member_states_en.html Tristranska deklaracija iz maja 2008: http://ec.europa.eu/maritimeaffairs/pdf/maritime_policy_action/20080520_original-signatures-declaratio_en.pdf MEMO/09/240