IP/09/635 Brüssel, 24. aprill 2009Käivitati Euroopa tegevuskava, et kooskõlastada paremini jõupingutusi romide kõrvaletõrjumise vähendamiseksTäna arutatakse Prahas esimest korda romide kõrvaletõrjumise vähendamist käsitlevat Euroopa tegevuskava, et kooskõlastada paremini riiklikke meetmeid Euroopa suurima rahvusvähemuse kõrvaletõrjumise vähendamiseks. Kohtumisel osalevad riikide valituste, ELi, rahvusvaheliste organisatsioonide ja kodanikuühiskonna esindajad ning selle eesmärk on soodustada koostööd ja vahetada positiivseid kogemusi romide kaasamise poliitika vallas. „Praegune majanduskriis suurendab ohtu, et sageli ühiskonna äärealadele surutud romid tõrjutakse lõplikult kõrvale,” hoiatas tööhõive, sotsiaalküsimuste ja võrdsete võimaluste volinik Vladimir Špidla. „Me vajame konstruktiivset poliitikat, mis tagaks romidele võimaluse ning välistaks repressioonid, mis viivad neid veelgi sügavamale vaesusesse ja suurendavad sotsiaalset tõrjutust. Meetmed peavad olema suunatud eelkõige romidele ja andma neile võimaluse saada üldharidust ja pääseda tavapärasele töö- ja eluasemeturule. Riigid peaksid omavahel jagama teavet tõhusatest meetmetest.” Tänasel kohtumisel, mille korraldajateks on volinik Špidla ja Tšehhi inimõiguste ja rahvusvähemuste minister Michael Kocáb, arutatakse pärast 2008. aasta septembris Brüsselis toimunud Euroopa Liidu romide tippkohtumist (vt IP/08/1326) tehtud edusamme. See on järg üldasjade nõukogu 2008. aastal toimunud kohtumisel esitatud üleskutsele korraldada ELi riikide vahel heade tavade ja kogemuste vahetamist ning edendada koostööd Euroopa integreeritud tegevuskava raames. Kohtumise eesmärk on määrata kindlaks asjaomased meetmed romide tõrjutuse tõhusaks vähendamiseks. Lisaks selgitab Euroopa Komisjon, millised on aastatel 2009 ja 2010 romidele suunatud ELi tasandi vahendid ja meetmed. Lisaks antakse teada 5 miljoni euro suuruse uue katseprojektikäivitamisest, mille Euroopa Parlament lisas 2009. aasta eelarvesse. Komisjon esitab üksikasjalikuma arenguaruande 2010. aasta alguses enne järgmist romide tippkohtumist, mis toimub Hispaanias 2010. aasta aprillis. Mitme miljoni romi olukorda ELis ja naaberriikides iseloomustab diskrimineerimine ja ulatuslik ühiskondlik tõrjutus , ebaproportsionaalselt kõrge vaesuse ja töötuse määr, halb tervislik seisund ja madal eluiga. Lisaks on romid sageli diskrimineerimise ja rassistlikku vägivalla ohvrid. Taustteave Euroopa Liidul on mitmeid vahendeid romide diskrimineerimise ja sotsiaalse tõrjutuse vähendamiseks. Direktiiviga 2000/43/EC on keelatud diskrimineerimine rassilise ja rahvusliku päritolu põhjal töökohal, hariduses, sotsiaalkaitses (sh tervishoius) ning juurdepääsul kaupadele ja teenustele. Suunatud analüüside, algatuste ja süvalaiendamise abil Romide tõrjutust vähendavaid ELi ja riikliku tasandi koostööprojekte ja -meetmeid sotsiaalse tõrjutuse, tööhõive, hariduse ja tervishoidu valdkondades on võimalik rahastada ELi tõukefondide ja ühenduse programmide kaudu. Vt ka MEMO/09/193 Täiendav teave: Euroopa Komisjoni veebileht romide kohta http://ec.europa.eu/roma Üldasjade nõukogu 8. detsembri 2008. aasta pressiteade romide kaasamise kohta http://ec.europa.eu/social/BlobServlet?docId=1586&langId=en Ettepanek ühiste üldpõhimõtete kohta http://ec.europa.eu/social/main.jsp?langId=en&catId=89&newsId=491&furtherNews=yes