IP/09/480Страсбург, 25 март 2009 г.„Пролет в Европа“ 2009 — призив към учениците да се включат в диалога за бъдещето на ЕвропаНа 25 март в Страсбург стартира тазгодишната кампания на „Пролет в Европа“, която насърчава учениците да участват в дейности, целящи да повишат осведомеността по европейските въпроси. Заместник-председателят на Комисията Маргот Валстрьом и Катерина Бацели, председател на комисията по култура и образование на Европейския парламент, се срещнаха с група ученици, посетили по този повод Европейския парламент. Срещата се проведе в навечерието на следващите избори за Европейски парламент през юни тази година. „Пролет в Европа“ е ежегодна проява, организирана от 31 министерства на образованието в Европа и европейската училищна мрежа „Schoolnet“ и финансирана от Европейската комисия. Тази година нейното мото е „Идеите движат Европа“ и тя търси връзка с Европейската година на творчеството и иновациите. До 30 юни в училища от всички държави-членки и от други европейски страни, в т.ч. Норвегия, Босна и Херцеговина и Швейцария, ще се проведат разнообразни дейности. Сред тях са дискусии за Европа с участието на гост лектори, онлайн чат с комисари и европейски публични личности, дебати, конкурси и други проекти, всички целящи да постигнат по-добро познаване на европейските теми. Младите хора са поканени да обсъждат заедно бъдещето на демокрацията в Европа. „Това е една отлична възможност младите хора да се запознаят по-отблизо със значението на ЕС и на неговия парламент — като бъдещи гласоподаватели те трябва да могат да направят така, че техният глас по теми, важни за тях, да се чуе още сега“, заяви Маргот Валстрьом. „Разпространяването на посланията на Европа сред нейните граждани и още повече сред нейните най-млади поколения — учениците, е не само приоритет на ЕС, но и най-същностен елемент в програмата за бъдещето на Европа“, заяви Катерина Бацели. „Пролет в Европа“ е един начин училищната общност да бъде информирана, привлечена, активизирана, за да може да упражнява правото си на участие в демократичния живот на Съюза.“ „Очакваме от младите изобилни нови идеи и творчество, защото те са хората, които ще определят бъдещето на Европа“, заяви комисарят Ян Фигел, в чийто ресор е образованието и обучението. Комисарят Фигел вече участва в онлайн чат с училища. „Всяка година десетки хиляди млади европейци участват в европейски програми, разработени специално за тях. Достъпът до пълноценна информация за Европа и до възможности за обсъждане на нашето бъдеще е основен елемент в гражданското образование.“ Сред темите на предишните кампании на „Пролет в Европа“ бяха междукултурният диалог, дебатите за бъдещето на Европа и разширяването на Европейския съюз. Досега за участие в проявите са се регистрирали над 4000 училища. В тяхна помощ на уебсайта на проекта се предлагат разнообразни материали на всичките 23 езика: www.springday2009.net Желаещите да станат училищни гост лектори могат да заявят интереса си на адрес: http://www.springday2009.net/ww/en/pub/spring2009/misc/back_to_school_apps.cfmВ списъка на гост лекторите вече са се включили над 30 членове на Европейския парламент, трима еврокомисари и няколко представители на национални и регионални власти, както и преподаватели от висши училища, експерти и бивши участници в програмата за студентски обмен „Еразъм“.