IP/09/696 Брюксел, 4 май 2009 г.Управление на интернет: европейският комисар Рединг призовава за пълна приватизация и пълна отговорност на ICANN от 1 октомвриВъв видеозапис, публикуван тази сутрин на уебсайта на еврокомисаря по информационното общество и медиите Вивиан Рединг, тя призова за по-голяма прозрачност и отговорност на управлението на интернет от октомври 2009 г. нататък. Понастоящем важни решения по управлението на интернет, като например относно домейните от първо ниво и главния адресен регистър, се вземат от „Интернет корпорация за присвоени имена и адреси“ (ICANN) — частна организация с идеална цел и седалище в Калифорния. Досега ICANN действаше по споразумение с Министерството на търговията на САЩ. Срокът на действие на това споразумение обаче изтича на 30 септември тази година. Днес комисар Рединг описа в общи черти нов модел за управлението на интернет за периода след това. Той включва изцяло приватизирана и носеща пълна отговорност ICANN, придружавана от независим съдебен орган, както и „Г-12 за управлението на интернет“ — многостранен форум за обсъждане от правителствата на общи въпроси по политиката на управлението на интернет и по сигурността.Тази сутрин европейският комисар Вивиан Рединг заяви в своето видеопослание по интернет: „Вярвам, че президентът Обама ще има куража, мъдростта и разбирането за към глобалния характер на интернет, за да проправи през септември пътя за нова, по-отговорна, по-прозрачна и по-многостранна форма на управление на интернет. Сега е времето за действие. И Европа ще бъде готова да подкрепи президента Обама в неговите усилия.“ Рединг изтъкна, че „часът на истината ще настъпи на 30 септември тази година, когато изтича сегашното споразумение между ICANN и правителството на САЩ. Това ще открие възможност за пълната приватизация на ICANN; възниква и въпросът пред кого да се отчита ICANN от 1 октомври нататък. ICANN се занимава с някои от най-щекотливите въпроси, свързани с управлението на интернет, като например домейните от първо ниво или управлението на адресната система на интернет, която осигурява възможност за връзка на милиони компютри помежду им. ICANN бе учредена през 1998 г. в Калифорния по споразумение с правителството на САЩ. Рединг заяви: „ICANN трябва да се отчита. Решението на администрацията на президента Клинтън за постепенна приватизация на системата на интернет за имена на домейни и за адреси бе правилно. В дългосрочна перспектива не е приемливо министерство на една единствена държава да упражнява надзор върху функция, която се използва от стотици милиони хора в държави от цял свят.“ Еврокомисар Рединг описа в общи черти и възможен нов модел за управление на интернет след 30 септември. Той може да включва по-конкретно следното:изцяло приватизирана и независима ICANN, функционираща съгласно най-добрите стандарти за корпоративно управление и особено тези за финансова прозрачност и вътрешна отчетност, а също така подлежаща на ефективен съдебен контрол;многостранен форум за обсъждане от правителствата на общи въпроси по политиката на управлението на интернет — ролята на такъв форум може да се изпълнява от „Г-12 за управлението на интернет“ — неформална група от правителствени представители, които да се срещат поне два пъти годишно и да могат да приемат с мнозинство препоръки към ICANN, когато е необходимо. Тази група би осигурила бързо реагиране в случай на заплахи за стабилността, сигурността и отвореността на интернет. За да бъде географски уравновесена, „Г-12 за управлението на интернет“ би трябвало да включва по двама представители от Северна Америка, Южна Америка, Европа и Африка, трима представители от Азия и Австралия, както и председателя на ICANN като член без право на глас. Международните организации с компетенции в тази област биха могли да получат статут на наблюдатели.На 6 май Европейската комисия ще бъде домакин на първото публично изслушване в Брюксел, имащо за цел да се даде шанс на европейската интернет общност да изрази своите очаквания относно бъдещето на управлението на интернет. История Дълги години Европейският съюз играе основна роля в международните дискусии относно управлението на интернет. Европейската комисия многократно призова системата за управление на интернет изцяло да се повери на частния сектор без правителствена намеса в оперативното управление на интернет (вж. IP/06/1297) и подкрепя политика на отворен диалог с участието на множество заинтересовани страни относно управлението и развитието на интернет (IP/06/1491). Европейската комисия участва и в Правителствения консултативен комитет, чието основно предназначение е да съветва „Интернет корпорация за присвоени имена и адреси“ (ICANN) по свързани с обществения ред аспекти на нейните координационни дейности. Видеопосланието на комисар Рединг може да се намери на следния адрес: http://ec.europa.eu/commission_barroso/reding/video/index_en.htm Допълнителна информация относно публичното изслушване за управлението на интернет, организирано от Европейската комисия на 6 май в Брюксел, ще бъде на разположение на следния адрес. http://ec.europa.eu/information_society/policy/internet_gov/index_en.htm