IP/09/512 Brüssel, 31.03.20092009. aasta projektikonkursid TEN-T valdkonnas: ligikaudu miljard eurot üleeuroopaliste transpordivõrkude rahastamiseksEuroopa Komisjon käivitas täna 2009. aasta projektikonkursid üleeuroopaliste transpordivõrkude (TEN-T) valdkonnas, pakkudes Euroopa transpordiinfrastruktuuriprojektide rahastamiseks ligikaudu miljard eurot. Sellel aastal eraldatakse 500 miljonit eurot Euroopa majanduse elavdamise kava raames läbiviidava konkursi jaoks, mille eesmärk on infrastruktuuri tehtavate investeeringute suurendamisega viivitamata taaselavdada Euroopa majandust. Lisaks sellele on võimalik rahastada TEN-T iga-aastasest ja mitmeaastasest programmist, mille prioriteedid on meremagistraalid, arukad maanteetranspordisüsteemid ja Euroopa raudteeliikluse juhtimissüsteem (ERTMS). Energeetika ja transpordi peadirektoraadi nimel vastutab projektikonkursside haldamise ja esitatud projektide hindamise eest Üleeuroopalise Transpordivõrgu Rakendusamet, kes juhib TEN-T programmi tehnilist ja rahalist rakendamist. Transpordivaldkonna eest vastutav komisjoni asepresident Antonio Tajani märkis järgmist: „Ma olen veendunud, et stimuleeriv majanduslik nõudlus ja Euroopa infrastruktuuri ambitsioonikas programm on ühed kõige käegakatsutavamad ja tõhusamad meetmed praeguses majanduskriisis. TEN-T programm ja selle rakendamine tagavad paljudele eurooplastele kindla töökoha näiteks sellises olulises valdkonnas nagu ehitus, mis on alati olnud ja on ka praegu põhiline tööandja ja SKP looja. Seepärast on komisjon Euroopa majanduse elavdamise kava raames otsustanud sel aastal eraldada 500 miljonit eurot ühe osana TEN-T rahastamisvõimalustest.” Sellel aastal kuuluvad projektikonkursid kolme eri tööprogrammi alla.1. Euroopa majanduse elavdamise kava alusel eraldatakse TEN-T jaoks ettenähtud rahalistest vahenditest Euroopa majandus- ja finantskriisiga toimetulemiseks 500 miljonit eurot. Selle käesoleval aastal vastu võetud sihtotstarbelise tööprogrammiga toetatakse projekte, mille võib käivitada 2009. või 2010. aastal ja millest enamikku on võimalik rakendada kõnealuse kahe aasta jooksul. 2. Mitmeaastase tööprogrammi eesmärk on rahastada TEN-T võrgustiku kõige olulisemaid prioriteete. Käesoleva aasta projektikonkurss keskendub kolmele valdkonnale: meremagistraalid (TEN-T prioriteetprojekt nr 21), millega pakutakse häid alternatiivlahendusi ülekoormatud maanteede asemel, suunates kaubaveo mereteedele: kuni 30 miljonit eurot; Euroopa raudteeliikluse juhtimissüsteem (ERTMS), millega ühtlustatakse Euroopa raudteesignalisatsioonisüsteemid: kuni 240 miljonit eurot; arukad maanteetranspordisüsteemid, mille puhul info- ja sidetehnoloogia ühendatakse tõhusama ja ohutuma maanteetranspordi loomiseks: kuni 100 miljonit eurot. 3. Paindlik iga-aastane tööprogramm (140 miljonit eurot) aitab tagada mitmeaastase tööprogrammi alusel tehtavate jõupingutuste edu. Siia hulka kuuluvad laenutagamisvahendi jaoks ette nähtud 60 miljonit eurot, mis on komisjoni selleaastane osamaks. Kõnealune summa antakse Euroopa Investeerimispanga käsutusse. Taotlused palutakse esitada 15. maiks 2009 ning nende hindamisel võetakse arvesse vastavust TEN-T prioriteetidele ja poliitikaeesmärkidele, samuti nende küpsusastet ja eelkõige keskkonnamõju ning nende üksikasjalikkust, selgust, ratsionaalsust ja asjakohasust. Üleeuroopalise Transpordivõrgu Rakendusamet kavatseb ka korraldada Brüsselis 22. aprillil 2009 infopäeva, mil jagatakse täpsemat teavet projektikonkursside ja hindamiskorra kohta. Täpsemat teavet saab veebisaidilt http://ec.europa.eu/tentea või aadressilt TENT-AGENCY@ec.europa.eu